text:
འཇད་པ་དཔལ་ལྡན་ཚེ་རིང་།
ནང་དོན་གནད་བསྡུས། རྩེ་དགུ་གཏོར་ནི་དེ་སྔ་ཕོ་བྲང་པོ་ཏཱ་ལའི་མཛད་སྒོ་ཆེས་གལ་ཆེན་ཞིག་དང་རྙིང་སྐྱེལ་གསར་བསུ་བྱེད་པའི་བྱ་རིམ་ཞིག་ཀྱང་ཡིན། དེ་ལྟ་བུའི་དམིགས་བསལ་གྱི་ཁྱད་ཆོས་ལྡན་པའི་དངོས་མིན་གྱི་རིག་གནས་ཤུལ་བཞག་འདི་དག་དེང་ཆར་་མི་སྣ་རེ་གཉིས་ཀྱི་དྲན་འཆར་ཙམ་ལ་སྐྱབས་བཅོལ་བའི་གནས་སུ་གྱར་ཡོད། འདིར་རང་ཉིད་ཕོ་བྲང་པོ་ཏ་ལར་རིག་དངོས་བདག་གཉེར་དང་ཞིབ་འཇུག་བྱེད་པའི་གོ་སྐབས་བཟང་པོ་འདི་དང་བསྟུན་ནས། དེ་སྔ་རྩེ་དགུ་གཏོར་ནང་དངོས་སུ་བཞུགས་མྱོང་དགེ་འདུན་བགྲེས་སོང་གཉིས་ལ་བཅའ་འདྲི་དང་། ཕོ་བྲང་འདིར་ལོ་མང་ཉར་ཚགས་གནང་བའི་རྩེ་དགུ་གཏོར་སྐབས་ཀྱི་འཆམ་ཡིག་དང་། འཆམ་ཆས་དང་། དེ་བཞིན་འབྲེལ་ཡོད་ཀྱི་ཡིག་ཆ་ཁག་ལ་གཞི་བཅོལ་ནས་དེའི་བྱུང་རིམ་དང་འཁྲབ་གཞི་དངོས་ཀྱི་རིམ་པ་རགས་རིམ་ཙམ་གླེང་ཁུལ་བྱས་ཡོད།
བརྡ་ཆད་གཙོ་བོ། རྩེ་དགུ་གཏོར། གར་འཆམ། ཆོ་ག ཕོ་བྲང་པོ་ཏ་ལ།
དང་པོ། གླེང་གཞི།
སྤྱིར་མིའི་རིགས་འཕེལ་རྒྱས་བྱུང་བའི་ལོ་རྒྱུས་ཁྲོད་ཆོས་ལུགས་ཀྱི་ཆོ་ག་ནི་ཆེས་རྒྱུན་མཐོང་ཅན་ཞིག་ཆགས་ཡོད་ལ། ཆོས་ལུགས་གང་དེར་བཅངས་པའི་དད་སེམས་དང་དེས་ནང་སེམས་ལ་འཆར་བའི་རྟོག་པ་དང་ཉམས་མྱོང་སོགས་ཅི་བྱུང་བ་དེ་ཆོ་ག་ཕྱག་ལེན་གྱི་ལམ་ནས་མཚོན་ཐབས་བྱེད་ཀྱི་ཡོད། དེ་དང་དུས་མཚུངས་མི་རྣམས་ལ་ཆོས་ལུགས་དེའི་དགོངས་དོན་བརྒྱུད་བསྒྲགས་དང་། མི་ཚེའི་དོན་སྙིང་། འཆི་བ་མི་རྟག་པ་སོགས་ལ་དྲན་སྐུལ་གཏོང་བའི་ནུས་པ་ཡང་ལྡན་ཡོད། རང་ཅག་ཁ་བའི་ལྗོངས་ཀྱི་དགོན་སྡེ་ཁག་ནང་དར་འཕེལ་བྱུང་བའི་གར་འཆམ་ལ་མཚོན་ན་ཡང་འཆམ་པ་རང་ཉིད་ཀྱི་རྙེད་གྲགས་དང་། སྐྱེ་བོ་གཞན་གྱི་ལྟད་མོ་དང་རྩེད་མོ་ཙམ་གྱི་ཆེད་དུ་བྱས་བའི་སྤྱོད་ཚུལ་ཡེ་ནས་མ་ཡིན་པར་དོན་དུ་གསང་སྔགས་རྡོ་རྗེ་ཐེག་པའི་ལྷའི་ལུས་ཀྱི་རྣལ་འབྱོར་གྱི་སྒོ་ནས་ངག་གི་གསང་སྔགས་ཟབ་མོའི་བརྡ་ཚིག་སྒྲོགས་པ། ཡིད་ཀྱི་ཡི་དམ་གང་དེའི་ང་རྒྱལ་བརྟན་པོར་བཟུང་བའི་སྟོད་ལམ་བྱང་ཆུབ་སྒྲུབ་པ་དང་སྨད་ལས་དགྲ་བགེགས་སྒྲོལ་བའི་ཚུལ་གྱིས་རང་གཞན་སེམས་ཅན་ཐམས་ཅད་ཟུང་འཇུག་རྡོ་རྗེ་འཆང་སར་སྒྲོལ་བར་བྱེད་པའི་དམིགས་བསལ་གྱི་ཐབས་ལམ་ཟབ་མོ་ཞིག་ཡིན་ལ། དེ་ནི་བོད་བརྒྱུད་ནང་བསྟན་ཆོས་ལུགས་ཀྱི་དོན་སྙིང་གཏིང་ཟབ་ལ་ཆོས་འདོན་དང་། རོལ་དབྱངས། བྲོ་གར་བཅས་གཅིག་འདུས་ཅན་གྱི་གཞི་རྒྱ་ཆེ་བའི་སྒྱུ་རྩལ་གྱི་རང་བཞིན་ཡང་ཆེར་ལྡན་པའི་ཆོ་གའམ་མཛད་སྒོ་གལ་ཆེན་ཞིག་ཏུ་གྲུབ་ཡོད།
དེ་ཡང་གར་འཆམ་ལ་ལུས་ཀྱི་རྣམ་འགྱུར་སྟོན་པ་གར་ཞེས་དང་། ཁྲོ་བོའི་ཆས་སུ་ཞུགས་ཏེ་རྐང་ལག་མགོ་ལུས་ཀྱི་རྣམ་འགྱུར་ཐམས་ཅད་མཉམ་དུ་སྟོན་པ་ལ་འཆམ ། འདི་གཉིས་འདྲེས་པར་སྟོན་པ་སྟངས་སྟབས་ཞེས་གྲགས། གར་འཆམ་གྱི་ཐོག་མའི་འབྱུང་ཁུངས་ལ་བཤད་སྲོལ་མི་འདྲ་མང་པོ་བྱུང་ཡང་། ཡོངས་གྲགས་སུ་ཁྲི་སྲོང་ལྡེ་བཙན་གྱི་དུས་སུ་སློབ་དཔོན་པདྨ་འབྱུང་གནས་ཀྱིས་རྒྱ་གར་དུ་དར་བའི་བླ་མེད་ཡོ་གའི་རྒྱུད་སྡེའི་ནང་གི་བྲོ་གར་གྱི་རིགས་ཤིག་ལ་དཔེར་བཟུང་ནས་བོད་བཙན་པོའི་དུས་ཀྱི་དམངས་ཁྲོད་ཀྱི་ཟློས་གར་དང་། བོན་ཆོས་ཀྱི་ཆོ་ག་སོགས་ཟུང་དུ་འབྲེལ་ནས་གར་འཆམ་ཐོག་མ་དེ་བསམ་ཡས་མི་འགྱུར་ལྷུན་གྱི་གྲུབ་པའི་གཙུག་ལག་ཁང་གསར་འཛུགས་ཀྱི་རབ་གནས་དགའ་སྟོན་ཉིན་མོར་གར་འཆམ་དང་འབག་འཆམ། བྲོ་གར། གཞས་སོགས་གཙོ་བོར་བྱས་པའི་ཟློས་གར་གྱི་བསྟོད་པ་བཤམས་པ་ནས་བཟུང་བོད་དུ་དར་འཕེལ་བྱུང་བ་ལོ་རྒྱུས་ཐེབ་དེར་ཁག་ཏུ་ཡང་གསལ། དེ་ནི་ཡང་མ་དག་པའི་ཆ་ཞིག་ཡིན་པར་སེམས། དེ་ཡང་གར་འཆམ་ཐོག་མ་དར་ཚུལ་སྐོར་ལ་ང་ཚོའི་མིག་ལམ་དུ་རྒྱལ་དབང་ལྔ་པ་ཆེན་པོས་མཛད་པའི་དཔལ་ཀུན་དུ་བཟང་པོའི་འཆམ་ཀྱི་བརྗེད་བྱང་ལྷའི་རོལ་གར་ཞེས་པར་རིག་འཛིན་སློབ་དཔོན་ཆེན་མོ་པདྨ་འབྱུང་གནས་ཀྱིས། དཔལ་བསམ་ཡས་ཀྱི་ས་འདུལ་འཕྲིན་ལས་ཀྱི་དཀྱིལ་འཁོར་ཆེན་པོ་འདི་ཉིད་ལ་བརྟེན་ནས་གར་འཆམ་མཛད་པས། ལྷ་སྲིན་གྱིས་གདུག་རྩུབ་ཞི་བ་སོགས་དགོས་པ་ཁྱད་པར་ཅན་བྱུང་ ཞེས་འཁོད་པས་དེས་ཀྱང་ངེས་ཤེས་ཕྲན་བུ་སྐྱེས་ཐུབ། དེ་ཡང་སྔགས་རྙིང་མ་ལ་ཁྲག་འཐུང་རྩ་བའི་འཆམ་ལ་སོགས་པ་དང་། ཞི་ཁྲོ་སྒྱུ་འཕྲུལ། བསྒྲུབ་ཆེན་བཀའ་བརྒྱད། རིག་འཛིན་བླ་མའི་དཀྱིལ་འཁོར། བསྟན་སྲུང་ཆོས་སྐྱོང་རྣམས་ཀྱི་འཆམ་ལ་སོགས་རྒྱག་སྲོལ་རྣམ་གྲངས་མང་ཞིང་། བསྐྱེད་རིམ་ལྷའི་ང་རྒྱལ་འཛིན་པ་ལ་རྡེ་རྗེའི་འཆམ་། ཞི་བ་སྒེགས་པའི་འཆམ། དྲག་པོ་སྒྲོལ་བའི་འཆམ། སྟང་སྟབས་འགྲོས་ཀྱི་འཆམ། དབང་ཕྱུག་ཟོར་གྱི་འཆམ། མ་མོ་འདུར་གྱི་འཆམ་སོགས་མང་དུ་ཡོད། ཅེས་གསལ། སྔགས་གསར་མ་ནས་བཤད་པའི་གར་གྱི་རིགས་ལ་མཁའ་འགྲོ་རྡོ་རྗེ་གར་དང་ཡོ་ག་ནས་བཤད་པའི་གར། དཔལ་ས་སྐྱའི་གུར་གྱི་མགོན་པོའི་མདོས་ཆེན་གར་འཆམ། བུ་སྟོན་རིན་ཆེན་གྲུབ་ཀྱིས་ཞྭ་ལུའི་རྣམ་སྲས་མཆོད་པའི་གར་འཆམ། ཚར་པ་བློ་གསལ་རྒྱ་མཚོས་ཞྭ་ལུའི་མ་ཧེ་མཆོད་པའི་གར་འཆམ། བསམ་ཡས་མི་འགྱུར་ལྷུན་གྱི་གྲུབ་པའི་གཙུན་ཁང་དུ་མདོ་སྡེ་མཆོད་པའི་གར་འཆམ། རྡོ་བྲག་སོགས་སུ་ཚེས་བཅུ་མཆོད་པའི་གར་འཆམ་སོགས་རྒྱ་ཁྱབ་ཏུ་སོང་། བསྟན་པ་སྔ་དར་གྱི་དུས་སུ་རྣམ་འབྱོར་པ་རྣམས་ཀྱིས་གསང་བ་ཤིན་ཏུ་དམ་པར་མཛད་དེ་སོ་སོའི་སྒྲུབ་ཁང་ནང་དུ་ཕྱག་ལེན་བསྟར་རྒྱུ་ལས་གཞན་དུ་མི་མངོན་པར་མཛད་དོ། དེ་ནས་བསྟན་པ་ཕྱི་དར་གྱི་སྐབས་སུ་མངའ་རིས་གུ་གེ་རྒྱལ་པོ་ལྷ་བླ་མ་སྐུ་མཆེད་ཀྱིས་མཐོ་ལྡིང་གཙུག་ལག་ཁང་བཞེངས་ཤིང་གསང་སྔགས་ཀྱི་གཞུང་ལུགས་མང་པོ་རྒྱ་གར་སྐད་ནས་བོད་སྐད་དུ་བསྒྱུར་རྗེས། ལོ་ཙཱ་བ་རིན་ཆེན་བཟང་པོས་རྒྱུད་སྡེའི་དགོངས་པ་དང་མཐུན་པའི་རྡོ་རྗེའི་གར་གྱི་རིགས་རྣམས་དར་སྤེལ་མཛད།
གཉིས་པ། རི་བོ་དགའ་ལྡན་པའི་གར་འཆམ་ཀྱི་བྱུང་བ།
བསྟན་པ་ཕྱི་དར་དུས་སུ་ཇོ་བོ་རྗེ་དཔལ་ལྡན་ཨ་ཏི་ཤ་བོད་དུ་བྱོན་ནས་བྱང་ཆུབ་ལམ་གྱི་རིམ་པའི་གདམས་ངག་གི་རྒྱུན་སྤེལ་ཞིང་། སླར་ཡང་བཀའ་གདམས་པའི་རིང་ལུགས་འདི་ཉིད་ལ་དག་ཐེར་མཛད་པས་ལུགས་འདི་ཉིད་དར་རྒྱས་ཤུགས་ཆེན་བྱུང་བས་བོད་བརྒྱུད་ནང་བསྟན་གྱི་གྲུབ་མཐའི་ཁྲོད་དུ་མཚན་སྙན་ཆེ་བའི་བཀའ་གདམས་གསར་མའམ་དགའ་ལྡན་རིང་ལུགས་ཞེས་པ་འདི་ཉིད་བྱུང་། རིང་ལུགས་དེ་ནི་ཡོན་ཏན་ཐམས་ཅད་ཀྱི་གཞི་མ་ཚུལ་ཁྲིམས་ཡིན་པས་སྲུང་སྡོམ་དག་པ་ལ་ལག་ལེན་གཙོ་བོར་བྱེད་ཅིང་། གཞུང་ལུགས་ཕྱོགས་རེ་བ་དང་ཉེ་ཚེ་བ་ཙམ་མ་ཡིན་པར་མདོ་སྔགས་ཡོངས་སུ་རྫོགས་པའི་གནས་ལ་ཐོས་བསམ་གྱིས་སྒྲོ་འདོགས་ཆོད་པས་གྲུབ་བརྒྱུད་རང་རྐྱ་ཐུབ་པ་ཞིག་ཆགས་ཡོད། ལུགས་དེར་གར་འཆམ་དར་བའི་དུས་ཚོད་ཞིབ་ཕྲའི་ཡིག་ཆ་ཞིག་རྙེད་ལོན་དཀའ་ཡང་དུས་ཡུན་རིང་པོ་སོན་པ་ཞིག་མ་ཡིན་པར་མངོན། གང་ལགས་ཟེར་ན་དེ་ནི་རིང་ལུགས་འདི་ཉིད་བོད་དུ་དར་ནས་དུས་ཡུན་རིང་པོ་སོང་མེད་པ་དང་། ཕྱི་ལོ་1645ལོ་ཙམ་ལ་པན་ཆེན་བློ་བཟང་ཆོས་ཀྱི་རྒྱལ་མཚན་གྱིས་ཆོས་སྡེ་བཀྲ་ཤིས་ལྷུན་པོའི་གསང་སྔགས་གླིང་དུ་བོད་ཟླ་བཅུ་གཉིས་པའི་ཚེས་ཉི་ཤུ་དགུའི་ཉིན་དགུ་འཆམ་དབུ་གཙུགས་པ་སོགས་ལ་བཞིགས་པས་ཀྱང་རྟོགས་ནུས། པན་ཆེན་བློ་བཟང་ཆོས་རྒྱན་དང་དུས་མཚུངས་བའི་རྒྱལ་དབང་ལྔ་པ་ཆེན་པོ་ཡང་གསང་སྔགས་ཉམས་ལེན་ལ་ཐུགས་མོས་ཤིན་ཏུ་ཆེ་བས་སྐབས་དེར་ཕོ་བྲང་པོ་ཏཱ་ལའི་རྣམ་རྒྱལ་གྲྭ་ཚང་། འབྲས་སྤུངས་སྔགས་ཁང་། དབུས་ཁུལ་གྱི་རྨེ་རུ་དགོན་དང་། བསྟན་རྒྱས་གླིང་སོགས་གསང་སྔགས་ཀྱི་ཉམས་བཞེས་ཅུང་དར་སོ་ཆེ་བའི་དགོན་སྡེ་ཁག་ཏུ་ཡང་གར་འཆམ་གྱི་དབུ་ཡང་འཚུགས་པར་མངོན།
གསུམ་པ། རྩེ་དགུ་གཏོར་གྱི་བྱུང་བ་བརྗོད་པ།
རྩེ་དགུ་གཏོར་ཆེན་མོ་དུས་ཚོད་གང་ཙམ་ཞིག་ལ་དར་མིན་སྐོར་ལ་ཞིབ་འཇུག་པ་ཚོའི་ཁྲོད་དུ་བཤད་སྟངས་མི་འདྲ་བ་འགའ་བྱུང་ཡོད་ཀྱང་། སྨྱུག་ཐོགས་པ་རང་ཉིད་ཀྱིས་ད་ལྟ་དངོས་སུ་མཇལ་རྒྱུ་ཡོད་པའི་ཕོ་བྲང་པོ་ཏཱ་ལར་བཞུགས་པའི་ཡིག་ཆ་ཁག་ལ་དཔྱད་ཞིབ་དང་དེ་སྔ་རྩེ་དགུ་གཏོར་ནང་དངོས་སུ་བཞུགས་མྱོང་བའི་བགྲེས་སོང་གཉིས་ཀྱི་ཟིན་བྲིས་བརྗེད་བྱང་ཁག་ལ་བརྟག་ན། རྩེ་དགུ་གཏོར་འདི་ཉིད་ཐོག་མར་དབུ་བཙུགས་པའི་དུས་ཚོད་ནི་ཐོག་མར་རྒྱལ་དབང་ལྔ་པ་དགུང་ལོ་ཉེར་བདུན་ལ་ཕེབས་པའི་དུས་ཕྱི་ལོ་༡༦༤༤ལོར་དཔལ་སྐྱའི་ལུགས་ཀྱི་ཕུར་སྒྲུབ་འབྲུབ་འཆམ་གསར་འཛུགས་གནང་བ་དང་། ཕྱིས་རབ་བྱུང་བཅུ་གཅིག་པའི་ལྕགས་ཕོ་ཁྱི་ལོ་སྟེ་ཕྱི་ལོ་༡༦༧༠ལོར་་རྙིང་ལུགས་ཀྱི་གསང་བ་འདུས་པའི་གར་འཆམ་དབུ་བརྙེས་པ་དང་། རྒྱལ་དབང་སྐུ་ཕྲེང་བདུན་པ་སྐལ་བཟང་རྒྱ་མཚོའི་དུས་སུ་རི་བོ་དགེ་ལྡན་པའི་ཕྱག་བཞེས་དམ་ཅན་ཆོས་རྒྱལ་གྱི་གར་འཆམ་དར་རྒྱས་ཤུགས་ཆེ། དེ་ཡང་རྣམ་རྒྱལ་གྲ་ཚང་གི་འཆམས་ཆས་སྐོར་གྱི་དེབ་ ནང་གསལ་བར་གངས་ཅན་ལྗོངས་སུ་འཆམ་སྲོལ་ཇི་སྙིད་གཅིག་དར་རྒྱས་ཆེ་བ་ནས། བཀྲ་ཤིས་ལྷུན་པོའི་སྔགས་པ་གྲ་ཚང་གི་འཆམས་སྲོལ་ཇི་བཞིན་ལ་ལེགས་ཆས་སུ་ཅུང་ཟད་བརྒྱན་དང་བཅས། དྲག་པོ་ཞེས་པ་ལྕགས་སྤྲེའེ་ལོ་མཇུག་དགུ་གཏོར་ནས་འཆམ་སྲོལ་ལེགས་པར་ཚུགས་ཞེས་འཁོད་པའི་རྩེ་དགུ་གཏོར་གྱི་ཐོག་མའི་བྱུང་བ་གཙང་བཀྲ་ཤིས་ལྷུན་པོ་ཡིན་པ་གསལ་པོར་བསྟན་ཡོད། དེ་ནས་བཟུང་ལོ་རེའི་ནང་གནོད་འགོག་གདོན་སྐྲོད་དང་།རྙིང་སྐྱེལ་གསར་བསུ་བྱེད་པའི་གལ་ཆེའི་མཛད་སྒོ་ཞིག་ཏུ་གྲུབ་ཡོད།
དེ་ཡང་རྒྱལ་དབང་ལྔ་པའི་གསུང་འབུམ་པོད་ལྔ་པ་པའི་ལེའུ་ཉེར་ལྔ་པར་དབུ་མཛད་མདོ་སྔགས་གླིང་པ། སྣང་རྩེ་བ། ནམ་མཁའ་ཕུན་ཚོགས། བློ་བཟང་དོན་གྲུབ། བློ་བཟང་ཡོན་ཏན། བྱམས་པ་བློ་བཟང་། བློ་བཟང་རབ་བརྟན་རྣམས་གོང་དཀར་དུ་འཆམ་བསླབ་པར་བཏང། ཕུར་སྒྲུབ་འཛུགས་རྩིས་ཀྱིས་ལྕགས་ཁང་མའི་ལས་བྱང་ཞིག་གསར་བསྒྲིགས་བྱས། ཞེས་གསལ་བས་ལོ་དེ་ནི་རྒྱལ་དབང་ལྔ་པ་མཆོག་དགུང་གྲངས་ཉེར་བདུན་ཕེབས་པའི་སྐབས་དེབ་ཐེར་དཔྱིད་ཀྱི་རྒྱལ་མོའི་གླུ་དབྱངས་བརྩམས་གནང་བའི་ལོ་དེ་ཡིན་པས་སྐབས་དེར་ཕོ་བྲང་པོ་ཏཱ་ལའི་རྣམ་རྒྱལ་གྲྭ་ཚང་དུ་ཕུར་སྒྲུབ་ཀྱི་གར་འཆམ་དངོས་སུ་དབུ་འཚུགས་པ་ནི་སྨོས་མེད་རེད། གཞན་ཡང་ཡང་རྒྱལ་དབང་ལྔ་པས་མཛད་པའི་ལས་བྱང་ལེའུ་བརྒྱད་མའི་འཆམ་ཡིག་ངོ་མཚར་འཕྲུལ་སྣང་དབྱངས་ཡིག་མཁས་པའི་མགུལ་རྒྱན་དང་བཅས་པ་རྩེ་ལུགས་ཕྱག་ལེན་འཁྲུལ་མེད་དུ་བཀོད་པ་ཞེས་པའི་ནང་དུ་གསང་ཆེན་གདམས་པའི་ཉིང་ཁུ་གནམ་སྐས་ནས། ཀླུ་བདུད་ལྟོ་བའི་ཟབ་གཏེར་ཐོད་ཕྲེང་རྩལ། དངོས་མཇལ་ལུང་སྟོན་བྱེད་ནུས་གསང་བ་འདུས། འདྲེན་བྱེད་གསུང་སྤྲུལ་ཆོས་ཀྱི་དབང་ཕྱུག་རྒྱལ། དཔའ་བོ་མཁའ་འགྲོའི་དགའ་སྟོན་ཡར་ཚེས་བཅུར། ཕྲིན་ལས་བྱང་བུ་དང་འབྲེལ་གར་འཆམ་དབྱངས། །འཛམ་གླིང་རྒྱན་གཅིག་ཕོ་བྲང་སྣེའུ་སྡོང་༼གདོང༽རྩེའི། །ཕྱག་བཞེས་སྙན་གྲགས་དབྱར་རྔའི་རྗེས་སུ་འགྲོ །དེའི་ཚུལ་དཔྱད་གསུམ་ཡོངས་དག་ཤིང་རྟ་ཆེ། །སྔགས་འཆང་ཡོངས་ཀྱི་འཁོར་ལོས་སྒྱུར་རྒྱལ་གཙོ། །ཀུན་བཟང་རྩེ་པའི་དགོངས་བཞེད་མ་ཉམས་འདི། །རྣམ་དག་བརྒྱུད་སྲོལ་བྱེད་པོས་འཛིན་པ་བཞིན།་་་་་ཞེས་དང་། གཞུང་དེའི་མཇུག་ཏུ་དེ་ཡང་སངས་རྒྱས་གཉིས་པ་པདྨ་ཐོད་འཕྲེང་རྩལ་གྱིས་ཡར་ངོའི་ཚེས་བཅུ་ལ་དངོས་སུ་འབྱོན་༼ བྱོན ༽པར་ཞལ་གྱིས་བཞེས་པའི་དུས་ཆེན་ལ་ཉམས་སུ་བྱང་བྱའི་བླ་མ་ཞི་དྲག་གིས་ལས་བྱང་ཆེས་མང་བའི་ནང་ནས་གསང་འདུས་བླ་མ་སྒྲུབ་པ་དང་འབྲེལ་བ་ལས་བྱང་ལེའུ་བརྒྱད་མར་སྨན་ལུང་ཆོས་ལྡན་པས་ཆོག་ཁྲིགས་མཛད་པ་འདི་ཉིད་ཁུངས་བཙུན་ཞིང་ཆོ་ཁའི་ཁྲིགས་དང་བསྟུན་གར་འཆམས་དབྱངས་རོལ་རིགས་༼ རིག ༽འཛིན་བརྒྱུད་པའི་ཕྱག་བཞེས་དར་རྒྱས་ཆེའང་སྒར་སྐོར་བ་རྣམས་ཀྱིས་སྐྱོན་ཁྱད་སོགས་ཁྲོམ་པ་མགོ་སྐོར་གྱི་ལྷད་ཆེ་བར། ཕོ་བྲང་ཆེན་པོ་སྣེའུ་༼གདོང༽སྡོང་རྩེར་གོང་མ་ཆེན་པོ་ཆོས་གཉིས་རིན་པོ་ཆེ་ངག་གི་དབང་ཕྱུག་གི་དུས་ཁྱད་ལེན་གནང་བར་དཔལ་ཟི་ན་ཀུན་བཟང་རྩེ་པ་བསོད་ནམས་རྒྱལ་མཚན་དང་། ཆོས་ཀྱི་དབང་ཕྱུག་སོགས་ཀྱི་རྣམ་པར་དག་པས་གཏན་ལ་ཕབ་རྒྱུན་མ་ཉམས་པར་ལས་རབ་བྱུང་བཅུ་གཅིག་པའི་ལྕགས་ཕོ་ཁྱིའི་ལོ་དབུ་མཛད་རིན་ཆེན་བཟང་པོ་ཅན་ལ་རྣམ་པར་རྒྱལ་བའི་ཕན་བདེ་ལེགས་བཤད་གླིང་པ་གྲྭ་ཚོགས་ཀྱིས་ཞིབ་ཏུ་སྦྱངས་ནས་ཕྱག་ལེན་གྱི་རྒྱུན་བཙུགས་ ་་་་་་་།
ད་དུང་ཡང་དཔལ་ཀུན་དུ་བཟང་པོའི་འཆམ་ཀྱི་བརྗེད་བྱང་ལྷའི་རོལ་གར་ཞེས་པར་གནམ་སྐོར་རྒྱལ་པོ་ཕོ་བྲང་སྣེའུ་སྡོང་རྩེར་ས་སྐྱོང་ཐམས་ཅད་མཁྱེན་པ་གྲགས་པ་འབྱུང་གནས། དཀོན་གཉེར་དཔོན་རིན་པོ་ཆེ་ཀུན་བཟང་རྩེ་པ་རྣམས་ཀྱི་ཕྱག་བཞེས་སུ་མཛད་པ་དག་རང་ཉིད་ཀྱིས་སྦྱངས་ཤིང་ཉམས་སུ་མྱོང་བ་ཡི་གེར་བཀོད་པ་ཡིན། ཞེས་གསུངས་པ་ལས་རྩེ་དགུ་གཏོར་ཆེན་མོའི་གར་འཆམ་འདི་ཡང་རྒྱལ་དབང་སྐུ་ཕྲེང་ལྔ་པའི་ཡང་སྲིད་གོང་མ་སྔ་འགྱུར་སྙིང་མའི་གཏེར་སྟོན་རྒྱལ་པོ་ལྔའི་ནང་ཚན་འཇིགས་བྲལ་སློབ་དཔོན་ཆེན་པོའི་གསུང་གི་སྤྲུལ་པར་ལུང་བསྟན་པའི་གསུང་སྤྲུལ་གུ་རུ་ཆོས་དབང་གི་ལྷོ་བྲག་མཁར་ཆུ་གནམ་སྐས་ཅན་ནས་གཏེར་ནས་བཞེས་པའི་གཏེར་ཁ་འོག་མ་བླ་མ་གསང་བ་འདུས་པའི་གཞུང་ལས་བྱང་ལེའུ་བརྒྱད་པའི་སྒོ་ནས་གར་འཆམ་རྒྱག་པའི་སྲོལ་འདི་ཡང་ཕོ་བྲང་སྣེའུ་སྡོང་རྩེའི་དཀོན་གཉེར་དཔོན་ཀུན་བཟང་རྩེ་པའི་ལུགས་ཡིན་པ་གསལ་པོར་རྟོགས་ཐུབ་ལ། དཔོན་རིན་པོ་ཆེ་ཀུན་བཟང་རྩེ་པ་ཞེས་པ་ནི་གསང་སྔགས་སྔ་འགྱུར་བའི་སྒྲུབ་འཕྲིན་འཕྲིན་ལས་ལ་མངའ་བརྙེས་པ་ཞིག་དང་། རྒྱལ་དབང་སྐུ་ཕྲེང་གསུམ་པ་བསོད་ནམས་རྒྱ་མཚོའི་ཞང་པོ་དང་སྐུའི་སློབ་དཔོན་ཡང་གནང་འདུག རྒྱལ་བ་སྐུ་ཕྲེང་གསུམ་པ་བསོད་ནམས་རྒྱ་མཚོའི་ཆོས་སྲིད་མཛད་རྣམ་ཞེས་པར་སྐུ་ཞང་རིན་པོ་ཆེ་བསོད་ནམས་རྩེ་པ་ལ་དཔལ་མགོན་ཞལ་གྱི་དབང་ལུང་མན་ངག་ཁ་ཡར་དང་། རྙིང་ལུགས་ཀྱི་དྲག་སྔགས་འགའ་ཞིག་གསན་ ཞེས་ཀྱང་རྟོགས་ནུས།
ཕོ་བྲང་པོ་ཏཱ་ལའི་དགུ་གཏོར་ཆེན་མོ་ནི་རྒྱལ་དབང་ལྔ་པ་ནས་བཟུང་ལོ་རེའི་བོད་ཟླ་བཅུ་གཉིས་པའི་ཚེས་ཉི་ཤུ་དགུ་ཉིན་ལ་རྩེ་ཕོ་བྲང་གི་བདེ་ཡངས་ཤར་དུ་རྣམ་རྒྱལ་གྲྭ་ཚང་གི་དགེ་འདུན་པ་རྣམས་ནས་ཁྲབ་སྟོན་གནང་གི་ཡོད་པས་དེ་ནི་ དེ་སྔའི་བོད་ས་གནས་སྲིད་གཞུང་གི་གལ་ཆེའི་མཛད་སྒོ་ཞིག་ཀྱང་ཡིན། མཛད་སྒོ་དེར་བཞུགས་མཁན་གྱི་འཆམ་པ་རྣམས་ཀྱང་རང་སྐྱོང་ལྗོངས་ཀྱི་དགོན་སྡེ་གཞན་དང་མི་འདྲ་བའི་དམིགས་བསལ་གྱི་ཆ་རྐྱེན་མང་དག་ཞིག་དགོས་ངེས་ཐོག ལམ་ཐུན་མོང་བའི་སྒོ་ནས་བླ་མེད་རྒྱུད་སྡེ་གང་རུང་གི་དཀྱིལ་འཁོར་དུ་དབང་བསྐུར་ཐོབ་ཅིང་། དམ་ཚིག་དང་སྡོམ་པ་ཚུལ་བཞིན་དུ་བསྲུང་མུས་ཐོག་ཡིད་དམ་ལྷའི་བསྙེན་སྒྲུབ་ཚད་དུ་འཁྱོལ་བ་ཞིག་དང་། མ་མཐར་ཡང་ལས་རུང་གི་བསྙེན་པ་རེ་སྔོན་དུ་འགྲོ་དགོས་པ། གར་འཆམ་དངོས་གཞིའི་སྐབས་སུའང་ལྷ་གང་འཆམ་རྒྱུའི་ལྷ་དེའི་ང་རྒྱལ་བརྟན་ཅིང་ངག་ཏུ་སྔགས་ཀྱི་རང་སྒྲ་དང་ཡིད་ཀྱི་ལྷའི་གསལ་སྣང་དང་མི་འབྲལ་བའི་སྒོ་ནས། ལུས་ཀྱི་ཉམས་འགྱུར་ཐམས་ཅད་སྒེག་པ། དཔའ་བ། མི་སྡུག་པ་བཅས་གར་དགུའི་ཉམས་སུ་ཡོངས་སུ་རྫོགས་པ་མདོར་ན་འཁྱེར་སོ་གསུམ་གྱི་རྣལ་འབྱོར་ལ་གནས་ནས་གང་སྣང་ལྷའི་རྣམ་རོལ་ཏུ་ཤར་བ་ཞིག་ངེས་པར་དུ་དགོས།
བཞི་པ། རྩེ་དགུ་འཆམ་ཆེན་མོའི་དངོས་གཞིའི་ཁྲབ་སྟོན།
རྩེ་དགུ་གཏོར་ཆེན་མོའི་དངོས་གཞིའི་འཆམ་པ་ནི་རྩེ་རྣམ་རྒྱལ་གྲྭ་ཚང་གི་དགེ་འདུན་པ་རྣམས་ཡིན་པ་དང་། གྲྭ་ཚང་འདི་ནི་བོད་རབ་བྱུང་བཅུ་པའི་ཤིང་ཁྱི་ལོ་སྤྱི་ལོ་༡༥༧༤ལོར་སོག་པོའི་རྒྱལ་པོ་ཨལ་ཏན་གྱིས་ཏཱ་ལའི་བླ་མ་བསོད་ནམས་རྒྱ་མཚོ་སོག་ཡུལ་དུ་གདན་དྲངས་སྐབས་ཆུ་ཤུལ་དུ་ཡོད་པའི་སྔགས་པ་གྲྭ་ཚང་ཕན་བདེ་ལེགས་བཤད་གླིང་པ་ཟེར་བའི་དགོན་པ་དེ་ནས་གྲྭ་པ་ཉི་ཤུ་ཙམ་མཉམ་དུ་འཁྲིད་དེ་ཁོ་ཚོར་ཉིན་ལྟར་ལྷ་མོ་རྣམ་རྒྱལ་མའི་ཚེ་ཆོག་འདོན་དུ་བཅུག་ཐོག་མིང་ལ་རྣམ་རྒྱལ་གྲྭ་ཚང་ཞེས་བཏགས། ཞེས་དང་གཞན་ཡང་དེ་སྔའི་རྩེ་རྣམ་རྒྱལ་གྲྭ་ཚང་གི་སྐུ་ཞབས་བགྲེས་སྲོང་གཉིས་ལ་བཅར་འདྲི་ཞུས་པར་གཞིགས་ན། གྲྭ་ཚང་འདི་ནི་རྒྱལ་བ་སྐུ་ཕྲེང་རིམ་བྱོན་གྱི་གསུང་ཞབས་པ་ཞིག་ཡིན་པ་མ་ཟད། དགོན་བདག་ཀྱང་རྩེ་ཡིག་ཚགས་ནས་བྱེད་ཀྱི་ཡོད་པས་གྲྭ་ཚང་འདིའི་མཁན་པོ་དང་རྡོ་རྗེ་སློབ་དཔོན་ལ་སོགས་པར་དགོན་གཞན་དང་མི་འདྲ་བར་གཞུང་གི་དཔོན་རིགས་སྐྱ་སེར་གཉིས་ལས་རྩེ་དྲུང་རིམ་པ་སྤྲོད་སྲོལ་ཡོད། འདི་གར་གཞུགས་མཁན་གྱི་དགེ་འདུན་རྣམས་ཀྱང་བྱད་བཞིན་ལེགས་ལ། གཟུགས་སྟོབས་ཆེ་བ། རྗིག་ཉམས་དོད་པ། འཛིན་རིག་ཡག་པ་སོགས་ཀྱི་ཆ་རྐྱེན་དམིགས་བསལ་ལྡན་དགོས་ཀྱི་ཡོད་ལ། ཆེ་བསྟོད་དུ་གྲྭ་ཚང་འདིའི་མཚན་ལ་སྐུ་ཞབས་གྲྭ་ཚང་དང་།འདི་གའི་དགེ་འདུན་རྣམས་ལ་ཡང་སྐུ་ཞབས་ཞེས་འབོད་ལ། དགོན་སྡེ་གཞན་དང་མི་འདྲ་བར་འདི་གའི་དགེ་འདུན་རྣམ་པས་ཀྱང་སྟོད་འགག་སེར་པོ་བཞེས་སྲོལ་ཡོད་པ་དེ་ནི་དམིགས་བསལ་གྱི་བདག་རྐྱེན་ལས་བྱུང་བ་ཞིག་ཡིན། ཕྱིས་སྐུ་ཞབས་ཞེས་པའི་མཚན་དེ་དམངས་ཁྲོད་དུ་དར་ཁྱབ་ཆེན་པོ་བྱུང་རྗེས། དགོན་སྡེ་གཞན་པའི་དགེ་འདུན་པ་ལ་ཡང་སྐུ་ཞབས་ཞེས་པའི་མཚན་འབོད་སྲོལ་ཡོད་པ་དེང་གི་དུས་སུ་ཡང་མཆིས། དུས་རབས་འདིའི་ལོ་རབས་བཞི་བཅུ་ལྔ་བཅུའི་གཡས་གཡོན་དུ་གྲྭ་ཚང་འདིར་སྐུ་ཞབས་ཞལ་གྲངས་༡༧༠ཙམ་བཞུགས་ངོས་ནས་སྐུ་ཞབས་ཞལ་གྲངས་བརྒྱད་བཅུ་ཙམ་གྱིས་ལོ་རེའི་བོད་ཟླ་དགུ་པའི་ཚེས་དགུ་ནས་བཅུ་གཅིག་པའི་ཚེས་ཉེར་གཉིས་བར་རི་བོ་དགའ་ལྡན་པའི་ཡི་དམ་གཙོ་བོ་རྡོ་རྗེ་འཇིགས་བྱེད་ལ་བརྟེན་པའི་ཆོ་ག་ཕྱག་ལེན་དང་། བོད་ཟླ་བཅུ་པའི་ཚེས་བཅུ་གཅིག་ནས་བཅུ་གཉིས་པའི་ཚེས་བཅུ་བདུན་བར་སྒེར་གཞིས་ཞིག་ཏུ་འཆམ་སྦྱོང་གནང་བ། དེ་ནས་བོད་ཟླ་བཅུ་གཉིས་པའི་ཚེས་ཉེར་གཉིས་ནས་ཚེས་ཉེར་བརྒྱད་བར་ཕོ་བྲང་པོ་ཏ་ལའི་ཚོམས་ཆེན་ཤར་ནང་དཔལ་རྡོ་རྗེ་འཇིགས་བྱེད་ཀྱི་སྟོད་ལས་བྱང་ཆུབ་སྒྲུབ་པའི་སྒོ་ནས་སྒྲུབ་མཆོད་ཉིན་བདུན་འཚུགས་པ་དང་འབྲེལ་བོད་ཟླ་བཅུ་གཉིས་པའི་ཚེས་ཉེར་དགུའི་ཉིན་སྨད་ལས་དགྲ་བགེགས་སྒྲོལ་བའི་ལས་མཐར་བསྙེན་སྒྲུབ་ཚད་དུ་ཁྱོལ་ཞིང་ལྟ་བའི་གདེངས་དང་ལྡན་པའི་རྣལ་འབྱོར་པ་རྣམས་ཀྱིས་གསང་སྔགས་ཀྱི་རྒྱུད་སྡེའི་དགོངས་པ་དང་མཐུན་པའི་རྒྱན་ཆས་དག་གིས་ཟབ་མཆོར་ལེགས་པར་སྤྲས་སྟེ་བདེ་ཡངས་ཤར་དུ་འཆམ་འདོན་གྱི་གོ་རིམ་རྣམས་ལེགས་པར་གྲུབ་ཀྱི་ཡོད།
དེ་ཉིན་བླ་མ་དང་། སྐུ་དྲག སྐྱ་སེར་དཔོན་རིགས་སོགས་འཆམ་གཟིགས་སུ་ཕེབས་སྐབས་བཞུགས་གནས་ཀྱང་རང་རང་སོ་སོའི་གོ་བབས་ལ་གཞིགས་པའི་རིམ་པ་ལྟར་བཞུགས་སྲོལ་ཡོད་པའི་སྐོར་ལ་གསུང་སྲོལ་མི་འདྲ་བ་དུ་མ་ཡོད་ཀྱང་། འདིར་སྐབས་སུ་བབས་པ་མིན་གོ་བོད་སོག་ཨུ་ཡོན་ཚོགས་པའི་དབུ་ཁྲིད་ཏའེ་ཤིན་སན་(戴新三)གྱིས་ བོད་དུ་བཞུགས་རིང་(1940-1944)བྲིས་པའི་ཟིན་ཐོ་ཕོ་བྲང་པོ་ཏཱ་ལའི་གར་འཆམ་ཆེན་མོ་ ཞེས་པའི་ནང་གསལ་བར་གཞིགས་ན། ཕོ་བྲང་དཀར་པོའི་ཐོག་བརྩེགས་ལྔ་པའི་སྒེའུ་ཁུང་རས་ཡོལ་སེར་པོ་གཡོག་པའི་གཟིམ་ཆུང་ནང་ཏཱ་ལའི་བླ་མ་དང་། དེའི་གཡོན་གྱི་སྒེའུ་ཁུང་ནང་ཏཱ་ལའི་བླ་མ་ཁྱིམ་མི་འཁོར་དང་བཅས་པ། ཐོག་བརྩེགས་བཞི་པའི་དབུས་སུ་བཀའ་བློན་དང་། ཛ་སག ཐའི་ཇི་ སོགས་དེ་སྔའི་བོད་ས་གནས་སྲིད་གཞུང་གི་དཔོན་རིགས་ཁག དེའི་གཡོན་གྱི་གཟིམ་ཆུང་རས་ཡོལ་དཀར་པོའི་ནང་སྲིད་སྐྱོང་ངམ་རྒྱལ་ཚབ། ཐོག་བརྩེགས་གསུམ་པར་ཡིག་ཚང་དྲུང་ཡིག་ཆེན་མོ། ཕོ་བྲང་དཀར་པོའི་ཁ་སྤྲོད་ཀྱི་རྩེ་སློབ་གྲྭའི་ཐོག་བརྩེགས་གསུམ་པ་དེར་མིན་གོ་བོད་སོག་ཨུ་ཡོན་ཚོགས་པའི་སྐུ་ཚབ་དང་། ཐོག་བརྩེགས་གཉིས་པར་དབྱིན་ཇིའི་བོད་སྡོད་སྐུ་ཚབ། བདེ་ཡངས་ཤར་གྱི་གཡས་ཕྱོགས་སུ་རྒྱ་ཁྱོན་དེ་དང་འཚམ་པའི་འཆམ་གུར་རྒྱབ་པའི་ནང་རོལ་མོ་བ་དང་བོད་རིགས་དཔོན་རིགས་རྣམས། ཐང་ཆེན་དེའི་གཡོན་ངོས་ཀྱི་ཐོག་བརྩེགས་གཉིས་ཅན་གྱི་ཁང་པ་དེའི་ཐོག་བརྩེགས་གཉིས་པའི་དཀར་ཕིབས་ནང་སྐྱ་སེར་དཔོན་རིགས་འཁོར་དང་བཅས་པ། ནུབ་ངོས་ཀྱི་ཐོག་བརྩེགས་གཉིས་ཅན་གྱི་ཁང་པ་དེའི་སྟེང་གི་གུར་ནང་བལ་ཡུལ་གྱི་བོད་སྡོད་སྐུ་ཚབ། གཞན་ཡང་གཡས་གཡོན་གྱི་ཐོག་ཁའི་སྟེང་དང་བདེ་ཡངས་ཤར་གྱི་ཕྱོགས་བཞིར་སེར་སྐྱ་མང་ཚོགས་བྱིངས་རྣམས་སྐྱིལ་ཀྲུང་གི་ཚུལ་དུ་བསྡད་ཡོད་པ་བཤད་འདུག་པས། དེ་ནི་ཕྱི་ལོ་༡༩༥༧ལོར་ཁྲེན་ཙུང་ལེའི་ཡིས་རྒྱབ་པའི་ཕོ་བྲང་པོ་ཏཱ་ལའི་བདེ་ཡངས་ཤར་དུ་དགུ་འཆམ་ཁྲབ་པའི་པར་རིས་དེ་དང་སྤྱིར་ན་གཅིག་མཚུངས་ལྟར་དུ་གནས་འདུག
རྩེ་དགུ་གཏོར་གྱི་དངོས་གཞིའི་ཉིན་མོར་འཆམ་འདོན་གྱི་གོ་རིམ་བཀོད་སྒྲིག་བྱེད་མིན་ཐད་དེ་སྔ་༧རྒྱལ་མཆོག་བདུན་པ་ནས་བཟུང་གྲྭ་ཚང་འདིའི་ཐུན་མོང་མ་ཡིན་པའི་ཕྱག་བཞེས་དམ་ཅན་ཆོས་ཀྱི་རྒྱལ་པོའི་གར་འཆམ་དང་ལྕགས་མཁར་གྱི་ཟུར་འདེབས་གཞུང་བཞིན་བརྗེད་བྱང་དུ་བཀོད་པ་ཞེས་པའི་ནང་དུ་གསལ་བར་བཞིགས། གཏོར་སྒྲུབ་ཀྱི་ཉིན་བདུན་པ་སྟེ་བོད་ཟླ་༡༢ཚེས་༢༩ཉིན་དགེ་འདུན་པ་རྣམས་ཚོམས་ཆེན་ནས་ཞོགས་ཚོགས་གྲོལ་རྗེས་ཆུ་ཚོད་དགུ་པ་ཙམ་ལ་རང་ཤག་ནས་ཟླ་གམ་དང་སྒྲོག་གདན་སྒྲོག་ལུ་ཨ་ལོང་དང་བཅས་གཟབ་མཆོད་ལེགས་པར་སྤྲད་དེ་(སྤྲས་ཏེ)སླར་ཡང་ཚོམས་ཆེན་དུ་ཕེབས། དེ་ནས་ཕོ་བྲང་དཀར་པོའི་གསུམ་སྐས་མགོར་སྙན་གསན་དང་པོ་དང་། གཉིས་པ། གསུམ་པ་བཅས་ཕུལ་རྗེས། དགེ་བཀོས་(བསྐོས)དང་སྡེ་པ་ཁྲི་པས་སྤོས་སྣེ། དབུ་མཛད་ཀྱི་གཡས་གྲལ་དང་པོར་སྐུ་ཞབས་བརྒྱད་དང་དུང་པ་གཉིས། གཡོན་གྲལ་དང་པོར་སྐུ་ཞབས་བརྒྱད་དང་རྐང་གླིང་པ་གཉིས། གཟན་རྐྱང་སྤོས་ཕོར་བ་གཉིས་བཅས་ཚོམས་ཆེན་ནས་བདེ་ཡངས་ཤར་དུ་ཕེབས། གསུམ་སྐས་མགོར་ཕྱག་བྲེལ་ (སྦྲེལ་)ཞུ་མི་ཨ་ཙ་ར་གཅིག་དང་སྐས་མཇུག་ཏུ་ཨ་ཙ་ར་གཅིག་ཡོད། གྲལ་སྟར་རྡོ་སྐས་སྟེང་ཕེབས་འཚམས་གཟིམ་ཆུང་ནས་རབ་གནས་ཀྱི་མེ་ཏོག་ཐོར་ (འཐོར) བདེ་ཡངས་ཤར་དུ་ཕེབས་པ་དང་ཐོག་མར་ཞལ་གཟིམ་ཆུང་ལ་ཕྱོགས་ཏེ་གོམ་གསུམ་ཕྱི་འགྲོས་དང་བཅས་ཞྭ་ཕུད་ཞུས། དེ་རྗེས་རང་རང་ཚོགས་གྲལ་དུ་འཁོད་པ་དང་དབུ་མཛད་ཀྱིས་ཐོག་མར་རོལ་མོ་འབྱིན་(བྱིན)འབེབས་ལན་གསུམ་ཆིམས་བརྡུང་གཅོད། འཆམ་མགོ་(མགོར)ཡོན་བདག་ཧ་ཤང་དང་ཧ་ཕྲུག་གཉིས། ཨ་ཙ་ར་གཉིས། ཐོད་གོག་(ཁོག)དཀར་རིལ་གཉིས་བཅས་༼བདུན་ནི་མི་རབས་བདུན་མཚོན། ༽གོམ་འགྲོས་དང་མཐུན་པའི་འབེར་གྲངས་སོགས(བསོག) ཕྱག་གསུམ་འཚལ་མཇུག་འཆམ་བརྡུང་གཅོད། ༼རྐང་དུང་།༽ ས་འདུལ་ཤ་གཡག རོལ་མོ་ལམ་འགྲོས་སོགས་གོ་རིམ་གྲྭ་ཚང་གི་འཆམ་ཚིག་ལྟར་རོ་ ཞེས་གསལ་བ་ལྟར་འདི་ལོ་དགུང་གྲངས་གྱ་བདུན་ལ་སོན་པའི་དེ་སྔའི་རྩེ་རྣམ་རྒྱལ་གྲྭ་ཚང་གི་སྐུ་ཞབས་བགྲེས་སྲོང་བྱམས་པ་སྐལ་བཟང་ལགས་སུ་བཅར་འདྲི་ ཞུས་པར། ཁོང་གིས་གསུང་གསལ་ལོ་ལྟར་བོད་ཟླ་བཅུ་གཉིས་པའི་ཚེས་ཉེར་དགུའི་ཞོགས་པ་ཉི་ཤར་ཙམ་ནས་བདེ་ཡངས་ཤར་གྱི་གསུམ་སྐས་སྟེང་ནས་དགུ་འཆམ་དབུ་ཚུགས་པའི་སྙན་གསན་དང་པོ་བཏང་། གཟིམ་ཆུང་བ་༼གཟིམ་འགག ༽ཚོས་གོ་རྩེད་རྩེ། དེ་ནས་སྙན་གསན་གཉིས་པ་དང་གསུམ་པ་ཕུལ་ཚར་རྗེས་དགེ་བསྐོས་ནས་སྤོས་སྣེ་འདྲེན། དབུ་མཛད་ཀྱིས་གཙོ་བོར་རོལ་ཆ་བ་སོགས་གྲལ་སྟར་ཉིས་སྒྲིག་ཐོག་བདེ་ཡངས་ཤར་གྱི་དཀྱིལ་ནས་གཟིམ་ཆུང་ལ་ཁ་གཏད་དེ་ཞྭ་ཕུད་ཞུས། དེའི་སྐབས་གོམ་གསུམ་ཕྱི་འགྲོས་ཀྱི་འཆམ་གུར་འོག་ཀྱི་བཞུགས་གྲལ་དུ་འཁོད། རོལ་མོ་བྱིན་འབེབས་སྒྲོན་གྱི་གཙོ་བོ་ཡོན་བདག་ཧ་ཤང་། ཧ་ཕྲུག ཨ་ཛ་ར། ཐོད་པ་སྐྱ་རིལ། ཞལ་ཡར་སློག་ཕྱག་འཚལ་ལན་གསུམ་འཚལ་ནས་ཞབས་སྟེགས་ལ་འཁོད། གར་འཆམ་དངོས་ཀྱི་གོ་རིམ་ནི་སྐུ་བཅར་རྣམ་རྒྱལ་གྲྭ་ཚང་གི་འཆམ་ཚིག་དང་དུང་ཚིག་ཅེས་པར་ལོ་མཇུག་དགུ་གཏོར་ཆེན་མོའི་འཆམ་གྱི་རིམ་པ་རྣམས་འདི་ལྟར་ལགས། ཐོག་མར་རོལ་མོ་བྱིན་འབེབས་ལན་གསུམ་ཆིམས་བརྡུང་གཅོད། ཡོན་བདག་ཧ་ཤང་གོམ་འགྲོས་དང་མཐུན་པའི་འབེར་གྲངས་བསོགས། དང་པོ་ས་འདུལ་ཤ་གཡག་ཐོན། དེ་ནས་ལྔ་ཕགས། ཀླུ་པ་དགུ་རྐྱང་། རླུང་འཚུབ། བཞི་འགྲོས། དུར་བདག་བཅས་གཤིན་རྗེ་ཕོ་བརྒྱད་མོ་བརྒྱད་ཐོན་ཞེས་འཁོད་ཡོད་ལ། གཤིན་རྗེ་ཕོ་བརྒྱད་མོ་བརྒྱད་ཡར་ལོག་ཚར་རྗེས། དུར་བདག་ཀྱིས་བདེ་ཡངས་ཤར་གྱི་གསུམ་སྐས་གཡས་གཡོན་ནས་ཤུ་རྒྱབ། སྐས་རྩེའི་སྟེང་དུ་ཐོད་ཁོག་དཀར་རིལ་གཉིས་ནས་དུར་བདག་ལ་རྩམ་པ་སྤྲད་ནས། ཕྱོགས་མཚམས་སུ་རྩམ་པ་གཏོར། བདེ་ཡངས་ཤར་དུ་གདན་ལྤགས་གཏིང་སྟེ། འཆམ་རྒྱབ་ནས་ལིང་ག་གྲལ་ཚར་རྗེས་རེ་རེ་བཞིན་ཡར་ལོག དེ་ནས་དྲང་སྲོང་མགོན་པོ་ཚེ་རིང་ཕེབས་པ་དང་སྦྲགས། ཨ་ཙ་ར་གཉིས་དང་བཅས་བདེ་ཡངས་ཤར་གྱི་དཀྱིལ་དུ་གདན་དྲངས་འཆམ་རྒྱབ་ཚར་རྗེས། ས་གདན་གཏིང་བའི་ཐོག་ཏུ་རིལ་ཁུལ་བྱས། ཨ་ཙ་ར་གཉིས་ཀྱི་ཤིང་ཏོག་བསྐྱལ་བ་དེ། ཕྱོགས་ཕྱོགས་སུ་གཏོར་བས་ལྟད་མོ་བ་རྣམས་ནས་། ཕྱོགས་ནས་ཧབ་ཐོབ་རྒྱབ་སྲོལ་ཡོད། སྟག་བསད་ནས་སྟག་ལྤགས་སྟེང་ཁ་བཏགས་དང་བཅས་ཡར་གཟིམ་ཆུང་དུ་སྤྱན་ཕུལ་ཞུ་གྱི་ཡོད་ ཞེས་འཁོད། རྩེ་དགུ་འཆམ་ཆེན་མོ་གཟིགས་པར་ཕེབས་མྱོང་བ་ཕོ་བྲང་པོ་ཏཱ་ལའི་སྐུ་ཞབས་ཐུབ་བསྟན་བྱམས་པ་ལགས་ཀྱིས་སྐབས་དེའི་གནས་ཚུལ་སྐབས་གསུངས་པར་དྲང་སྲོང་ཚེ་རིང་མགོན་པོ་ཐོག་མར་ཕེབས་སྐབས་སྐུའི་བཞིན་གདངས་གཉེར་མས་ཁེངས་ལ་ཨ་ར་དཀར་པོ་འཕྱང་པའི་ཞལ་འབག་གྱོན་ནས་ལུས་པོ་ཁྱར་འཁྱོར་དུ་འགྲོ་མཁན་གྱི་རྒན་པོ་ལུས་རིད་པ་ཞིག་རེད་འདུག་ལ། ལག་ཐོག་གི་མཁར་བས་སྟག་ལྤགས་གཏིང་ནས་སྟག་དེ་གསོད་ཁུལ་བྱས་ནས། སྟག་བསད་ཚར་རྗེས་གློ་བུར་དུ་དྲང་སྲོང་ཁོང་གི་ལུས་པོ་ཡང་སྔར་གྱི་གོག་པོ་དེ་འདྲ་མ་ཡིན་པར་བདེ་ཅག་འཁྱུག་ལ་ལུས་སྟོབས་རྒྱས་པའི་དར་མའི་གསོན་ཤུགས་ལྡན་པ་ལྟར་འགྱུར་གྱི་འདུག་གསུངས། མགོན་པོ་ཚེ་རིང་གིས་སྟག་གསོད་པའི་གར་འཆམ་སྐོར་དེའི་སྐོར་ལ་སྤྱི་ཚོགས་ཐོག་བཤད་རྒྱུན་ལྟར་ན་རྒྱལ་དབང་སྐུ་ཕྲེང་བཅུ་གསུམ་པ་མཆོག་སོག་པོའི་དགོན་སྡེ་༼ལ་ལས་རྒྱ་ནག་རི་བོ་རྩེ་ལྔ་ཡིན་པ་ཡང་བཤད་༽ག་གེ་མོ་ཞིག་ལ་ཕེབས་སྐབས་གཟིགས་སྣང་འདི་འདྲ་ཞིག་བྱུང་རྗེས་སུ་བརྟེན་འབྲེལ་བཟང་པོ་མཚོན་པར་དགོངས་ཏེ། རྩེ་དགུ་འཆམ་ཆེན་མོའི་ནང་ཁ་བསབ་གནང་བ་རེད་ཅེས་བརྗོད་སྲོལ་འདུག
གར་འཆམ་ཀྱི་མཇུག་མཐར་དུར་བདག་གིས་ལིངྒ་འཆམ་རའི་དབུས་སུ་བཞག་རྗེས། ཞྭ་ནག་ཉེ་ཤུ་ལྷག་ཙམ་གྱིས་ལྕགས་སྐུད་ཞིག་གིས་ལིངྒ་བསྡམས་ནས་དེར་མདའ་གྲི་བཙུགས་པའི་ཚུལ་བྱེད། གཞན་ཡང་སྔོན་ནས་གྲ་སྒྲིག་བྱས་ཟིན་པའི་ཀ་པ་ལའི་སྣོད་ཞིག་གིས་ལིངྒའི་སྟེང་ལ་ཆུ་དང་ཁྲག་གཏོར་ནས། དམིགས་བྱའི་གདོན་བགེགས་ཀྱི་གཟུགས་ལིངྒར་འཕོ་བའི་ཚུལ་གྱིས་ལིངྒར་དྲག་པོའི་ལས་སྦྱོར་བྱེད་སྟངས་འདིར་མཚོན་དོན་མི་འདྲ་ཁ་ཤས་ཀྱང་ཡོད་འདུག དེ་ཡང་སངས་རྒྱས་ཆོས་ལུགས་པ་ཞིག་གི་ངོས་ནས་བཤད་ན་དེ་ནི་གསང་སྔགས་རྒྱུད་སྡེའི་དགོངས་དོན་ལྟར་འཆམ་རྒྱག་པ་ནི་ལུས་ངག་ཡིད་གསུམ་གྱི་སྒོ་ནས་ཆོས་ལ་ཉམས་ལེན་བྱེད་པའི་ཆོ་ག་ཞིག་ཏུ་ངོས་འཛིན་གྱི་ཡོད། དེར་བརྟེན་ལིངྒའི་མཚོན་དོན་ཡང་ནང་སེམས་ཀྱི་ཉོན་མོངས་དུག་གསུམ་ལས་བསྐྱེད་པའི་ལས་ངན་བག་ཆགས་དང་བཅས་པའི་བདག་འཛིན་གྱི་ལྟ་བ་དེ་རྩ་མེད་དུ་བཟོ་བ་མཚོན་བྱེད་ཡིན། དེ་ནས་ཤྭ་བ་ཐོན་ནས་གར་འཆམ་རྒྱབ་བཞིན་རྭ་ཅོས་ལིངྒ་གང་སར་སྟོར་བ། དེས་ཕུང་པོ་བྱ་སོགས་སྲོག་ཆགས་གཞན་ལ་སྦྱིན་པ་གཏོང་བ་དང་གཏོར་མས་ལྷ་འདྲེ་ཀུན་ལ་མཆོད་པ་འབུལ་བ་མཚོན། རིམ་པས་ལས་འདི་ནི་དགུ་འཆམ་ནང་གལ་ཆེའི་ཆོ་ག་ཞིག་ཀྱང་ཡིན། ལིངྒ་སྟོར་ཚར་རྗེས་བདེ་ཡངས་ཤར་གྱི་ཟུར་ཞིག་ཏུ་རྐང་གསུམ་གྱི་སྒྲོམ་གཞིའི་སྟེངསྣུམ་བླུགས་ཡོད་པའི་ཀ་པ་ལི་ཞིག་བཞག་ནས་དེར་འོག་ནས་མེ་སྤར། ལྕགས་སྐུད་ཞིག་ལ་དཀྲིས་པའི་གདོན་འདྲེ་མཚོན་པའི་ཤོག་བུ་ཞིག་དེའི་ནང་བཞག འཆམ་དཔོན་ཡོང་ནས་ཀ་ལའི་ནང་གི་སྣུམ་ཁོལ་མའི་སྟེང་ཨ་རག་དཀར་པོ་ཅུང་ཟད་གཏོར་བས་མེ་ལྩེ་གནམ་ལ་འབར་བ་དེས། ལོ་གཅིག་གི་ལས་དོན་ཁག་ལ་བར་ཆད་ལ་དགྲ་བགེགས་སོགས་འཁོར་བའི་རྒྱ་མཚོའི་ཕ་མཐར་བསྐྲད་ནས་ཚར་གཅོད་པ་མཚོན། སླར་ཡང་གཟིམ་ཆུང་བ་རྣམས་ཡོང་ནས་ཀྱི་གོ་རྩེད་ རྩེད་བཞིན་མི་ཚོགས་དང་མཉམ་དུ་རྡོ་རིང་ཕྱི་མར་གཏོར་རྒྱག་རྒྱབ་ཀྱི་ཡོད། བདེ་ཡངས་ཤར་དང་ཚོམས་ཆེན་དུ་བཀྲ་ཤིས་དབྱངས་ཆགས་མཚོན་བྱེད་དུ་རོལ་མོ་བ་རྣམས་ཀྱིས་ནམ་ཕྱེད་བར་དུ་དབྱང་སྙན་སྒྲོན་ནས་རྩེ་དགུ་གཏོར་ཆེན་མོ་ཞེས་པའི་མཇུག་རྣམས་སྒྲིལ་བར་བྱེད།
མདོར་ན་གར་འཆམ་གཙོ་བོར་མཚོན་པའི་ཞལ་འབག་དང་འབྲེལ་བའི་བྲོ་གར་ནི་བོད་མི་རིགས་ཙམ་མ་ཟད་ཡ་གླིང་ཁུལ་དུ་ཡོད་པའི་རྩ་ཆེའི་རིག་གནས་ཤུལ་བཞག་ཞིག་ཡིན་པ་ནི་ཡོངས་གྲགས་ལྟར་ལ་ཡིན། རྩེ་དགུ་གཏོར་ནི་བོད་བརྒྱུད་ནང་བསྟན་གྱི་རི་བོ་དགའ་ལྡན་པ་ཙམ་མ་ཡིན་པར་བོད་ཀྱི་ལོ་རྒྱུས་ནང་དུ་ཡང་གལ་ཆེའི་རང་བཞིན་ལྡན་པའི་གནས་བབ་ཞིག་བཟུང་ཡོད། དེས་ད་ཕན་་ལོ་ངོ་གསུམ་བརྒྱ་ཡན་གྱི་ལོ་རྒྱུས་ལྡན་ཡོད་ཁར་དེ་ཉིད་ཕུན་གསུམ་ཚོགས་པའི་སྒྱུ་རྩལ་གྱི་ལམ་ནས་རྟོགས་དཀའ་ཞིང་གཏིང་ཟབ་པའི་ནང་ཆོས་ཀྱི་དགོངས་དོན་རྣམས་མཚོན་པར་བྱེད་པའི་ཆོ་ག་ཐུན་མོང་མ་ཡིན་པ་ཞིག་ཀྱང་ཡིན། བློ་ཕམ་པ་ཞིག་ལ་རྒྱལ་ཡོངས་དང་འདྲ་བར་བོད་དམངས་གཙོ་བཅོས་བསྒྱུར་བཏང་བ་ནས་བཟུང་རྩེ་དགུ་གཏོར་སྐབས་སྤྱོད་པའི་རོལ་ཆ་དང་། ཆོས་ལུགས་ཀྱི་གླུ་གར་སྒྱུ་རྩལ་སོགས་རྒྱུན་ཆད་ལ་ཉེ་བའི་གནས་སུ་གྱར་ཡོད་པས། རྩེ་དགུ་གཏོར་གྱི་རིག་གནས་ཤུལ་བཞག་སྐོར་ལ་མྱུར་སྐྱོབ་བྱེད་རྒྱུ་ནི་ཁ་ཚ་དགོས་གཏུགས་ཀྱི་དོན་དངོས་ཞིག་ཡིན།
ལྔ་པ། དཔྱད་གཞིའི་ཡིག་ཆ།
1,གར་འཆམ་ཀྱི་ལོ་རྒྱུུས། དཀོན་མཆོག་ངག་དབང་། བྲིས་མ། ཕོ་བྲང་པོ་ཏ་ལའི་དཔེ་མཛོད་ཁང་དུ་བཞུགས།
2,རྒྱལ་དབང་ལྔ་པ་ངག་དབང་བློ་བཟང་རྒྱ་མཚོའི་གསུང་འབུམ། ངག་དབང་བློ་བཟང་རྒྱ་མཚོས། ཀྲུང་གོའི་བོད་རིག་པ་དཔེ་བསྐྲུན་ཁང་། ༢༠༠༩ལོར་དཔར།
3,ལས་བྱང་ལིའུ་བརྒྱད་མའི་འཆམ་ཡིག་ངོ་མཚར་འཕྲུལ་སྣང་དབྱངས་ཡིག་མཁས་པའི་མགུར་རྒྱན་དང་བཅས་པ་རྩེ་
ལུགས་ཕྱག་ལེན་འཁྲུལ་མེད་དུ་བཀོད་པ། རྒྱལ་དབང་ལྔ་པ་ངག་དབང་བློ་བཟང་རྒྱ་མཚོ། བྲིས་མ་མདའ་ཚད་མ། ཕོ་
བྲང་པོ་ཏ་ལའི་དཔེ་མཛོད་ཁང་དུ་བཞུགས།
4,རྒྱལ་དབང་ལྔ་པ་ངག་དབང་བློ་བཟང་རྒྱ་མཚོ། ཐམས་ཅད་མཁྱེན་པ་བསོད་ནམས་རྒྱལ་མཚོའི་རྣམ་ཐར་དངོས་གྲུབ་རྒྱ་མཚོའི་ཤིང་རྟ། ལྷ་སའི་ཤིང་པར།
5,རྒྱལ་མཆོག་བདུན་པ་ནས་བཟུང་གྲྭ་ཚང་འདིའི་ཐུན་མོང་མ་ཡིན་པའི་ཕྱག་བཞེས་དམ་ཅན་ཆོས་ཀྱི་རྒྱལ་པོའི་གར་འཆམ་དང་ལྕགས་མཁར་གྱི་ཟུར་འདེབས་གཞུང་བཞིན་བརྗེད་བྱང་དུ་བཀོད་པ་བཞུགས་སོ། སྤར་མ།
6,དུང་དཀར་བློ་བཟང་འཕྲིན་ལས། དུང་དཀར་ཚིག་མཛོད། ཀྲུང་གོའི་བོད་རིག་པ་དཔེ་བསྐྲུན་ཁང་། ༢༠༠༢ལོར་དཔར།
7,戴新三, 藏事论文(宗教集)下卷,布达拉宫跳神大会,西藏人民出版社, 1985年8月版 .
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/debate/25445.html


c: text/html

text:
ཚེ་རིང་རྣམ་རྒྱལ་དང་ཚེ་རིང་སྒྲོལ་མ་གཉིས་ནི་ཚོ་བ་གཅིག་གི་ཁ་ཡ་ན་ཟླ་དང་རྩེད་ར་གཅིག་གི་རྩེད་གྲོགས་ཡིན་པས། ཆུང་དུས་ཀྱི་བྱིས་པའི་ལང་ཚོ་ཡངས་པའི་སྤང་ཐང་ནས་མཉམ་དུ་འབུས་ཤིང་།ལོ་ན་ཆུང་བའི་དབང་གིས་ཕོ་མོའི་བར་གྱི་འབྲེལ་བ་མི་རྟོགས་ཤིང་འཇིག་རྟེན་གྱི་སྣང་བ་ཟེར་བ་དེ་བས་ཀྱང་ཆ་མེད་རྒྱུས་མེད་ཡིན། ཡིན་ནའང་། སྐབས་ལན་རེར། ཚེ་རིང་རྣམ་རྒྱལ་གྱི་ཁ་ལ་ཉན་ན་ཁོས་བཤད་པའི་སྐད་ཆ་དག་གསར་བུ་རྐྱལ་སྟོང་ཞིག་གིས་ལབ་པ་དང་ཨ་ན་མ་ན་ཡིན།ཐ་ན་ཁ་ཆུ་སྣ་ཆུ་དྲུད་རུང་ཁ་ན་གསར་བུ་སྣང་མཐོ་ཞིག་གི་འདོད་གཏམ་ཡོད། དེ་ལྟར་ཆུང་དུས་ནས་བརྩེ་བ་ཟབ་མོ་ཞིག་གི་བག་ཆགས་ཀྱིས་ལུས་དང་གྲིབ་མ་བཞིན་འགྲོགས་ནས་སྐྱིད་ཀྱི་རྟ་ཕོ་མཉམ་ཞོན་དང་སྡུག་གི་ཁུར་པོ་མཉམ་ཁུར་བྱས།དུས་ཚོད་ཀྱི་མགྱོགས་འགྲོས་དང་བསྟུན་ཁོ་གཉིས་ཀྱི་ལང་ཚོ་དར་ལ་བབས་པའི་སྐབས་དེ་ནས་བཟུང་བྱིས་པའི་དུས་དང་འདྲ་བར་ཕན་ཚུན་མཉམ་དུ་སྡོད་པའི་སྐབས་ཧ་ཅང་ཉུང་བས་བྱིས་དུས་ཀྱི་འཚོ་བ་ལ་རྫོགས་ཚིག་མི་འབྲི་ཀ་མེད་བྱུང་། དེ་ནས་བཟུང་ཚེ་རིང་རྣམ་རྒྱལ་འཇིག་རྟེན་གཞན་ཞིག་ལ་བསྙེགས་པ་ལྟར་སློབ་གྲྭར་འགྲིམས་པའི་སྐལ་བ་ལྡན། ཁོ་མུ་མཐུད་དུ་སློབ་གྲྭར་འགྲིམས་ནས་སློབ་ཆུང་དང་སློབ་འབྲིང་སོགས་རིམ་པར་འགྲིམས།ད་ལྟ་མཐོ་འབྲིང་མཐར་ཕྱིན་པའི་བར་དུ་ལོ་གཅིག་མ་གཏོགས་མེད་ན་ཡང་། ཁོའི་སེམས་ན་རྒྱུན་དུ་ཚེ་རིང་སྒྲོལ་མ་ལས་གཞན་གང་ཡང་མི་འདུག ཨ་ཁུ་ཚེ་ལོས་ཁོང་ཚང་གི་ཚེ་རིང་སྒྲོལ་མ་འདི་དཔྲལ་བའི་མིག་དང་སེམས་ཀྱི་སྙིང་ཡིན་སྟབས་སློབ་གྲྭར་འགྲོ་རྒྱུ་དཔེ་མི་སྲིད།ངེད་ཚང་ལ་གནའ་ནས་ད་བར་དུ་འུར་ཆ་བཟུང་བའི་ཕྱུགས་རྫི་མ་གཏོགས་དཔེ་ཆ་བཟུང་བའི་ལས་བྱེད་པ་ཞིག་སྐྱེས་མ་མྱོང་ལ། ད་རུང་ཡིན་ནའང་དེ་ཡིན།ཞེས་མིག་རྒྱང་མེད་པའི་སྐད་ཆ་ཞིག་གི་ཁྲོད་ནས་ཉི་མ་འཁྱོལ་ཐབས་བྱས་པར་མ་ཟད། ད་དུང་ཁ་ན་རྒྱུན་དུ་ཞི་མོ་ལ་མག་པ་ཞིག་འཇོག་རྒྱུ་ཡིན་ཞེས་བཤད་ཀྱིན་འདུག
དེ་རིང་ནི་ཚེ་རིང་རྣམ་རྒྱལ་ལ་དགུན་གནང་གཏོང་བའི་ཉིན་དང་པོ་ཡིན། སློབ་གྲྭས་གནང་བ་བཏང་རྗེས།ཁོས་ཟི་ལིང་གི་སྣ་འཛོམས་ཚོང་ཁང་ཞིག་ནས་ཚེ་རིང་སྒྲོལ་མ་ལ་ལེགས་སྐྱེས་ཤིག་ཉོས་ནས་མྱུར་དུ་རླངས་འཁོར་ས་ཚིགས་ལ་སོང་། དུས་དེར། ཚེ་རིང་སྒྲོལ་མས་ཁ་པར་འོངས་ནས་ལམ་སྐབས་སུ་བདེ་བར་ཡོང་བའི་སྨོན་འདུན་དང་སེམས་གཏམ་སོགས་མང་པོ་ཞིག་བཤད་རྗེས།ད་གཟོད་ཁ་པར་གྱི་སྒོ་མོ་དལ་གྱིས་བརྒྱབ། སྐབས་དེར་ཚེ་རིང་རྣམ་རྒྱལ་གྱིས་སྤྱི་སྤྱོད་རླངས་འཁོར་གྱི་འདུག་སྟེགས་སྟེང་ཁེན་ནས་བསམ་བློ་བཞི་གསུམ་བཅུ་གཉིས་དང་བློ་རྩེ་ཉི་ཤུ་རྩ་ལྔ་བཀོད་ཞོར་ཕ་ཡུལ་དུ་ཇི་ལྟར་ཐོན་པའང་མ་ཤེས།
ས་སྲོད་ཀྱི་རྟ་བདུན་དབང་པོ་རྒྱང་རིང་གི་རི་བོའི་མགུལ་ནས་འདར་སིག་སིག་གིས་སྐྱོ་ཉམས་ཤིག་ཁུར་ཏེ་རི་བོ་དེའི་ཕར་རྒྱབ་ལ་དལ་གྱིས་ཡལ་དུས། འདོད་སྲེད་ཀྱིས་ཁེངས་པའི་དབྱིག་འཛིན་བུ་མོས་མུན་ནག་གི་ངོ་གདོང་རུམ་ཞིང་མཐའ་ཡས་པའི་རྩྭ་ཐང་ལ་ལྷིང་འཇགས་ཀྱི་ཁོར་ཡུག་བསྐྲུན། སྐབས་དེར། ཚེ་རིང་རྣམ་རྒྱལ་གྱི་ཕ་ཚེ་བྷ་དང་མ་སྒྲོལ་མ་གཉིས་ཀྱིས་རང་གི་བུས་སློབ་སྦྱོང་བྱས་པའི་གོ་རིམ་ཁྲོད་དུ་སྡུག་ཀྱང་མྱངས་ཡོད་ཟེར་ནས་ཤ་མར་ཐུད་གསུམ་གྱི་ཟས་རིགས་མང་པོ་ཞིག་བཤམས་ནས་གང་ལ་གང་ཞིམ་ཟོ་ཟེར་ཞོར་དགའ་སྤྲོ་དང་བཅས་དགོང་ཟས་ལ་རོལ། ཚེ་རིང་རྣམ་རྒྱལ་ལ་བྲེལ་འཚུབ་ཅིག་ལངས་ཞོར་ཟ་མ་ཉུང་ཙམ་ཞིག་ཁ་རེག་སྣ་རེག་ཅིག་བྱས་ནས་ཁོ་ཕུ་བོ་རིག་བྷོ་ཚང་ལ་འཚམས་འདྲི་རུ་འགྲོ་རྒྱུ་ཟེར་བཞིན། ལག་ཏུ་ལག་སྒྲོན་ཞིག་བཟུང་ཞིང་ལྐོག་ཏུ་ལེགས་སྐྱེས་དེ་བསྣམས་ནས་ཨ་ཁུ་ཚེ་ལོ་ཚང་གི་ཕྱོགས་སུ་སྣ་གླུ་ཞིག་ལེན་ཞོར་ཇི་ལྟར་ཐོན་པའང་མ་ཤེས་མོད། སྐབས་དེར། ཨ་ཁུ་ཚེ་ལོ་རྒན་རྒོན་གཉིས་ཀྱིས་ཞི་མོ་ལ། མག་པ་འཇོག་རྩིས་ཡོད་ཁར་སྦྲ་ནང་དུ་གསལ་ལ་མི་གསལ་བའི་ཞག་སྒྲོན་ཞིག་བཀར་ནས་སྐད་ཆ་ལྡབ་ལྡིབ་ཅིག་སྨྲ་བཞིན་ཡོད་པས། ཁོ་ཐག་ཉེ་ས་ཞིག་ཏུ་བསྐུངས་ནས་མི་འདུག་ཐབས་མེད་བྱུང་།
ཨ་ཁུ་ཚེ་ལོས་རྒན་མོ་གཡུ་སྒྲོན་ལ་འུ་ཚང་གི་ཞི་མོ་འདིར་མཚོན་ན་ལ་རིང་བོར་འགོ་བྱེད་ཀྱི་ལག་རྟེན་དང་ཚེ་ཕྱི་མར་འགྲོ་བའི་ཡུལ་སྲུང་ཡིན་སྟབས། ད་མག་པ་ཞིག་བཞག་ན་བཟང་གི་མོད། འོན་ཀྱང་། སུ་ཚང་གི་ཞི་ལུའི་གཤིས་ཀ་བཟང་བ་དང་ཡ་རབས་ཡིན་མིན། རུས་རྒྱུད་གཙང་མིན་སོགས་དེད་ནས་ནམ་ཕྱེད་བར་དུ་གྲོས་ཁ་བྱས་ཤིང་གྲོས་ཐོག་ཏུ་སྡེ་དཔོན་བཀྲ་ཤིས་ཚང་གི་བུ་རྟ་མགྲིན་བསླང་རྒྱུ་ཐག་གིས་བཅད།
ཚེ་རིང་སྒྲོལ་མས་སྐད་ཆ་དེ་གོ་སྐབས། མོའི་སྙིང་ལ་གྲི་རྩེས་བཙུགས་པ་འདྲ་བའི་ཟུག་རྔུ་སྐྱེས་ནས་མིག་ཟུང་ལས་མཆི་མ་ཕྲོམ་ཕྲོམ་དུ་བཞུར་ནས་དབུགས་རིང་འཐེན་ཞོར་མགོ་བོ་རུམ་དུ་བཅུག་ནས་མིག་སྐྱིབས་ཟིམ་ཟིམ་བྱས་ཤིང་ཡིད་ཚིམས་པའི་གཉིད་སྐྱིད་པོ་ཞིག་གཏན་ནས་ཡོང་མ་ཐུབ། དེར་མ་ཟད། རང་ཉིད་ལ་ཨུ་ཚུགས་ཀྱིས་ལེ་བདའ་བྱེད་ཀྱིན་སླར་ཡང་མལ་ས་ནས་འགྲེ་ལྡོག་བརྒྱབ་སྟེ་འཇིག་རྟེན་གཞན་ཞིག་ན་བདེ་སྐྱིད་ཡོད་མེད་ལ་བསམ་གཞིག་བྱས་ཤིང་འདང་རྒྱག་གི་རྒྱ་མཚོར་ཉུལ། མཐོན་མཐིང་གི་མཁའ་དབྱིངས་ནས་ཟླ་བ་ལྷ་མོ་འཛུམ་དམུལ་དམུལ་གྱིས་སྦྲ་གར་གྱི་ཁ་འཚུབ་ལས་འཕྲོས་ཤིང་ཚེ་རིང་སྒྲོལ་མའི་ངོ་གདོང་ལ་ཕོག་ནས་སྟོང་འདང་ལས་སད་དུ་བཅུག དེ་དུས། མོ་ནམ་རྒྱུན་དང་མི་འདྲ་བར་དྲན་པ་ཐོར་ནས་དངན་པ་འཐེན་ཞོར་གདུང་སེམས་ཀྱི་མནར་གཅོད་འོག་ནས་ལྷད་མེད་ཀྱི་བརྕེ་དུང་ལ་རེ་སྒུག་བྱས་ཤིང་ཚེ་རིང་རྣམ་རྒྱལ་ལ་ཐུག་འདོད་ཀྱི་འདུན་པ་དྲག་པོས་ལོ་ཟླ་དང་ཉིན་ཞག་གི་དུས་ཚོད་རེ་རེ་སོར་རྩེ་ནས་བགྲང་གིན་འདུག
ཚེ་རིང་རྣམ་རྒྱལ་ལ་མངོན་འགྱུར་དཀའ་ཞིང་མཇུག་འབྲས་ཀྱི་རྒྱལ་ཁ་ཕྲ་ཞིང་ཁྱིམ་གཅིག་ལ་འཛོམས་རྒྱུ་ཧ་ཅང་དཀའ་མོ་ཡིན་པས། ཁོས་དོ་ནུབ་ཡང་ཚེ་རིང་སྒྲོལ་མ་ངེད་གཉིས་ལ་གོ་སྐབས་ཤིག་ཡོད་དམ་མེད་ཅེས་ཡུན་རིང་ཞིག་ལ་བསམ་གཞིག་བཏང་ནས་བསྡད། ཅུང་ཙམ་ཞིག་འགོར་རྗེས། ཁོས་མགོ་བོ་ཡར་དགྱེས་ནས་ཕར་ལྟ་ཚུར་ལྟ་བྱེད་སྐབས་ཨ་ཁུ་ཚེ་ལོ་ཚང་གི་ཞག་སྒྲོན་ཡང་གཟིམས་ནས་འདུག དེ་མ་ཐག་ཁོ་ཡར་ལངས་ནས་མྱུར་དུ་ཨ་ཁུ་ཚེ་ལོ་ཚང་གི་ཕྱོགས་སུ་བརྒྱུགས་པ་ན། ད་སོ་མར་གཉིད་ཀྱི་ཞིང་ཁམས་སུ་ཞུགས་མ་ཐག་ཡིན་པས། ཁྱི་རྒྱ་ལིས་སྒོ་ཁ་ན་རྔ་མ་གཡུག་གཡུག་བྱེད་ཀྱིན་ཕར་འགྲོ་ཚུར་འགྲོ་བྱེད་པ་མ་མཐོང་བར་གདོང་ཐུག་བརྒྱབ་པས་ཁྱིའི་ཟུག་སྐད་དང་ཁོའི་ཨག་སྐད་བཅས་ཀྱིས་ཨ་ཁུ་ཚེ་ལོ་ཚང་གི་ཁུ་སིམ་མེར་གནས་པའི་མཚན་མོའི་ལྷིང་འཇགས་དཀྲོགས་སོང་ལ། ཁྱི་རྒྱ་ལིའི་ཟུག་སྐད་དང་ལྕགས་ཐག་གི་སིལ་སྒྲའི་ཁྲོད་ནས་ཨ་ཁུ་ཚེ་ལོ་རྒན་རྒོན་གཉིས་སྦྲ་སྒོར་བུད་དེ་སུ་ཡིན་སུ་ཡིན་ཞེས་དཔའ་སྐད་རྒྱག་གིན་ཡོད་པར་མ་ཟད་ལག་སྒྲོན་ལ་ལུང་ལ་བཀར་བཞིན་ཡོད་པས་ཚེ་རིང་རྣམ་རྒྱལ་སེམས་འཚབ་འཚུབ་ངང་ནས་ཁ་ཕྱིར་འཁོར་ནས་མི་འབྲོ་ཐབས་མེད་བྱུང་། ཁོ་ཉེན་ཁ་ལས་ཐར་ནས་སེམས་ཅུང་ལྷོད་ལ་བབས་སྐབས་ཁ་པར་འདར་བཞིན་པའང་ཚོར་བྱུང་། ད་གཟོད། ཁོས་དབུགས་འཚང་གི་ཀློང་ནས་ཁ་པར་ཡར་ལེན་དུས་དེ་ནི་ཚེ་རིང་སྒྲོལ་མའི་ཁ་པར་རེད། ཁོས་ཁ་པར་སྒོ་ཕྱེས་ནས ཧིན……ཧིན……ཟེར་དུས། མོས། འོ། ཁྱོད་ཅི་རེད། ཨུ་ཚུགས་ཀྱིས་ངང་ནས་ཡོང་སྲོལ་ཡོད་ནས།ངེད་ཚང་ད་སོ་མར་ཉལ་རུང་ཡིན། ཨོ་ཨོ། ཨ་མ་ཐོན་ཐལ། ཅུང་ཙམ་སྒུགས་དང་ང་སྒོ་ཁར་ཡོང་ཟེར་བ་ཙམ་མ་གཏོགས་ཟེར་དབང་མེད་པར་ཁ་པར་གྱི་སྒོ་མོ་ཁྲོག་སེ་བརྒྱབ།
དེ་ནས་ཚེ་རིང་རྣམ་རྒྱལ་ཡང་ཁོ་མོ་ཚང་གི་ཉེ་སའི་དེའུ་འབུར་ཞིག་གི་རྩིབ་ཏུ་བསྒུགས་ནས་བསྡད། དེ་དུས་ནམ་མཁའི་དབྱིངས་སུ་ཟླ་བ་གཞོན་ནུས་དཀར་གསལ་གྱི་འོད་མདངས་རབ་ཏུ་སྤྲོ། ཚེ་རིང་སྒྲོལ་མ་ཁ་རོག་གེར་ཡར་ལངས་ཤིང་སྒོར་བུད་དེ་ནོར་གྱི་མཐའ་ནས་ངག་དམའ་མོས་ཁ་པར་ཞིག་བཏང་སྟེ་ཚེ་རིང་རྣམ་རྒྱལ་ལ་ཁྱོད་གང་ན་ཡོད་ཟེར་སྐབས་ཁོས་ང་འདི་རུ་ཡོད་ཅེས་བརྡ་ཞིག་བསྟན། མོས་གོམ་འགྲོས་འཁྱར་འཁྱོར་གྱིས་ཁོའི་ཉེ་སར་བཅར་དུས། ཚེ་རིང་རྣམ་རྒྱལ་བརྒྱུགས་འོངས་ནས་མོའི་དཔུང་བར་འཇུས་བྱུང་། མོས་མིག་ནས་མཆི་མ་བཞུར་བ་ལས་སྐད་ཆ་ཚིག་གཅིག་ཀྱང་མི་བཤད། མོས་རང་གི་མགོ་བོ་ཚེ་རིང་རྣམ་རྒྱལ་གྱི་བྲང་ཁར་གླན་ནས་འདས་དོན་གང་མང་ཞིག་གི་གཏམ་རྒྱུད་དྲན་བཞིན་མིག་ནས་མཆི་མ་ཤུར་ཤུར་དུ་བརྡོལ། །
རྩོམ་སྒྲིག་པ། མཁའ་འགྲོ་ཚེ་བརྟན།

robotstxt: allowed

filter: keep


text:
འབར་མའི་ཟིང་འཁྲུག་ལ་ངོ་རྒོལ་བྱེད་མཁན་ཚོས་ཡུལ་དེའི་སྲིད་འཛིན་དང་རྒྱལ་ཁབ་ཀྱི་སློབ་སྟོན་པ་ལྕམ་ཨང་སན་སུའུ་སྐྱིད་ལགས་གཉིས་ཀྱི་གཙོའི་མཐོ་རིམ་དཔོན་རིགས་ཁག་ཅིག་ལ་རེ་སྐུལ་སྙན་ཞུ་ཕུལ་ཏེ་སྲིད་གཞུང་གི་ཁྲིམས་མེད་ལུགས་མེད་ཀྱི་དྲག་སྤྱོད་འཕྲལ་དུ་མཚམས་འཇོག་དགོས་པའི་རེ་བ་བཏོན་ཡོད་འདུག
ཁ་སང་ཕྱི་ཚེས་ ༣༠ ཉིན་རྒྱལ་སྤྱིའི་གསར་ལམ་ཁག་ཏུ་ཐོན་པའི་གནས་ཚུལ་ལྟར་ན། འབར་མའི་ཟིང་འཁྲུག་ལ་ངོ་རྒོལ་བྱེད་མཁན་དང་ངོ་རྒོལ་སྣེ་ཁྲིད་པ་ཚོས་འབར་མའི་སྲིད་འཛིན་ཝན་མཱ་ཡན་ཊི་(WinMyint)ལགས་དང་། རྒྱལ་ཁབ་ཀྱི་སློབ་སྟོན་པ་ལྕམ་ཨང་སན་སུའུ་སྐྱིད་ལགས་སོགས་མཐོ་རིམ་མགོ་འཁྲིད་ཁག་ཅིག་མཚན་ཐོག་ཏུ་རེ་སྐུལ་ཞུ་ཡིག་ཅིག་ཕུལ་ཏེ། སྲིད་གཞུང་གི་དྲག་ཆས་དམག་མི་དང་ཉེན་རྟོག་པ་སོགས་ཀྱིས་མི་མང་གི་ཞི་བའི་ངོ་རྒོལ་དང་ལྷག་པར་དུ་གྲངས་ཉུང་མི་རིགས་ཁག་ལ་རྡུང་བརྡེག་མནར་གཅོད་གཏོང་བཞིན་པ་དང་། ལས་འགུལ་སྣེ་འཁྲིད་པ་ཚོ་འཛིན་བཟུང་བཙོན་འཇུག་བྱེད་བཞིན་པ་མྱུར་དུ་མཚམས་འཇོག་དགོས་པ་མ་ཟད། གནད་དོན་དེའི་ཐད་ཁྲིམས་གཞི་ལག་བསྟར་དགོས་པའི་རེ་བ་བཏོན་ཡོད་འདུག འོན་ཀྱང་། ད་ལྟའི་ཆར་གཞུང་ཕྱོགས་ནས་་ཞུ་ཡིག་དེར་བཀའ་ལན་གང་ཡང་འབྱོར་མེད་པ་མ་ཟད། འབར་མ་དམག་གཞུང་གི་མགྲིན་ཚབ་པ་མེའོ་ཊོ་སོ་(MyoThuSoe)ཞེས་པ་ཞིག་གིས་ཡི་གེ་དེ་འདྲ་ཞིག་ཕུལ་བ་ཤེས་མ་སོང་ཞེས་བརྗོད་ཡོད་འདུག
རེ་སྐུལ་ཞུ་ཡིག་དེའི་ནང་དུ། ཉེན་རྟོག་པ་ཚོས་ཞི་བའི་རྔམ་སྟོན་ཁྲོམ་སྐོར་བ་ཚོར་རྡུང་བརྡེག་དང་དོན་མེད་འཛིན་བཟུང་བཙོན་འཇུག་བྱས་ཡོད་པ་དང་། ང་ཚོས་རེ་སྐུལ་ཞུ་ཡིག་འདི་ཕུལ་ནས་སྲིད་གཞུང་གི་སྟངས་འཛིན་འོག་ཡོད་པའི་དམག་མི་དང་མགོ་འཁྲིད་ཚོས་ཁྲིམས་མེད་ལུགས་མེད་ཀྱི་བྱ་སྤྱོད་ལ་མྱུར་དུ་ཁྲིམས་གཞི་ལག་བསྟར་དང་། གཞུང་གི་མགོ་འཁྲིད་ཚོས་ང་ཚོ་སྤྱི་དམངས་ཤིག་གི་ངོས་ནས་གཞི་རྩའི་འགྲོ་བ་མིའི་ཐོབ་ཐང་དང་གཏམ་བརྗོད་རང་དབང་ལ་གནོད་ཚབས་ཆེན་པོ་ཤོར་བར་བསྐྱར་དུ་དཔྱད་ཞིབ་བྱེད་རོགས་གནང་། ཞེས་འཁོད་ཡོད་འདུག
ཉེ་སྔོན་ཕྱི་ཟླ་༥ཚེས་ ༡༢ ཉིན་འབར་མའི་ནུབ་ཁུལ་གྱི་ཡོང་གོན་(Yangon)གྲོང་ཁྱེར་ནང་འབར་མའི་ན་གཞོན་ལས་འགུལ་བ་མང་པོས་ཟིང་འཁྲུག་ཁྲོད་ཕམ་ཉེས་བྱུང་བ་དང་གནོད་སྐྱོན་ཕོག་པ་ཚོར་གདུང་སེམས་མཉམ་སྐྱེད་ཅེས་པའི་རྔམ་སྟོན་ཁྲོམ་སྐོར་བྱེད་སྐབས། གྲོང་ཁྱེར་ཉེན་རྟོག་པར་ཆོག་མཆན་མ་ཞུས་པར་རྔམ་སྟོན་ཁྲོམ་སྐོར་བྱས་ནས་སྤྱི་མང་སེམས་ཁམས་ལ་གནོད་སྐྱོན་བཟོས་ཡོད་སྐོར་བརྗོད་དེ། སྲིད་གཞུང་གི་དམག་མི་དང་ཉེན་རྟོག་པས་ངོ་རྒོལ་བ་ཚོར་རྡུང་བརྡེག་དང་ལས་འགུལ་སྣེ་འཁྲིད་པ་ ༡༧ འཛིན་བཟུང་བཙོན་འཇུག་བྱས་ཡོད་པ་དང་། འདས་པའི་ཟླ་ཤས་ནང་མང་ཆེ་བ་གཞོན་སྐྱེས་ཡིན་པའི་གྲངས་ཉུང་མི་རིགས་ཀྱི་གནད་དོན་ཐད་སྐད་ཆ་བཤད་མཁན་དང་ངོ་རྒོལ་ལས་འགུལ་སྤེལ་མཁན་མི་གྲངས་ ༤༢ འཛིན་བཟུང་བྱས་ཡོད་པར་བརྟེན། ཐེངས་འདིའི་རེ་སྐུལ་ཞུ་ཡིག་དེ་ཕུལ་བ་ཞིག་ཡིན་འདུག
འབར་མ་དམག་གཞུང་གིས་ཡུན་རིང་འབར་མའི་ནང་དབང་བསྒྱུར་བྱས་ཏེ་མི་མང་ལ་དྲག་གནོན་དང་འཛིན་བཟུང་བཙོན་འཇུག་སོགས་བྱས་ཡོད་པ་དང་། ཕྱི་ལོ་ ༢༠༡༦ལོ་ནས་ལྕམ་ཨང་སན་སུའུ་སྐྱིད་ཀྱིས་སྣེ་འཁྲིད་པའི་དམངས་གཙོ་ཚོགས་པར་འོས་བསྡུའི་རྒྱལ་ཁ་ཐོབ་སྟེ། འབར་མ་མི་མང་གིས་ཡུལ་དེའི་ནང་གི་ཟིང་འཁྲུག་མཚམས་འཇོག་དང་གྲངས་ཉུང་མི་རིགས་ཁག་གི་བདེ་སྡུག་ལ་གཟིགས་སྐྱོང་ཡོང་བའི་རེ་ལྟོས་ཆེན་པོ་བྱས་ཡོད་ཀྱང་། དེ་ལས་ལྡོག་སྟེ་ན་ནིང་ད་ལོར་འབར་མའི་ཟིང་འཁྲུག་གི་གནས་སྟངས་ཛ་དྲག་ཏུ་ཕྱིན་པ་དང་། ཁ་ཆེའི་གྲངས་ཉུང་མི་རིགས་རོ་ཧིན་གྷ་ཡའི་མི་མང་ས་ཡ་ ༧ མ་ཟིན་ཙམ་བྷང་ལ་ཌི་ཤིའི་ནང་སྐྱབས་བཅོལ་འགྲོ་དགོས་བྱུང་བར་བརྟེན། རྒྱལ་སྤྱིའི་ཉམས་ཞིབ་པ་མང་པོས་ལྕམ་ཨང་སན་སུའུ་སྐྱིད་ཀྱི་ཚོགས་པར་འོས་བསྡུའི་རྒྱལ་ཁ་ཐོབ་ཡོད་ཀྱང་། འབར་མ་དམག་གཞུང་གི་དབང་བསྒྱུར་ནུས་སྟོབས་མུ་མཐུད་དུ་གནས་ཡོད་སྐོར་དང་། ལྕམ་ཨང་སན་སུའུ་སྐྱིད་ལགས་ཀྱིས་དེ་སྔ་བཞིན་བློས་གཏོང་ཆེན་པོས་རང་དབང་དམངས་གཙོ་དོན་དུ་གཉེར་གྱི་མེད་པའི་སྐྱོན་བརྗོད་ཤུགས་ཆེན་བྱུང་བ་མ་ཟད། རྒྱལ་ཕྱིའི་གསར་འགོད་པས་ལྕམ་ཨང་སན་སུའུ་སྐྱིད་ལགས་སུ་འབར་མ་གཞུང་ནས་ཁ་ཆེ་བ་ཚོར་དྲག་གནོན་མནར་གཅོད་གཏོང་བཞིན་པའི་གནད་དོན་ཐད་བཅར་འདྲི་བྱེད་སྐབས། མོས་གནད་དོན་དེ་འདྲ་ཞིག་མེད་སྐོར་བརྗོད་དེ་ངོས་ལེན་བྱས་མེད་པར་བརྟེན། ལྕམ་ཨང་སན་སུའུ་སྐྱིད་ལགས་ཀྱི་རྒྱལ་སྤྱིའི་གཟེངས་རྟགས་རེ་གཉིས་ཕྱིར་བསྡུ་དང་ནོ་བྷེལ་ཞི་བདེའི་གཟེངས་རྟགས་ཕྱིར་བསྡུ་དགོས་པའི་རེ་བ་འདོན་མཁན་མང་པོ་བྱུང་ཡོད་པ་རེད།
གསར་འགོད་པ། སངས་རྒྱས་དཀོན་མཆོག


text:
མཛེས་སྡུག་ལྡན་པའི་གྲོང་གསེབ་ནི་མཛེས་སྡུག་ལྡན་པའི་ཀྲུང་གོའི་རྨང་རྡོ་གལ་ཆེན་ཞིག་ཡིན་ཞིང་། ཏང་གི་ཚོགས་ཆེན་བཅུ་དགུ་པའི་སྙན་སྒྲོན་ནང་སྣོད་བཅུད་ཤེས་དཔལ་སྒྲིག་གཞི་སྒྱུར་བཅོས་མགྱོགས་པོ་བྱས་ནས་མཛེས་སྡུག་ལྡན་པའི་ཀྲུང་གོ་བསྐྲུན་དགོས་ཞེས་བཏོན་ཡོད། ཉེ་ལམ་ལོ་ཤས་རིང་སྡིངས་ཁ་གྲོང་ཚོས་མཛེས་སྡུག་ལྡན་པའི་གྲོང་གསེབ་འཛུགས་སྐྲུན་ལ་དམིགས་ནས“ཡུལ་བབ་དང་བསྟུན་པ་དང་། སྤྱི་འདོམས་འཆར་འགོད། གཙོ་གནད་ཚད་བརྒལ། གྲོང་ཚོ་ཧྲིལ་པོར་སྐུལ་འདེད། དཔེ་སྟོན་སྣེ་ཁྲིད”བཅས་ཀྱི་ལས་ཀའི་བླང་བྱ་གཞིར་བཟུང་། གྲོང་གསེབ་ཀྱི་ཁོར་ཡུག་ཕྱོགས་ཡོངས་ནས་གཙང་བཟོ་དང་། སྔོ་འགྱུར། མཛེས་བཟོ་བཅས་བྱེད་པ་དང་། གྲོང་གསེབ་ཀྱི་མི་སྡོད་ཁོར་ཡུག་མུ་མཐུད་ལེཌ་སུ་འགྲོ་རྒྱུར་སྐུལ་འདེད་བཏང་སྟེ་རྒྱ་ཆེའི་གྲོང་གསེབ་ཀྱི་མང་ཚོགས་དེ་བས་བདེ་སྐྱིད་ལྡན་པའི་འཚོ་བ་སྐྱེལ་ཐུབ་པ་བྱས་པས་མཛེས་སྡུག་ལྡན་པའི་གྲོང་གསེབ་ཀྱི་རྣམ་པ་གསར་པ་ཞིག་རིམ་བཞིན་མངོན་ཡོད་པ་རེད།
ལྷ་ས་གྲོང་ཁྱེར་སྟོད་ལུང་བདེ་ཆེན་ཆུས་བདེ་ཆེན་ཤང་སྡིངས་ཁ་གྲོང་ཚོར་སྐྱོད་སྐབས། དེ་སྔའི“བཙོག་ཟིང་ཞན་གསུམ”གྱི་རྣམ་པ་མཐོང་རྒྱུ་མེད་པར་གྲོང་ཚོའི་གང་ས་ནས་དུས་རབས་གསར་པའི་མཛེས་སྡུག་ལྡན་པའི་གྲོང་གསེབ་གསར་པའི་རྣམ་པ་ཞིག་ཅིག་ཅར་དུ་མངོན།
“ད་ལྟ་ང་ཚོ་སྡོད་ས་ནི་ཁྱད་ཆོས་མངོན་གསལ་དོད་པ་དང་། རྒྱ་ཆེ་ལ་སྐྱིད་སྣང་དོད་པའི་ཐོག་སོ་ཉིས་ལྡན་གྱི་ཁང་པ་རེད། སྒོ་རྩར་ཨར་འདམ་གཞུང་ལམ་བཏིངས་ཡོད་ལ་ཆུ་ཀ་ལ་གཙང་མ་འཐུང་རྒྱུ་ཡོད། དེ་སྔ་གང་བྱུང་དུ་གད་སྙིགས་དབྱུགས་པའི་སྣང་ཚུལ་མཐོང་རྒྱུ་མེད། གང་བྱུང་དུ་རྒྱུག་པའི་འཚོ་བའི་བཙོག་ཆུ་ཆུ་འབུད་ཡུར་བུར་རྒྱུག་གི་ཡོད”ཅེས་མི་སྡོད་ཁོར་ཡུག་ཕྱོགས་བསྡུས་བཅོས་སྒྲིག་བྱས་པ་དེས་མང་ཚོགས་ཀྱི་ཐོན་སྐྱེད་དང་འཚོ་བར་ཤུགས་རྐྱེན་གང་འདྲ་བྱུང་ཡོད་མིན་ཐད་མི་རབས་ནས་མི་རབས་བར་དེ་ཁུལ་དུ་གནས་སྡོད་བྱེད་མཁན་གྲོང་མི་པད་མ་ཚེ་རིང་གིས་མྱོང་ཚོར་ཟབ་མོའི་ངང་བརྗོད།
“དེ་སྔ་ང་ཚོའི་གྲོང་ཚོའི་རྣམ་པ་འདི་འདྲ་མ་རེད། གྲོང་ཚོའི་རྣམ་པ་ཡག་པོ་མེད་ལ་གད་སྙིགས་སྣ་ཚོགས་གང་སར་དབྱུགས་པ་མཐོང་རྒྱུ་ཡོད”ཅེས་པད་མ་ཚེ་རིང་གིས་བརྗོད་པ་དང་། ཁོང་གིས“ལོ་འདི་དག་རིང་གྲོང་སྡོད་ལས་དོན་རུ་ཁག་དང་གྲོང་ཚོ་ཨུ་ལྷན་གྱིས་བཅོས་སྒྲིག་ཤུགས་ཆེན་བྱས་པ་བརྒྱུད་གྲོང་ཚོའི་རྣམ་པ་ལེགས་སུ་མངོན་གསལ་དོད་པོ་ཕྱིན་ཡོད”ཅེས་བརྗོད།
མཛེས་སྡུག་ལྡན་པའི་གྲོང་གསེབ་འཛུགས་སྐྲུན་བྱ་རྒྱུ་ནི་མཛེས་སྡུག་ལྡན་པའི་ཀྲུང་གོ་འཛུགས་སྐྲུན་བྱེད་པའི་མདུན་ཕྱོགས་ཀྱི་འཐབ་ས་ཡིན་ལ་མཛེས་སྡུག་ལྡན་པའི་ཀྲུང་གོ་འཛུགས་སྐྲུན་བྱེད་པའི་ཤུགས་ཆེའི་རྒྱབ་ཕྱོགས་ཤིག་ཀྱང་ཡིན་ཞིང་། ཏང་གི་ཚོཌ་ཆེན་བཅུ་དགུ་པའི་སྙན་སྒྲོན་ནང་ཐོན་ཁུངས་གྲོན་ཆུང་དང་ཁོར་ཡུག་སྲུང་སྐྱོང་གི་གཞི་རྩའི་རྒྱལ་ཇུས་མཐའ་འཁྱོངས་བྱས་ནས་རང་གི་ཚེ་སྲོག་ལ་གཅེས་སྤྲས་བྱེད་པ་བཞིན་སྣོད་བཅུད་ཁོར་ཡུག་ལ་སྲུང་སྐྱོང་བྱེད་དགོས་ཞེས་བཏོན་ཡོད། ཉེ་ལམ་ལོ་ཤས་རིང་སྡིངས་ཁ་གྲོང་ཚོས་ས་གནས་དེའི་ཁྱད་ཆོས་ཀྱི་མཛེས་སྡུག་ལྡན་པའི་གྲོང་གསེབ་འཛུགས་སྐྲུན་བྱེད་པའི་ལམ་བུ་འཚོལ་ཞིབ་བྱས་ནས་མཛེས་སྡུག་ལྡན་པའི་གྲོང་གསེབ་འཛུགས་སྐྲུན་མཐའ་འཁྱོངས་བྱ་རྒྱུ་དེ་མི་དང་རང་བྱུང་ཞི་མཐུན་འཕེལ་རྒྱས་ལ་སྤྱི་འདོམས་བྱེད་པའི་ནང་དོན་གལ་ཆེན་ཞིག་ལ་བརྩི་བ་དང་། གསར་གཏོད་ལྡན་པའི་ངང་སྦགས་བཙོག་གཙང་བཟོ་དང་སྔོ་འགྱུར་བྱ་སྤྱོད་སྤེལ་ཏེ་གྲོང་གསེབ་ཀྱི་མི་སྡོད་ཁོར་ཡུག་ཕྱོཌ་བསྡུས་བཅོས་སྒྲིག་བྱེད་པའི་ལས་དོན་ཕྱོགས་ཡོངས་ནས་སྤེལ་ཡོད། དེ་དང་ཆབས་ཅིག་མང་ཚོཌ་ལ་དྲིལ་བསྒྲཌ་དང་། སྣེ་ཁྲིད། སྒྲིག་འཛུཌ། སྐུལ་སློང་བཅས་ལ་མཐོང་ཆེན་བྱས་ཏེ་གྲོང་མི་ཚང་མ་ཞུགས་ཐུབ་པའི་འགན་ལེན་བྱས་པ་རེད།
གྲང་ངར་ཆེ་བའི་དགུན་དུས་སུ་པད་མ་ཚེ་རིང་གི་ཐོག་སོ་གཉིས་པའི་ཉི་གཡབ་ཏུ་ལངས་ནས་སྡོད་སྐབས་དགུན་དུས་ཀྱི་གྲང་ངར་དང་བསྟུན་ནས་ཁ་རླུང་གཙང་མ་ཞིག་རྔུབ་ཐུབ་པ་དང་། གྲོང་ཚོའི་ཕྱོགས་སུ་རྒྱང་ལྟ་བྱེད་སྐབས་གཙང་སྦྲ་དོད་པའི་ཨར་འདམ་གཞུང་ལམ་རིང་པོ་ཞིག་མིག་ལམ་དུ་མངོན། ད་དུང་རླུང་ནུས་དང་ཉི་ནུས་གློག་སྒྲོན་མང་དག་ཅིག་གྲལ་སྒྲིག་པོས་བསྒར་བ་མཐོང་རྒྱུ་འདུག
“ཁྱེད་ཀྱིས་གཟིགས་དང་། ལམ་ཕ་གི་ཤང་དུ་སྐྱོད་སའི་ལམ་རེད། དེ་རིང་པོ་མི་འདུག་མི་སྙམ། དེ་ནི་ང་ཚོའི་གྲོང་ཚོ་ནས་ཕྱིར་སྐྱོད་སྐབས་བརྒྱུད་དགོས་ངེས་ཀྱི་ལམ་བུ་ཡིན་པས་གོ་ཧ་ཅང་ཆོད་པོ་ཡོད”ཅེས་པད་མ་ཚེ་རིང་གིས་བརྗོད་པ་དང་། ཁོང་གིས་དེ་སྔ་ལམ་ཡག་པོ་མེད་པའི་དུས་སུ་གྲོང་ཁྱེར་དུ་ཐེངས་གཅིག་སྐྱོད་པར་ལས་སླ་པོ་མེད་ལ་རྒན་རྒོན་ནད་ལྟ་བ་དང་ཕྲུ་གུ་སློབ་གྲྭར་སྐྱོད་སྐབས་ཀྱང་སྟབས་བདེ་མེད། ད་ཆ་འགྲོ་ལམ་ཤར་གཏོང་ཐུབ་ཡོད་ལ་ནུས་རྒྱུ་གསར་པའི་རླངས་འཁོར་གྲོང་ཚོའི་བར་ཤར་གཏོང་ཐུབ་ཡོད་པས་གྲོང་ཁྱེར་དུ་སྐྱོད་པར་ཧ་ཅང་སྟབས་བདེ་པོ་འདུག ལོག་ཡོང་སྐབས་བདལ་གླ་སྒོར་4ཡོད་ན་འགྲིག་གི་ཡོད། ང་ཚོར་ཨར་འདམ་གཞུང་ལམ་ཡག་པོ་འདི་འདྲ་བསྐྲུན་པས་དངོས་ནས་ཏང་དང་རྒྱལ་ཁབ་ཀྱི་སྲིད་ཇུས་བཟང་པོར་ཐུགས་རྗེ་ཆེ་ཞུ་རྒྱུ་ཡིན་ཞེས་པད་མ་ཚེ་རིང་གིས་རྗོད་བཞིན་ངོ་གདོང་ལས་དགའ་སྤྲོའི་འཛུམ་མདངས་འཕྱུར་བཞིན་འདུག
སྡིངས་ཁ་གྲོང་ཚོར་མངགས་པའི་ལས་བྱེད་པ་ཧྲེ་ལི་ལིས་གྲོང་གསེབ་ཀྱི་མི་སྡོད་ཁོར་ཡུག་ལེགས་སུ་གཏོང་ཆེད་ཉེ་ལམ་ལོ་ཤས་རིང་སྡིངས་ཁ་གྲོང་ཚོས་རྨང་གཞིའི་སྒྲིག་བཀོད་འཛུགས་སྐྲུན་ཤུགས་ཆེན་བྱས་ཡོད། གྲོང་ཚོ་རིམ་པའི་འགྲོ་ལམ་ཤར་གཏོང་ཐུབ་པ་དང་དུས་མཚུངས། སྡིངས་ཁ་གྲོང་ཚོས་གྲོང་ཚོ་ཡོངས་ཀྱི་ཆུ་མདོང་གཙོ་བོ་དང་། ཉིང་ལག་ཆུ་མདོང་ལ་ནུས་རྒྱུ་གསར་པའི་ཆུ་མདོང་ཆ་ཚང་བརྗེས་པ་དང་། ཞིང་ཆུ་འདྲེན་པའི་ཡུར་བུ་བཟོ་བཅོས་བརྒྱབ་ནས་རྒྱུན་གཏན་གྱི་ཞིང་ཆུ་འདྲེན་རྒྱུ་དང་མི་ཕྱུགས་ཀྱི་འཐུང་ཆུའི་དགོས་མཁོ་བསྐངས་པ། རེས་སྐོར་གསར་པའི་གྲོང་གསེབ་ཀྱི་གློག་དྲ་རིམ་སྤོར་སྒྱུར་བཀོད་ལས་གྲྭ་ལག་ལེན་བསྟར་ནས་ལམ་རྒྱུད་གྲོང་ཚོའི་འགྲོ་ལམ་ལ་རླུང་ནུས་དང་ཉི་ནུས་ཀྱི་གློག་སྒྲོན་བསྒར་བས་གྲོང་མི་རྣམས་ཀྱི་མཚན་མོའི་འགྲོ་སྐྱོད་ལ་སྟབས་བདེ་ཆེན་པོ་བསྐྲུན་ཡོད་ཅེས་ངོ་སྤྲོད་བྱས་བྱུང་།
ད་ཆ“སྔོ་ཞིང་དྭངས་བའི་རི་ཆུ་ནི་གསེར་རི་དངུལ་རི་ཡིན་ལ་གངས་འཁྱགས་ཀྱིས་བསྡམས་པའི་ས་གཞིའང་གསེར་རི་དངུལ་རི་ཡིན་པའི”འདུ་ཤེས་སྡིངས་ཁ་གྲོང་ཚོའི་མི་སེར་གྱི་སེམས་ལ་བརྟན་པོར་ཟུག་ཡོད་ལ། རྒྱུན་གཏན་གྱི་འཚོ་བའི་ནང་སྣོད་བཅུད་སྲུང་སྐྱོང་མི་རྣམས་ཀྱི་རང་རྟོགས་ཀྱི་བྱ་སྤྱོད་ཅིག་ཏུ་གྱུར་ཡོད། “ན་ནིང་ང་ཚོའི་གྲོང་ཚོ་2017ལོའི་རྒྱལ་ཡོངས་ཀྱི་གྲོང་གསེབ་ཀྱི་མི་སྡོད་ཁོར་ཡུག་ལེགས་གཏོང་གི་དཔེ་སྟོན་གྲོང་ཚོར་བདམས་ཡོད། ཏང་གི་ཚོགས་ཆེན་བཅུ་དགུ་པའི་སྙན་སྒྲོན་ནང་གྲོང་གསེབ་དར་རྒྱས་གཏོང་བའི་འཐབ་ཇུས་བཏོན་ཡོད་པས་ང་ཚོའི་སེམས་ཤུགས་དེ་བས་ཆེ་རུ་ཕྱིན་སོང་། གོམ་སྟབས་རྗེས་མར་ང་ཚོས་ནུས་ཤུགས་ཡོད་རྒུས་གྲོང་ཚོའི་མཉམ་སྡེབ་དཔལ་འབྱོར་རྒྱ་སྟོབས་ཆེ་རུ་བཏང་ནས་གྲོང་མི་ཚོར་ཡོང་འབབ་དེ་བས་མང་བ་དང་ཕྱུག་འགྱུར་གྱི་ལམ་བུ་དེ་བས་རྒྱ་ཆེར་བཏང་སྟེ་གྲོང་མི་ཚོའི་འཚོ་བ་དེ་བས་བདེ་སྐྱིད་ལྡན་པ་ཡོང་བར་བྱ་རྒྱུ་ཡིན”ཞེས་སྡིངས་ཁ་གྲོང་ཚོའི་ཏང་ཀྲི་པུའི་ཧྲུའུ་ཅི་ཨོ་རྒྱན་གྱིས་བརྗོད་པ་དང་། འབྱུང་འགྱུར་གྱི་འཕེལ་རྒྱས་ཐད་ཁོང་གིས་རེ་བ་ཆེན་པོ་བྱེད་བཞིན་འདུག


text:
—— སྐྱེས་བུ་སྒེར་གྱི་ཁས་ལེན་དང་། འཇིག་རྟེན་ཡོངས་ཁྱབ་ཀྱི་འགན་ཁུར་སྐོར་གླེང་བ།
ཏེང་དབྱི་ཧྥུས་བརྩམས། རྔ་བ་ཚེ་རྒྱམ་གྱིས་བསྒྱུར།
དེ་རིང་ནི་༧གོང་ས་ཏཱ་ལའི་བླ་མ་མཆོག་གིས་པཱར་སེལ་དུ་ཚན་རིག་པ་དང་བགྲོ་གླེང་གི་ཉིན་མཐའ་མ་རེད། དེ་རིང་རེས་གཟའ་ཉི་མ་ཡིན་པས། ཡེ་ཤུས་ལྷ་ཁང་གི་ཕྱོགས་ནས་གྲག་འོངས་པའི་ཅོང་སྒྲ་དེ་ཞོགས་ཀ་སྔ་མོ་ནས་ཐོས་ཤིང་། བགྲོ་གླེང་ལ་ཉན་མཁན་གྱི་མི་རྣམས་པོ་རྫར་འཁྲབ་སྟོན་ཁང་ཆེན་གྱི་མདུན་དུ་གྲལ་བསྒྲིགས་ཏེ་ནང་དུ་འཛུལ། མི་རྣམས་དུས་ཆེན་གྱི་དགའ་སྤྲོའི་ངང་གནས་ཤིང་། མི་གྲངས་ཉིས་སྟོང་ལྷག་ཤོང་བའི་རྩེག་རིམ་བཞི་ཅན་གྱི་ཚོགས་ཁང་དུ་རྐུབ་སྟེགས་སྟོང་པ་གཅིག་ཀྱང་མེད། ད་དུང་གསར་འགྱུར་སྡེ་ཁག་བཞི་བཅུ་ལྷག་གིས་ཐེངས་འདིའི་བགྲོ་གླེང་གི་གནས་ཚུལ་མཁོ་སྒྲུབ་དང་རྒྱུད་ལམ་དུ་འགོད་གཏོང་བྱེད་བཞིན་ཡོད།
དེ་རིང་གི་བགྲོ་གླེང་བརྗོད་གཞི་ནི། “སྐྱེས་བུ་སྒེར་གྱི་ཁས་ལེན་དང་། འཇིག་རྟེན་ཡོངས་ཁྱབ་ཀྱི་འགན་ཁུར་” ཞེས་པ་ཡིན་ལ། བརྗོད་གཞི་འདི་ནི་ཏཱ་ལའི་བླ་མས་ལོ་མང་རིང་དར་སྤེལ་གནང་བའི་དགོངས་ཚུལ་དང་ཐུགས་རེ་ཞིག་སྟེ། ང་ཚོར་འཕྲད་པའི་དཀའ་རྙོག་ནི་གོ་ལ་ཧྲིལ་བོའི་རང་བཞིན་ཅན་ཞིག་དང་། འགྲོ་བ་མིའི་རིགས་ཀྱི་ཐུན་མོང་གི་གནད་དོན་ཞིག་ཡིན་པས། འདི་ལ་ཁྱོད་ཀྱི་གནད་དོན་དང་ང་ཡི་དཀའ་རྙོག་ཅེས་དབྱེ་བ་མེད་པར། ང་ཚོ་ཚང་མ་དཀའ་རྙོག་འདི་དག་གི་ཁྲོད་དུ་གནས་ཡོད་ལ། དཀའ་རྙོག་འདི་དག་སེལ་ཆེད་ཚང་མས་ནུས་པ་འདོན་ཐུབ་ཅེས། ཁོང་གིས་ཡང་ཡང་གསུངས་དང་གསུང་བཞིན་ཡོད།
དེ་རིང་གི་བགྲོ་གླེང་གཙོ་སྐྱོང་བ་ནི། གྷ་ནཱ་རྒྱལ་ཁབ་ཀྱི་མཚན་སྙན་ལྡན་པའི་བུད་མེད་གསར་འགོད་པ་དང་ལས་འགུལ་བ་ལྕམ་Theo Sowa རེད། བགྲོ་གླེང་བའི་རྐུབ་སྟེགས་གཙོ་བོའི་ཐོག་འདུག་མཁན་དང་པོ་ནི་འཇར་མན་གྱི་སྒྱུ་རྩལ་པ་ཨ་ལི་ཡ་སོན་(Olafur Eliasson) ཡིན་ལ། ཁོང་ནི་དེང་དུས་ནུབ་ཕྱོགས་སུ་སྐད་གྲགས་ཧ་ཅང་ཆེ་བའི་སྒྱུ་རྩལ་པ་ཞིག་ཡིན། འདི་ལྟ་བུའི་སྒྱུ་རྩལ་པ་དང་སྲོལ་རྒྱུན་སྒྱུ་རྩལ་པ་མི་འདྲ་ཏེ། ཁོང་ཚོ་རི་མོ་འབྲི་སའི་ཁྱིམ་དུ་འཛུལ་ནས་རང་གི་སྒྱུ་རྩལ་ཁྲོད་ཚིམས་ནས་སྡོད་པ་མ་ཡིན་ལ། ཁོང་ཚོའི་རྒྱ་ཆེ་བའི་མཐོང་རྒྱ་དང་སེམས་ཁུར་དེ་“བ་སོའི་མཆོད་རྟེན་”གྱིས་འཆིང་རྒྱས་བསྡོམ་མི་ཐུབ།
ཨ་ལི་ཡ་སོན་( Eliasson) གྱི་བརྩམས་ཆོས་སུ་བཟོ་བཀོད་སྒྱུ་རྩལ་དང་། རི་མོ། འཇིམ་རྐོས། བརྙན་ལེན་སོགས་འདུས་ཤིང་། འཛམ་གླིང་གི་སྒྱུ་རྩལ་འགྲེམས་སྟོན་ཁང་ཆེ་ཁག་ནང་ཁོང་གི་བརྩམས་ཆོས་འགྲེམས་སྟོན་བྱས་ཡོད། འོན་ཀྱང་། ཁོང་གིས་དེ་ལས་ཀྱང་དོ་ཁུར་བྱེད་ས་ཞིག་ནི། འགྲོ་བ་མི་དང་། དེང་རབས་ཀྱི་སྤྱི་ཚོགས། ཁོར་ཡུག་གི་གནད་དོན་བཅས་རེད། ཁོང་གིས་སྒྱུ་རྩལ་གྱི་ལམ་ནས་འདི་ལྟ་བུའི་སེམག་ཁུར་མཚོན་ཐབས་བྱས་ཏེ། མི་རྣམས་ཐུན་མོང་གི་ལས་དབང་ལ་དོ་ཁུར་བྱེད་རྒྱུར་འབོད་སྐུལ་བྱེད། ཚོགས་ཁང་གི་དབུས་སུ་ཁོང་གི་བརྩམས་ཆོས་ཤིག་དཔྱངས་ནས་བཤམས་འདུག་ལ། དེ་ནི་གྲུ་ཟུར་མང་པའི་ཟླུམ་རིལ་ཆེན་པོ་ཞིག་སྟེ། ཟླུམ་རིལ་འདིས་ཕྱི་ལོག་གི་ཉི་འོད་ཕྱིར་ལྡོག་བྱས་ཏེ་སྐར་འོད་ཆེམ་ཆེམ་འཕྲོ་བར་བྱེད། མཛེས་སྡུག་གི་བརྩམས་ཆོས་འདིར་དོན་སྙིང་སྣ་ཚོགས་ལྡན་ལ། སྒྱུ་རྩལ་པས་བརྩམས་ཆོས་འདི་བརྒྱུད་ནས་གོ་ལ་དང་འཇིག་རྟེན་ལ་དོ་ཁུར་བྱེད་པ་མཚོན་ཞིང་། མི་རྣམས་ལ་ང་ཚོ་ཐུན་མོང་གི་ཁོར་ཡུག་ཏུ་འཚོ་བ་རོལ་གྱི་ཡོད་པ་དྲན་གསོ་བྱེད།
ཨ་ལི་ཡ་སོན་( Eliasson) གྱིས་ཁོང་གི་སྒྱུ་རྩལ་གྱི་བསམ་བློ་ངོ་སྤྲོད་བྱས་ཤིང་། མི་རྣམས་སྒྱུ་རྩལ་ཁྲོད་མཉམ་ཞུགས་བྱེད་བཅུགས་ཏེ། མི་གཞན་དང་འཛམ་གླིང་ལ་སེམས་ཁུར་བྱེད་དུ་འཇུག ཁོང་གི་བརྩམས་ཆོས་གཅིག་ནི། གོ་ལའི་བྱང་རྩེ་གྷི་རེན་ལན་ཌིའི་འཁྱགས་རོམ་ཊོན་གཉིས་ལྷག་ཡོད་པ་ཕཱ་རིས་སིའི་(Paris) ཁྲོམ་གཞུང་ལ་དབོར་ནས་མི་རྣམས་ལ་རེག་བཅུག བྱིས་པ་རྣམས་ལ་ལྟད་མོར་ལྟ་རུ་བཅུག ལྟད་མོ་བ་རྣམས་ལ་གོ་ལའི་གནམ་གཤིས་འགྱུར་ལྡོག་ཉམས་སུ་མྱོང་བཅུག དེ་བཞིན་ཁོང་གིས་ཉི་གློག་གི་སྟེགས་སྒྲོན་ཆུང་ཆུང་ཞིག་གསར་བཏོད་བྱས་ཏེ། ཨ་ཧྥི་རི་ཀའི་རྗེས་ལུས་ས་ཁུལ་གྱི་བྱིས་པ་རྣམས་ལ་བེད་སྤྱོད་བྱེད་དུ་སྤྲད་པ་དང་། ཁོང་གིས་འདི་འདྲ་བའི་གློག་སྒྲོན་ཆུང་ཆུང་དེ། ཡོ་བྱད་ཙམ་མ་ཡིན་པར་འདུ་ཤེས་ཤིག་ཡིན་སྟེ། ང་ཚོ་ཚང་མ་ཉི་མའི་དཀྱིལ་འཁོར་གཅིག་གི་འོག་སྦྲེལ་ནས་བསྡད་ཡོད་པ་ཉམས་སུ་མྱོང་ཐུབ་པར་བྱེད། འབུམ་རམས་པ་ཁོང་གིས་རོགས་རམ་འོག ཁོང་གི་འཇར་མན་བྷེར་ལིན་དུ་ཡོད་པའི་ལས་ཁུངས་སུ་“བྱས་བརྩེའི་བློ་སྦྱོང་ཇི་ལྟར་བྱ་དགོས་”པའི་ཉམས་ཞིབ་འཛིན་གྲྭ་ཞིག་གཙོ་སྐྱོང་བྱས་ཡོད།
བགྲོ་གླེང་བའི་རྐུབ་སྟེགས་གཙོ་བོའི་ཐོག་འདུག་མཁན་ཨང་གཉིས་པ་ནི་། Frederic Laloux ཞེས་པ་ཡིན་ལ། ཕར་བལྟས་ན་ཁོང་ལོ་ན་གཞོན་གཞོན་ཞིག་ཡིན་པ་དང་། བྷེལ་ཇེམ་གྱི་“སྒྲིག་འཛུགས་མ་ལག་གསར་བ་” ཞེས་པའི་ཚོགས་པའི་སློན་སྟོན་པ་ཡིན། ཁོང་ནི་སྤྱི་ཚོགས་ལས་འགུལ་བ་ཧ་ཅང་ཧུར་པོ་ཞིག་དང་། སྐད་རིགས་ལྔ་ཆུ་རྒྱུག་རྒྱུག་བཤད་ཐུབ་མཁན་ཞིག་རེད། ཁོང་གིས་འཛམ་གླིང་ཐོག་གི་སྤྱི་གཉེར་ཁང་དང་ལས་ཁུངས་ཆེ་ཁག་མང་པོའི་ནང་གཏམ་བཤད་སྤེལ་ཏེ། སྒྲིག་འཛུགས་གསར་བའི་དཔེ་དབྱིབས་དར་སྤེལ་བཏང་། ཁོང་གིས་དེང་རབས་སྤྱི་ཚོགས་ལ་སྒྲིག་འཛུགས་བྱེད་སྟངས་གསར་བ་ཞིག་འཚོལ་ཞིབ་དང་གོང་འཕེལ་གཏོང་དགོས་པར་འདོད་ཅིང་། བསམ་བློ་དེ་ཁོང་གིས་སྒྲིག་འཛུགས་མ་ལག་གི་དཔེ་དབྱིབས་ལ་གཏིང་ཟབ་པས་རྒྱུས་ལོན་བྱས་པ་དང་། དེ་བཞིན་མི་སྒེར་གྱི་ཡར་རྒྱས་ཀྱི་གལ་ཆེའི་རང་བཞིན་ཤེས་རྟོགས་བྱུང་བ་ལས་གྲུབ། ཁོང་གི་ལྟ་ཚུལ་ནི། དེར་རབས་སྤྱི་ཚོགས་སུ་ཡོངས་ཁྱབ་ལག་ལྟར་བྱེད་བཞིན་པའི་ཐད་ཐིག་རང་བཞིན་གྱི་རིམ་པ་ཁག་གི་སྡེ་ཚན་གྱི་སྒྲིག་འཛུགས་མ་ལག་ལ། གནད་དོན་སྣ་མང་ཡོད་པ་གསལ་བོར་ཆགས་ཤིང་། དེས་མི་དང་མིའི་བར་སྣང་མེད་འགལ་ཟླ་བཟོ། འདི་ལྟ་བུའི་སྒྲིག་འཛུགས་ཀྱི་རྣམ་པས་ལས་ཀའི་འཇོན་བརྩོན་ཁོ་ན་དོན་དུ་གཉེར་བ་ལས། མི་ལ་སེམས་ཁུར་གྱི་གཞི་རྩ་མེད་པར་འདོད་པས། ཁོང་གིས་སྒྲིག་འཛུགས་ཀྱི་བཟོ་དབྱིབས་བསྐྱར་དུ་གསར་བཏོད་དགོས་པའི་བསམ་ཚུལ་བཏོན་ཞིང་། དེ་ནི་མི་རྣམས་འདྲ་མཉམ་དང་། ཕན་ཚུན་སེམས་ཁུར་གྱི་གཞི་རྩ་ལས་བྱུང་བའི་སྒྲིག་འཛུགས་ཀྱི་རྣམ་པ་ཞིག་རེད།
གཙོ་སྐྱོང་བ་ལྕམ་ Sowa ནས། ནུབ་ཕྱོགས་ཡར་ཐོན་རྒྱལ་ཁབ་ཀྱི་མི་མང་ལ་ཆ་རྒྱུས་ཆེ་བའི་ཁྱིམ་ཚང་ལྟ་སྐྱོང་མ་ལག་གི་སྒྲིག་འཛུགས་ཀྱི་གནད་དོན་སྐོར་དཔེ་མཚོན་བྱས་ཏེ། ཁྱིམ་ཚང་མང་པོའི་རྒན་གོག་དག་ལ་སྨན་ཞབས་པ་ཁྱིམ་དུ་ཡོང་ནས་ཞབས་འདེགས་ཞུ་དགོས་པ་ནི། ཁབ་རྒྱག་པ་དང་། སྨན་སྟེར་བ། གཟུགས་པོ་བཀྲུ་བ་སོགས་རེད། དེར་བརྟེན། ཞབས་འདེགས་མཁོ་འདོན་བྱེད་པའི་སྒྲིག་འཛུགས་མ་ལག་ཞིག་འཕེལ་རྒྱས་བྱུང་བ་དང་། ཚད་ལྡན་གྱི་སྨན་ཞབས་པ་ཚང་མ་སྒྲིག་འཛུགས་མ་ལག་འདིའི་ནང་འདུས། མ་ལག་འདི་ལ་གནས་ཚུལ་ཉར་འཇོག་དང་། གསར་འཕྲིན། མངགས་གཏོང་བཀོད་འདོམས་བྱེད་ཐབས་ཆ་ཚང་ཡོད་པ་དང་། འདི་ལྟར་བྱས་ན་གང་མགྱོགས་དང་། སྟབས་གང་བདེའི་ངང་སྨན་ཞབས་པ་མངགས་གཏོང་ཐུབ་པ་དང་། སྨན་ཞབས་པའི་ལས་དུས་ཚོད་འཛིན་དང་ལས་ཆོད་བཏང་འཛིན་བྱེད་ཐུབ་ཀྱི་ཡོད་པ་རེད་ཅེས་གསལ་བཤད་བྱས།
ཡང་ཁོང་གིས་བཤད་དོན་ལ། འདི་ནི་འཕྲུལ་ཆས་ལྟ་བུའི་བསམ་བློ་གཏོང་སྟངས་ཤིག་ཡིན་པས། མཇུག་འབྲས་ནི། རྒན་གོག་དང་སྨན་ཞབས་པའི་བར་མི་སྒེར་གྱི་འབྲེལ་བ་མེད་ལ། དེ་རིང་གཟུགས་པོ་འཁྲུད་མཁན་སྨན་ཞབས་པ་གཅིག་དང་། སང་ཉིན་ཁབ་རྒྱག་མཁན་ནི་སྨན་ཞབས་པ་གཞན་ཞིག། རྗེས་མ་ཡང་སྨན་ཞབས་པ་མི་འདྲ་བ་ཞིག་མངགས་གཏོང་བྱེད། རྒན་གོག་གིས་སྨན་ཞབས་པ་མཉམ་ཚིག་ཇ་ཕོར་བ་གང་འཐུང་འདོད་ཀྱང་། སྨན་ཞབས་པ་ལ་ཞབས་འདེགས་དུས་བཀག་གིས་ཁ་བརྡའི་དུས་ཁོམ་མེད་ལ། རྒན་གོག་གིས་ངོ་ཤེས་པའི་སྨན་ཞབས་པ་ཞིག་ནམ་ཡང་མེད་པར་གྱུར། འདི་ལྟ་བུའི་འཕྲུལ་ཆས་རང་བཞིན་གྱི་སྒྲིག་འཛུགས་མ་ལག་ལ་རྒན་གོག་རྣམ་ཁོང་ཁྲོ་ཟ་བ་མ་ཟད། སྨན་ཞབས་པ་རྣམས་ཀྱང་འདི་འདྲའི་མི་གཤིས་དང་མི་མཐུན་པའི་སྒྲིག་འཛུགས་གྲུབ་ཚུལ་ལ་དགའ་པོ་མེད། དེར་བརྟེན། སྨན་ཞབས་པ་བཞི་ནས་འདི་ལྟ་བུའི་སྒྲིག་འཛུགས་མ་ལག་ལས་ཟུར་ཐོན་བྱེད་རྒྱུ་ཐག་བཅད་དེ། ཚོགས་པ་ཟུར་དུ་བཙུགས། སྨན་ཞབས་སྒྲིགས་འཛུགས་གསར་བ་ནི་དྲང་ཐིག་ལྟར་ཡིན་པ་ལས་སྒང་ལ་བཀོད་འདོམས་ལྟེ་གནས་དང་། ཆ་འཕྲིན་ལས་ཁུངས། མི་ཤུགས་ཐོན་ཁུངས་སྡེ་ཚན་སོགས། དེང་རབས་སྒྲིག་འཛུགས་མ་ལག་ཚང་མར་ཡོད་པའི་རྙོག་འཛིང་ཅན་གྱི་སྒྲོམ་གཞི་གང་ཡང་མེད་ལ། སྨན་ཞབས་པ་རྣམས་ཕན་ཚུན་འབྲེལ་བ་དང་། ཕན་ཚུལ་རོགས་རམ་བྱེད། ད་གཟོད་སྨན་ཞབས་པ་དང་རྒན་གོག་བར་སྒེར་གྱི་འབྲེལ་བ་དང་། མི་དང་མིའི་བར་གྱི་རྒྱུན་ལྡན་གྱི་འབྲེལ་བ་བྱུང་། མི་བཞིས་འགོ་བཙུགས་པའི་སྨན་ཞབས་ཀྱི་སྒྲིག་འཛུགས་དེའི་ནང་།དེ་མ་ཐག་སྨན་ཞབས་པ་གཅིག་ཁྲི་བཞི་སྟོང་ལྷག་མཉམ་ཞུགས་བྱས་ཤིང་། སྒྲིག་འཛུགས་གསར་བའི་མ་ལག་འདིའི་ནང་། རྒན་གོག་དང་སྨན་ཞབས་ཚང་མ་སྤྲོ་སྐྱིད་ལྡན་པར་གྱུར།
བགྲོ་གླེང་བའི་རྐུབ་སྟེགས་གཙོ་བོའི་ཐོག་འདུག་མཁན་ཨང་གསུམ་པ་ནི། དབུ་སྐྲ་དཀར་པོར་ཆགས་པའི་བུད་མེད་ཅིག་སྟེ། ལྕམ་Scilla Elworthy རེད། བུད་མེད་འདིའི་ཁོག་སྟོད་དྲང་ལ་ཉམས་འགྱུར་ལྡན། འཛམ་གླིང་ཞི་བདེའི་ལས་འགུལ་ནང་ཁོ་མོར་མཚན་སྙན་ཆེན་པོ་ཡོད། ཁོང་གིས་ཕྱི་ལོ་༡༩༨༢ལོར་ནས་བཟུང་། འཛམ་གླིང་ནང་རྡུལ་ཕྲན་མཚོན་ཆ་ཡོད་པའི་རྒྱལ་ཁབ་ཁག་གི་སྲིད་ཇུས་གཏན་འབེབས་བྱེད་མཁན་དག་དང་གྲོས་མོལ་བྱེད་རྒྱུ་འབད་བརྩོན་བྱས་ཏེ། འགྲོ་བ་མིའི་དཔལ་ཡོན་རྩ་བརླག་གཏོང་བར་སྔོན་འགོག་བྱས། ཁོང་གིས་ངོ་སྤྲོད་བྱས་པ་ལྟར་ན། རང་གིས་སྣེ་ཁྲིད་པའི་སྒྲིག་འཛུགས་ཀྱིས། ད་བར་བྱང་ཀོ་རི་ཡའི་འགོ་ཁྲིད་དང་གོ་བསྡུར་བྱེད་མ་ཐུབ་པ་ལས། དེ་མིན་རྒྱ་ནག་དང་། ཨུ་རུ་སི། ཨ་རི། དབྱིན་ལེན། ཧྥ་རིན་སི། རྒྱ་གར། པ་ཀི་སི་ཐན་སོགས་རྡུལ་ཕྲན་མཚོན་ཆ་ཡོད་པའི་རྒྱལ་ཁབ་གྱི་དབུ་ཁྲིད་རྣམས་དང་གོ་བསྡུར་བྱས་མྱོང་ཞིང་། དེ་བཞིན་ཁོང་ནས་ནུབ་ཕྱོགས་རྒྱལ་ཁབ་གྱི་རྡུལ་ཕྲན་ཚན་རིག་པ་དང་། རིག་གཅིག་རྐང་འཛིན། དམག་ཕྱོགས་ཀྱི་མི་སྣ་སོགས་དང་ཡང་རྡུལ་མཚོན་འགོག་པའི་ཐད་གླེང་མོལ་བྱས། ཁོག་གིས་འབད་བརྩོན་དེ་ལྟར་བྱས་སྟབས། ནོ་བྷེལ་ཞི་བདེའི་གཟེངས་རྟགས་ཀྱི་འོས་མིའི་ཁོངས་སུ་ཐེངས་གསུམ་བཏོན་མྱོང་། ཁོང་གིས་ད་དུང་རྙོག་འཛིང་ས་ཁུལ་དུ་མང་ཚོགས་རྩ་འཛུགས་བྱས་ཏེ་ཞི་བའི་ལས་འགུལ་སྤེལ་བ་དང་། བུད་མེད་རྣམས་སྤྱི་ཚོགས་ཀྱི་བྱ་འགུལ་ལ་མཉམ་ཞུགས་བྱེད་རྒྱུ་རྩ་འཛུགས། ན་གཞོན་རྣམས་ཀྱིས་བྱ་བཞག་གསར་བཏོད་བྱེད་རྒྱུ་རྩ་འཛུགས། ན་གཞོན་ཁེ་ལས་པ་གསོ་སྐྱོང་བྱེད་པ་སོགས་ཀྱི་སྐོར་ལ་འབད་བརྩོན་བྱས་འདུག
བགྲོ་གླེང་བ་གསུམ་གྱི་གཏམ་བཤད་ལ། ཉན་མཁན་ཡོངས་ཀྱི་དགའ་མོས་ཆེན་པོ་བྱས་ཤིང་། གཏམ་བཤད་མཇུག་བསྒྲིལ་མཚམས་སུ་མི་རྣམས་ཡར་ལངས་ཏེ་ཐལ་སྒྲ་ཡུན་རིང་གྲག། ༧གོང་ས་མཆོག་གིས་བགྲོ་གླེང་བ་རེ་རེར་ཕྱག་གིས་འཇུས་ཤིང་། བོད་མིའི་ལུགས་སྲོལ་ལྟར་དབུ་གཏུགས་གནང་། ཚོགས་ཁང་གི་རྣམ་པ་ཧ་ཅང་དྲོ་འཇམ་དང་བག་ཕེབས་ལྡན། ཏཱ་ལའི་བླ་མས་དཔྱད་བརྗོད་གནང་སྐབས། ཁོང་རྣམས་ཀྱིས་གཞི་རིམ་དམངས་ཁྲོད་དུ་འཛམ་གླིང་ཡོངས་ཀྱི་གལ་ཆེའི་གནད་དོན་གྱི་ཆེད་དུ་འབད་བརྩོན་བྱས་པར་བསྔགས་བརྗོད་ཡང་ཡང་གནང་། འདི་ནི་སྐྱེས་བུ་སྒེར་གྱི་ཁས་ལེན་དང་གོ་ལ་ཧྲིལ་པོའི་འགན་ཁུར་ཞེས་པའི་དེ་རིང་གི་བརྗོད་གཞི་ཡིན་ལ། སྤྱི་དང་བྱེ་བྲག་གི་བསམ་ཚུལ་འདི་འབྲེལ་མཐུད་བྱས་པ་རེད།
རང་གི་བསམ་ཚུལ་ཐོར་བུ།
ལོ་ཤས་སྔོན་ནས། བདག་གིས་རྒྱ་གར་ལྷོ་ཕྱོགས་འབྲས་སྤུངས་དགོན་དུ་ཏཱ་ལའི་བླ་མ་དང་ཚན་རིག་པའི་བགྲོ་གླེང་ལ་ཟུར་ཉན་བྱས་པ་ནས་བཟུང་། ངས་ཏཱ་ལའི་བླ་མས་ནུབ་ཕྱོགས་ཚན་རིག་པ་དང་མཉམ་དུ་མི་ལོ་སུམ་བཅུ་ལྷག་གི་རིང་བགྲོ་གླེང་བཀའ་མོལ་གནང་བའི་ཡིག་ཆ་ཁག་དང་། བརྙན་འཕྲིན་སོགས་ཕལ་མོ་ཆེ་ལྟ་ཀློག་དང་ཕྱོགས་བསྡུས་བྱས་པ་ཡིན། དེ་བཞིན་ཏཱ་ལའི་བླ་མ་དང་ཆོས་ལུགས་ཆེ་ཁག་གི་དབུ་ཁྲིད་དང་། རིམ་པ་འདྲ་མིན་གྱི་མི་སྣ། མང་ཚོགས་དཀྱུས་མ་སོགས་དང་བཀའ་མོལ་བགྲོ་གླེང་གནང་པའི་སྐོར་ལའང་བལྟས་པ་ཡིན། ཏཱ་ལའི་བླ་མ་དང་རྒྱའི་དགེ་སློང་ཧྲིན་ཡན་གཉིས་ཀྱིས་དུས་རབས་རང་བཞིན་གྱི་གླེང་མོལ་གནང་བར། རྒྱ་རྒྱུད་ནང་པ་ཚོ་ལ་བག་ཆགས་ཟབ་མོ་བཞག་ཡོད། ཏཱ་ལའི་བླ་མས་རྒྱུན་དུ་དུས་རབས་ཉེར་གཅིག་པ་ནི་གླེང་མོལ་གྱི་དུས་རབས་ཤིག་ཡིན་པ་དང་། དུས་རབས་ཉེར་གཅིག་པའི་གནད་འགག་གི་ཐ་སྙད་གཅིག་ནི་“གླེང་མོལ་” ཡིན་ཞེས་གསུངས་བཞིན་ཡོད།
ང་བྱང་ཨ་རི་ནས་བྷེལ་ཇེམ་དུ་ཡོང་དོན་ནི། ཏཱ་ལའི་བླ་མས་ཡུ་རོབ་ཏུ་ཉིན་གཉིས་དང་ཕྱེད་ཀའི་རིང་གི་བགྲོ་གླེང་ལ་ཉན་ཆེད་ཁོ་ན་ཡིན། དེ་བཞིན་ཉིན་གཉིས་དང་ཕྱེད་ཀའི་རིང་གི་བགྲོ་གླེང་ལ་ཉན་པར། རང་ཉིད་སེམས་འགུལ་ཐེབས་པའི་མྱོང་བ་ཟབ་མོ་བྱུང་། རྒྱ་གར་ལྷོ་ཕྱོགས་སུ་ཟུར་ཉན་བྱེད་སྐབས་འདི་དང་མི་འདྲ་བར། ཉན་མཁན་མང་ཆེ་བ་བོད་ཀྱི་གྲྭ་བཙུན་དང་། རྒྱ་གར་ལྷོ་ཕྱོགས་ཀྱི་བོད་མི་དག་ཡིན་ལ། མི་རྣམས་ཀྱིས་ཏཱ་ལའི་བླ་མར་དད་གུས་ཆེན་པོ་བྱེད་ཅིང་། གླེང་མོལ་ཞུ་མཁན་ཚན་རིག་པ་དག་ཀྱང་ཕལ་ཆེར་ཏཱ་ལའི་བླ་མ་ལྟ་བུའི་སྐྱེས་བུ་དམ་པ་ཇི་བཞིན་ངོས་འཛིན་བྱེད། པཱར་སེལ་གྱི་ཉན་མཁན་དག་ལ་མཚོན་ན། བགྲོ་གླེང་དུ་མཉམ་ཞུགས་བྱེད་མཁན་གྱི་ཚན་རིག་པ་དང་། ཆོས་ལུགས་ཀྱི་དབུ་ཁྲིད། སྒྱུ་རྩལ་པ། སྤྱི་ཚོགས་ལས་འགུལ་པ་སོགས་སུ་ཡིན་ན་ཡང་། ཚང་མ་ཁོང་ཚོ་ནུབ་ཕྱོགས་སྤྱི་ཚོགས་ཁྲོད་ཀྱི་ཆ་ཤས་ཤིན་ཡིན་པས། ཁོང་ཚོར་རྒྱུས་མངའ་ལྡན། འོན་ཀྱང་། ཏཱ་ལའི་བླ་མ་ཕེབས་ཡོད་པ་དེ། བགྲོ་གླེང་གི་འདུ་འཛོམས་འདི་ཚོགས་འདུ་གཞན་ཞིག་དང་གཏན་ནས་མི་འདྲ་བར་ཆགས།
ཏཱ་ལའི་བླ་མ་སྟེ། མདོ་དབུས་མཐོ་སྒང་ནས་ཕེབས་པའི་ན་བཟའ་དམར་སྨུག་གྱོན་པའི་ནང་པའི་དགེ་སློང་ཁོང་ནི། དུས་རབས་བརྒལ་བའི་ཆེས་རླབས་ཆེན་གྱི་སྐྱབས་བཅོལ་བ་ཞིག་ཡིན་ལ། ཏཱ་ལའི་བླ་མ་ནི་འདས་པའི་དུས་རབས་ཕྱེད་ཀའི་ནང་གི་བོད་མི་རིགས་ཀྱི་དཀའ་སྡུག་གི་མཚོན་རྟགས་ཤིག་ཀྱང་རེད། འོན་ཀྱང་། ཏཱ་ལའི་བླ་མའི་ཁོང་གི་བག་ཕེབས་པའི་བཞད་སྒྲ་དང་། དབུ་གཏུགས་གནང་བའི་ཁེངས་སྐྱུང་གི་སྒོ་ནས་ནུས་ཕྱོགས་མི་མང་ལ་བཀའ་མོལ་གནང་སྐབས། མི་ཚང་མ་སེམས་འགུལ་ཐེབས། དཀའ་སྡུག་རིམ་པ་མྱངས་པའི་སྐྱབས་བཅོལ་བ་ཁོང་གིས། སྡུག་ཡུས་དང་ཞེ་སྡང་ཉག་ཙམ་མི་བྱེད་པར་། ཤར་ཕྱོགས་ཀྱི་ནང་པ་སངས་རྒྱས་པའི་ཤེས་རབ་དང་བྱམས་བརྩེ་གཉིས་ནུབ་ཕྱོགས་ལ་ལེགས་སྐྱེས་སུ་འབུལ། འདི་ནི་ཇི་འདྲའི་རླབས་ཆེན་ཞིག་རེད་ཨང་།
བགྲོ་གླེང་ལ་མཉམ་ཞུགས་བྱེད་མཁན་པཱར་སེལ་གྱི་མི་རྣམས་གཞི་སྤུས་ལེགས་ཤིང་། གྱོན་གོས་གཙང་མ་གོན། ལྷིང་འཇགས་དང་སྒྲིག་ལམ་ཡོད་ལ་ཕན་ཚན་གུས་ཞབས་ལྡན། བྷེལ་ཇམ་གྱི་ཁྲོམ་ལམ་དུ་དུས་རྒྱུན་ཧྥ་རིན་སི་དང་ཧི་ལན་གྱི་སྐད་རིགས་གཉིས་དར་སོ་ཡོད་པ་དང་། ད་དུང་མི་མང་པོས་འཇར་མན་གྱི་སྐད་ཀྱང་ཤེས་མོད། བགྲོ་གླེང་གི་སྐད་ཡིག་ནི་དབྱིན་སྐད་རེད། ང་ལ་ཚོར་སྣང་ཞིག་བྱུང་བ་ནི། པཱར་སེལ་གྱི་མི་རེ་རེས་སྐད་རིགས་འགའ་རེ་ཤེས་པ་དང་། མི་ཚང་མས་དབྱིན་སྐད་ཤེས་ཀྱི་ཡོད་པ་འདྲ། ཡར་ཐོན་གྱི་གྲོང་ཁྱེར་འདི་ན་རིག་གཞུང་སྣ་མང་གི་ཉིང་བཅུད་འཁྱིལ་ཡོད་པའི་ཚོར་སྣང་ངང་གིས་འཕེལ།
ཡིན་ན་ཡང་། ང་རང་བགྲོ་གླེང་ལ་ཟུར་ཉན་བྱེད་བཞིན་པའི་སྐབས་སུ། རྒྱུན་དུ་ཕངས་སེམས་སམ་བློ་འགྱོད་ཅིག་སྐྱེ་བཞིན་ཡོད་ལ། དེ་ནི་འདི་ལྟ་བུའི་བགྲོ་གླེང་ཐོག་གང་ཞིག་ཚང་མེད་པ་ལྟ་བུའི་སེམས་ཚོར་ཞིག་ཡིད་གཏིང་ནས་སྐྱེས། ཏཱ་ལའི་བླ་མ་དང་མཉམ་དུ་བགྲོ་གླེང་བྱེད་པར་འཛམ་གླིང་གང་ས་ནས་ཡོང་གི་ཡོད་ན་ཡང་། ང་ཚོ་རྒྱ་ནག་པ་གང་ན་ཡོད་དམ། མི་ལོ་སུམ་ཅུའི་རིང་། ཏཱ་ལའི་བླ་མ་དང་མཉམ་དུ་བགྲོ་གླེང་གནང་མཁན་གྱི་ཚན་རིག་པའམ། རིམ་པ་འདྲ་མིན་གྱི་མི་སྣ་ཉུང་མཐའ་ཡང་བརྒྱ་ཕྲག་མང་པོ་ཡོད་མོད། དུས་རབས་སྔོན་མའི་ལོ་རབས་དགུ་བཅུའི་ནང་། གདན་ཞུས་ལྟར་རྒྱ་རིགས་མཁས་པ་ཏུའུ་ཝིས་མེང་ཚན་རིག་བགྲོ་གླེང་ཞིག་ལ་མཉམ་ཞུགས་བྱས་པ་དང་། དེ་བཞིན་རྒྱའི་དགེ་སློང་ཧྲིན་ཡན་དང་ནང་ཆོས་སྐོར་དུས་རབས་རང་བཞིན་གྱི་བཀའ་མོལ་ཞིག་གནང་ཡོད་པ་ལས། རྒྱ་ནག་པ་རྣམས་འདི་ལྟའི་བགྲོ་གླེང་ཚོགས་འདུ་མང་ཆེ་བའི་ནང་ལ་མེད།
རྒྱ་ནག་ནི་འཛམ་གླིང་ནང་མི་འབོར་མང་ཤོས་ཀྱི་རྒྱལ་ཁབ་ཅིག་དང་། ནང་པའི་རྒྱལ་ཁབ་ཅིག་ཀྱང་ཡིན་ལ། རྒྱ་ནག་ལ་ཚན་རིག་པ་དང་། དགེ་རྒན་ཆེན་མོ། སྒྱུ་རྩལ་པ། ནང་པའི་དགེ་འདུན་པ་སོགས་མང་པོ་ཡོད། ཏཱ་ལའི་བླ་མ་དང་ཚན་རིག་པས་བགྲོ་གླེང་དེ། ཤར་ཕྱོགས་ཀྱི་ནང་ཆོས་སམ་ཤར་ཕྱོགས་ཀྱི་དཔལ་ཡོན་གྱིས་དེང་རབས་ཅན་ལ་ཇི་ལྟ་གདོང་ལེན་བྱེད་པ་དང་།བསྒྱུར་སྒྲིག་དང་ལེགས་བཅོས་ཇི་ལྟར་བྱེད་དགོས་མིན་ཐད། དོན་སྙིང་ཧ་ཅང་ཆེན་པོ་ལྡན་པ་སྨོས་མི་དགོས་ན་ཡང་། ཅིའི་ཕྱིར་རྒྱ་ནག་གི་མི་རྣམས་འདི་ལྟ་བུའི་བགྲོ་གླེང་ལ་སྐལ་ཆད་པ་ཡིན་ནམ། ཏཱ་ལའི་བླ་མ་དང་བགྲོ་གླེང་བྱེད་པར་རྒྱ་ནག་གི་ཚན་རིག་པ་དང་། དགེ་རྒན་ཆེན་པོ་དག་གང་ན་ཡོད། རྒྱ་ནག་གི་ནང་པའི་དགེ་འདུན་རྣམས་གང་ན་ཡོད། རྒྱ་ནག་གི་ཉན་མཁན་ཚོ་གང་ན་ཡོད།
བགྲོ་གླེང་ལ་བཅར་བའི་པཱར་སེལ་གྱི་མི་མང་རྣམས་ཀྱིས། ཏཱ་ལའི་བླ་མའི་བཀའ་མོལ་ཁྲོད་ནས་རྣམ་དཔྱོད་དང་སྤྲོ་སྣང་གི་ཚོར་འདུ་རྙེད་ཡོད་ལ། ཏཱ་ལའི་བླ་མའི་ཁེང་སྐྱུང་གི་མཛད་པ་དང་། བག་དྲོ་བའི་བཞད་སྒྲ་ལ་མི་ཡིད་འགུགས་པའི་ནུས་པ་ཀུན་ནས་ལྡན། བགྲོ་གླེང་ཚོགས་འདུའི་ཐོག དེང་དུས་འཛམ་གླིང་ཡོངས་ཀྱི་རང་བཞིན་ཅན་གྱི་དཀའ་རྙོག་སྐོར་གླེང་མོལ་བྱུང་ཞིང་། དཀའ་རྙོག་དེ་དག་གི་ཐད་ཀའི་མཇུག་འབྲས་པཱར་སེལ་དང་ད་དུང་རྒྱང་ཐག་རིང་པོ་ཡོད་ལ། ཐག་རིང་གི་ཨ་ཧྥ་རི་ཀ་དང་། ཐག་རིང་གི་ཡར་རྒྱས་མེད་པའི་རྒྱལ་ཁབ་དང་དབུལ་ཕོངས་ཀྱིས་མནར་བའི་ས་ཁུལ་དག་ཡིན་ན་ཡང་། ཏཱ་ལའི་བླ་མ་དང་གླེང་མོལ་བ་ཀུན་གྱིས། འདི་ནི་མི་གྲངས་འཐེར་འབུམ་བདུན་བརྒལ་བའི་འགྲོ་བ་མིའི་རིགས་ཐུན་མོང་གི་དཀའ་རྙོག་ཅིག་ཡིན་ཞེས་ཚང་མ་ལ་དྲན་གསོ་ཡང་ཡང་གནང་། གལ་སྲིད་ང་ཚོས་ད་ནས་བཟུང་སྟེ་མི་རེ་ངོ་རེ་མཉམ་ཞུགས་དང་། མི་ཚང་མས་རང་ཉིད་ཀྱི་སེམས་དང་འཚོ་བ་རོལ་སྟངས་ལ་བསྒྱུར་བཅོས་བཏང་ན། ང་ཚོས་གོ་ལ་འདི་སྐྱོབ་ཐུབ་པ་དང་། དཔལ་ཡོན་ཡང་སྐྱོབ་ཐུབ། འདི་ནི་ཏཱ་ལའི་བླ་མས་མི་རྣམས་ལ་སྤྲོ་སྣང་སྟེར་བ་དང་། མི་ཚང་མ་ཁོང་དང་འདྲ་བར་བཞད་མོ་འཛུམ་འཛུམ་བྱེད་ཐུབ་པའི་རྐྱེན་རྩ་རེད། ང་ཚོ་རྒྱ་ནག་པ་ཚོས་དགོད་སྒྲ་དེ་དུས་ནམ་ཞིག་ཐོས་ཐུབ་བམ།།


text:
དེ་རིང་གི་ཀུན་གླེང་བརྙན་འཕྲིན་གྱི་ལས་རིམ་ནང་དུ་བོད་ཀྱི་བླ་ན་མེད་པའི་དབུ་ཁྲིད་༧གོང་ས་སྐྱབས་མགོན་ཏཱ་ལའི་བླ་མ་མཆོག་གིས་ལ་དྭགས་ནང་མཛདའཕྲིན་སྐྱོང་བཞིན་པའི་སྐབས་འདིར་ལ་དྭགས་ཀྱི་ལོ་རྒྱུས་དང་ད་ལྟའི་སྤྱི་ཚོགས་འཕེལ་ཕྱོགས་ཐད་བགྲོ་གླེང་ཞུ་རྒྱུ་ཡིན།། དེ་རིང་གི་བགྲོ་གླེང་ནང་དུ་རྒྱ་གར་གྱི་རྒྱལ་ས་ལྡི་ལི་གསར་པ་རུ་ལ་དྭགས་པ་བླ་མ་ཆོས་འཕེལ་བཟོད་པ་ལགས་དང་། ལ་དྭགས་ཀྱི་རྒྱལ་ས་སླེ་ནས་སླེ་དང་བྱང་ཐང་གཞིས་ཆགས་ཀྱི་གཞིས་འགོ་དོན་གྲུབ་བཀྲ་ཤིས་ལགས་གཉིས་གདན་འདྲེན་ཞུས་ཡོད།།
ཀུན་གླེང་ནི་འཁོར་སྐར་བརྒྱུད་ནས་བལྟ་ཐུབ་པ་དང་རླུང་འཕྲིན་ཐོག་ཏུ་ཉན་ཐུབ་པ་མ་ཟད། ད་དུང་དྲ་རྒྱ་བརྒྱུད་ནས་ཀྱང་དུས་ཐོག་ཏུ་བལྟ་ཉན་བྱེད་ཐུབ་པ་དང༌། བདུན་ཕྲག་རེའི་གཟའ་ལྷག་པ་དང་གཟའ་པ་སངས་ནམ་ཡིན་ལ་འཛམ་གླིང་གཅིག་གྱུར་གྱི་ཆུ་ཚོད་༡༤་ནས་༡༥་བར་རམ། ཡང་ན་ལྷ་སའི་དགོང་མོའི་ཆུ་ཚོད་༡༠་ནས་༡༡་བར་དུ་ཀུན་གླེང་ལ་བལྟ་ཉན་ཐུབ་ཅིང༌། བོད་དང་རྒྱ་ནག་ནས་ཁ་པར་ཨང་གྲངས་༡༠༨༨༨༨་མནན་ཚེ། ཨེ་ཊི་ཨེན་ཊི་ཞེས་པའི་སྒྲ་ཞིག་ཐོས། དེའི་རྗེས་སུ་ཁ་པར་ཨང་གྲངས་༨༦༦ ༨༣༧ ༥༡༥༩ མནན་ན་སྐུ་ཉིད་ཀྱིས་རིན་པ་སྤྲོད་མི་དགོས་པའི་ཁ་པར་དེ་ང་ཚོར་འཕྲོད། ཨ་རི་དང་རྒྱལ་ཁབ་གཞན་ནས་༡ ༢༠༢ ༦༡༩ ༣༧༧༤ མནན་ནས་ཁ་པར་འབྲེལ་མཐུད་པར་རིན་པ་ཨ་རིའི་རླུང་འཕྲིན་ཁང་ལ་སྤྲོད་དུ་འཇུག་དགོས་ཞེས་མངགས་བཀོད་བྱེད་ན་ཁ་པར་གྱི་རིན་པ་ང་ཚོས་སྤྲོད་ངེས་ཡིན། ཡང་ན་སྔོན་ནས་སྐུ་ཉིད་ཀྱི་མིང་དང་ཁ་པར་ཨང་གྲངས་ང་ཚོར་བསྐུར་ཚེ། ང་ཚོས་ཀུན་གླེང་གི་བགྲོ་གླེང་སྐབས་སུ་སྐུ་ཉིད་ལ་འབྲེལ་བ་བྱེད་ཆོག་པ་དང༌། གལ་ཏེ་སྐུ་ཉིད་ཀུན་གླེང་ལ་དངོས་སུ་མཉམ་ཞུགས་མི་ཐུབ་ཀྱང་ང་ཚོར་tibetantiv@voanews.com བརྒྱུད་ནས་ཨི་མེལ་གཏོང་བའམ། ཡང་ན་ཧཕེཀ་སི་ཨང་གྲངས་༡ ༢༠༢ ༣༨༢ ༥༥༩༦ བརྒྱུད་ནས་དྲི་བ་བསྐུར་གནང་ཡོད་པ་ཞུ།།


text:
དེ་རིང་གི་གཏམ་བཤད་ཀྱི་མིང་ལ་ས་ཁྲིམས་རྣམ་བཤད་ཡུལ་ལྷ་དགྱེས་པའི་ཀུ་རེ་ཟེར། དེ་ཟེར་དོན་ཡང་ཚོགས་པ་འདིའི་ནང་གི་ཚོགས་མི་མང་ཆེ་བ་འབྲོག་པ་རེད། ཁོང་ཚོས་རྒྱལ་ཁབ་ཀྱི་ས་ཁྲིམས་སྐོར་ལ་སྐད་ཆ་ཞིག་བཤད་དགོས་ཞེས་སྐུལ་བའི་ངོ་མ་ཆོད་པར་ས་ཁྲིམས་ས་སྲིད་ཀྱི་སྐོར་ལ་སྐད་ཆ་མདོར་ཙམ་ཞིག་བཤད་དགོས་བྱུང་། རྒྱལ་ཁབ་འདིའི་ས་ཡི་ཁྲིམས་ལུགས་དང་ས་ཡི་སྲིད་ཇུས་དེ་དག་ང་ཚོ་བོད་ཡུལ་གྱི་བརྟན་མ་བཅུ་གཉིས་ལ་སོགས་པའི་ཡུལ་ལྷ་གཞི་བདག་གིས་ཀྱང་ཐོས་ན་ཀྱེ་མ་ཡ་མཚན་ཆེ། ཀུ་རེ་ཨེ་ཡིན་ནམ་ཞེས་བཞད་གད་ཤོར་སྲིད་པར་སྣང་བས་ཁ་བྱང་འདི་ལྟར་སྦྱར་བ་ཡིན། དེ་ལ་ཁྱེད་རྣམ་པས་འཆར་ཡན་དང་འགྲེལ་བརྗོད་གང་རུང་བྱས་ན་ཆོག
ད་དེ་རིང་གི་བཤད་པར་བྱ་བ་ནི་ས་ཞིང་གི་ཁྲིམས་དང་སྲིད་ཇུས་ཀྱི་སྐོར་ཡིན། རྒྱལ་ཁབ་དང་སྲིད་གཞུང་ཡ་རབས་ཤིག་ཡིན་ན། དེས་ཚན་རྩལ་དང་ཀླད་པ་ལ་བརྟེན་ནས་སྒོར་མོ་བཙལ་ནས་དཔལ་འབྱོར་སྒྲུབ་ཀྱིན་ཡོད། དེས་བེ་སང་(མི་དམངས)སྒེར་གྱི་རྒྱུ་ནོར་ལ་ལག་པ་འཆང་བར་འཛེམ་ཟོན་བྱེད་པ་ཞིག་ཡིན། རྒྱལ་ཁབ་དང་སྲིད་གཞུང་སྡུག་ཅག་ཅིག་ཡིན་ན། དེས་ག་དུས་ཡིན་ཡང་མི་དམངས་ཀྱི་རྒྱུ་ནོར་འཕྲོག་བཅོམ་བྱས་ཏེ་དཔལ་འབྱོར་སྒྲུབ་ཀྱིན་ཡོད། དེ་འདྲའི་རྒྱལ་ཁབ་དང་སྲིད་གཞུང་ཞིག་ལ་མི་སྒེར་གྱི་རྒྱུ་ནོར་ལ་བརྩི་བཀུར་བྱེད་དགོས་ཞེས་པའི་བསམ་པ་དང་ཀུན་སློང་ཡེ་ནས་མེད། དཔེར་ན། ང་ཚོ་བོད་རིགས་རང་སྐྱོང་ས་ཁུལ་གྱི་མི་དམངས་སྲིད་གཞུང་དེ་ཚོ་ལྟ་བུའོ།། རྒྱ་ནག་ལ་གཏམ་དཔེ་ཞིག་ཡོད། དེ་ནི་སྲིད་གཞུང་གིས་མི་དམངས་ཀྱི་ལག་ནས་དཔལ་འབྱོར་གྱི་ཁེ་ཕན་རྩོད་མི་རུང་ཟེར།(官不与民争利) གཏམ་དཔེ་དེ་ནི་སྟོན་པ་བཅོམ་ལྡན་འདས་མྱ་ངན་ལས་འདས་ནས་ལོ་བཞི་བརྒྱ་འགོར་བའི་རྗེས། འོ་སྐོལ་གྱི་རྒྱལ་པོ་གཉའ་ཁྲི་བཙན་པོའམ་མུ་ཁྲི་བཙན་པོའི་རིང་ལ་རྒྱ་ནག་གི་ལཱོ་རྒྱལ་ཕྲན་གྱི་མདུན་ན་འདོན་ཞིག་གིས་བཤད་པའི་སྐད་ཆ་རེད། ཡིན་ནའང་དོན་དངོས་སུ་རྒྱ་ནག་གི་རྒྱལ་རབས་ཡོད་དོ་ཅོག་ནི་གཞུང་གིས་མི་དམངས་ཀྱི་ལག་གི་ཁེ་ཕན་དང་། ལྷག་པར་དུ་ས་ཞིང་བརྩད་ནས་ཆགས་འཇིག་གནས་གསུམ་བྱུང་བའི་ལོ་རྒྱུས་ཤིག་ཡིན། ད་སྐབས་ཀྱང་དེ་འདྲ་རེད། ས་གནས་སྲིད་གཞུང་གིས་མང་ཚོགས་ཀྱི་ལག་ན་ཅ་ལག་རིན་གོང་མཐོ་བ་གང་ཡོད་པ་དེ་དག་བཙན་གྱིས་འཕྲོག་པ་དང་ཐབས་ཀྱིས་གཡོ་ལེན་བྱས་དང་བྱེད་བཞིན་པ་དེས་མང་ཚོགས་ལ་དཀའ་ལས་སྣ་ཚོགས་བཟོས་ཡོད་པ་ད་སྐབས་མངོན་སུམ་གྱི་མཐོང་ཆོས་སུ་གྱུར་ཡོད་པ་དེ་རེད། ཁོང་ཚོས་མ་བྱིན་ལེན་པའི་སྒོ་ནས་མང་ཚོགས་ཀྱི་ལག་ནས་བླངས་པའི་སྒོར་མོ་དེ་དག་སྒེར་གྱིས་བག་མེད་དུ་ལོངས་སུ་སྤྱོད་པ་ལས་ཕྱིར་མང་ཚོགས་ཀྱི་སྟེང་དུ་མ་བཀོལ་བས་ད་བར་དབུལ་ཕྱུག་གི་ཧེ་བག་ཇེ་ཆེར་འགྲོ་བཞིན་པ་ཡང་དེ་རེད། ཁོང་ཚོས་མང་ཚོགས་ཀྱི་ལག་ནས་ས་གཞི་བཙན་གྱིས་འཕྲོག་མ་ཐུབ་ན་སྲིད་ཇུས་བཟོས་ནས་འཕྲོག་གི་རེད། ད་སྐབས་ས་ཞིང་གི་གནད་དོན་ཡང་འདི་འདྲའི་ཛ་དྲག་གི་དུས་མཚམས་ཤིག་ལ་སླེབས་ཡོད། ས་ཞིང་བདག་དབང་གི་གནད་དོན་སེལ་མ་ཐུབ་ན་རྒྱལ་རབས་ཀྱི་མགོ་རྟིང་ཡང་སློག་ཡོད་པ་དེ་ཐེངས་གཅིག་ཐེངས་གཉིས་མ་རེད། རྒྱ་ནག་གི་ལོ་རྒྱུས་ཤེས་ན་གནད་དེ་ཤེས་པ་རེད། དེའི་ཕྱིར་རྒྱལ་ཁབ་ཀྱི་ས་ཁྲིམས་ཀྱི་སྐོར་གྱི་གཏན་འཁེལ་མང་ཆེ་བ་སྲིད་ཇུས་ལ་རག་ལས། ད་སྐབས་རིམ་གྱིས་ཁྲིམས་ཀྱིས་གཏན་འཁེལ་བྱེད་པའི་རྣམ་པ་ཞིག་ཡོང་གི་འདུག ཡིན་ནའང་དེ་ལ་ཕུགས་ཡོད་མེད་ད་རུང་མི་ཤེས།
རྩ་ཁྲིམས་ལྟར་ན་ས་ཞིང་བདག་དབང་ངམ་བདག་ཏུ་འཛིན་མཁན་ལ་རིགས་གཉིས་ཡོད། དེ་ནི་རྒྱལ་ཁབ་ཀྱིས་བདག་ཏུ་འཛིན་པ་དང་། ཐུན་མོང་གིས་བདག་ཏུ་འཛིན་པ་དེ་གཉིས་ཡིན། དེས་ན་ཅི་ཞིག་ལ་ཐུན་མོང་ཟེར་ཞེ་ན། ཐུན་མོང་ཞེས་པ་ནི་ཆབ་སྲིད་ཀྱི་ཐ་སྙད་ཅིག་ཡིན་པ་ལས། ཁྲིམས་ལུགས་ཀྱི་ཐ་སྙད་ཅིག་མིན། ཐུན་མོང་ནི་ཚོགས་པའམ་སྐྱིད་སྡུག་ཅིག་གི་དོན་ལ་གོ། བོད་ལ་སྐྱིད་ཚང་གཅིག་དང་སྡུག་སྐོར་གཅིག་ཅེས་བཤད་སྲོལ་ཞིག་ཡོད། ཕལ་ཆེར་དེ་འདྲའི་ཚོགས་པ་ཞིག་ལ་ཐུན་མོང་ཟེར་གྱི་ཡོད། དེ་ལ་ཡང་དབྱེ་ན་གྲོང་ཁྱེར་གྱི་ཐུན་མོང་དང་ཞིང་ལས་ཐུན་མོང་ཞེས་རིགས་གཉིས་ཡོད། དུས་རབས་སྔ་མའི་ལོ་རབས་ལྔ་བཅུའི་ནང་དུ་མཉམ་ལས་ཞེས་བྱ་བ་བྱུང་ཞིང་། སྐབས་དེར་ས་ཞིང་བདག་དབང་གི་ཐོབ་ཐང་མི་སྒེར་གྱི་ལག་ཏུ་ད་དུང་གནས་ཡོད། རང་རང་གི་ས་ཞིང་སྟེང་ནས་སོ་ནམ་བྱེད་པ་ལས་རྒྱལ་ཁབ་ཀྱིས་དེའི་བདག་དབང་ལ་ཇུས་གཏོགས་ཆེར་བྱས་མེད། མཉམ་ལས་ཀྱི་སྐབས་སུ་མཐོ་རིམ་མཉམ་ལས་ཞེས་བྱ་བའི་ནང་དུ་ཞིང་བ་དང་འབྲོག་པའི་ས་ཞིང་བདག་དབང་གི་ཐོབ་ཐང་མེད་པར་བཟོས་མོད་དེ་ལ་དཔག་པའི་རྒྱུ་ནོར་གྱི་ཐོབ་ཐང་སྤྲད་ཡོད་པ་རེད།
དེའི་རྗེས་སུ་མི་དམངས་གུང་ཧྲེ་ཡི་སྲིད་ཇུས་དར། གུང་ཧྲེ་ཟེར་བ་ནི་གཞུང་གི་སྤྱི་ཚོགས་ཀྱི་བསྡུས་མིང་ཡིན། སྲིད་ཇུས་དེའི་ངོ་བོ་ནི་ས་ཞིང་ཡོད་ཚད་གཞུང་ལ་བླངས་ནས་མཉམ་དུ་ངལ་རྩོལ་བྱེད་པ་དང་མཉམ་དུ་བགོ་བཤའ་བྱེད་པ་དེ་ཡིན། ལམ་ལུགས་དེ་དར་བ་ནས་བཟུང་རོང་འབྲོག་མང་ཚོགས་ཀྱི་ས་ཞིང་བདག་གིར་འཛིན་པའི་ཐོབ་ཐང་ཡོངས་སུ་ཤོར་ཏེ་ད་རག་བར་དུ་ཐོབ་ཐང་དེ་ཕྱིར་རག་མེད། སྲིད་ཇུས་དེས་ཀྱང་མི་དམངས་ལ་ཁྲིམས་ལུགས་ཀྱི་སྟེང་ན་ས་ཞིང་དང་འབྲེལ་བ་ཡོད་པའི་འབྲེལ་ཐག་དེ་བཅད་པ་རེད་ལ། དུས་དེ་ནས་བཟུང་ས་ཞིང་གི་གནད་དོན་དེ་སྲིད་ཇུས་ཀྱིས་བཀོད་འདོམས་བྱེད་པ་ལས་ཁྲིམས་ལུགས་དང་དམངས་ཁྲིམས་སོགས་ཀྱིས་བཀོད་འདོམས་བྱ་ཡུལ་མིན་པ་ཞིག་ཏུ་གྱུར།
ཐུན་མོང་ཟེར་དུས་ངེས་ཅན་གྱི་ནང་དུ་གང་ཟག་སྒེར་གྱིས་གྲུབ་པའི་ཚོགས་པ་ཞིག་ལ་གོ། ང་ཚོའི་ཕལ་སྐད་དུ་སྡེ་བ་ཟེར་གྱི་ཡོད། དེ་སྔོན་ཐོན་སྐྱེད་རུ་ཁག་ཀྱང་ཟེར། ངས་བལྟས་ན་སྡེ་བའམ་ཐོན་སྐྱེད་རུ་ཁག་ཟེར་བ་དོན་ལ་གནས་པ་འདྲ། ད་བར་གྱི་ཁྲིམས་ལུགས་ཀྱིས་འདིའི་ཐད་ལ་ཤིན་ཏུ་མངོན་གསལ་གྱི་མཚན་ཉིད་ཅིག་བཞག་མེད།
དེ་ནས་སྡེ་དམངས་ལྷན་ཁང་དང་ཐུན་མོང་གི་དབར་ནའང་ཁྲིམས་ལུགས་ཀྱི་འགལ་འབྲེལ་སྣ་ཚོགས་ཡོད། ས་ཆ་ལ་ལ་ནས་སྡེ་དམངས་ལྷན་ཁང་གིས་དབང་ཆ་བཟུང་ནས་སྡེ་དམངས་ལ་ཐོབ་ཐང་མི་སྤྲོད་པ་དང་། ས་ཆ་ལ་ལ་ནས་སྡེ་དམངས་ཀྱིས་དབང་ཆ་བཟུང་ནས་སྡེ་དམངས་ལྷན་ཁང་ལ་དབང་ཆ་རྩ་བ་ནས་མི་སྤྲོད་པ་སོགས་ཡོང་གི་ཡོད། སྡེ་དམངས་ལྷན་ཁང་གི་ཁྲིམས་བཅས་པ་ནས་བཟུང་། ནུབ་རྒྱུད་ས་ཁུལ་དང་དཔལ་འབྱོར་ཞན་པའི་ས་ཁུལ་ནས་སྡེ་དམངས་ལྷན་ཁང་གིས་ས་ཞིང་བདག་དབང་གི་ཐོབ་ཐང་བཟུང་སྟེ། ཐུན་མོང་དངོས་ལ་བདག་དབང་དེ་སྤྲོད་ཀྱི་མེད། སྤྱིར་བཏང་ཁྲིམས་ལུགས་ལྟར་ན་སྡེ་དམངས་ལྷན་ཁང་ནི་ཆབ་སྲིད་ཚོགས་པ་ཞིག་ལས་དཔལ་འབྱོར་གྱི་བདག་དབང་འཛིན་ཆོག་པའི་ཚོགས་པ་ཞིག་མིན། སྡེ་དམངས་ལྷན་ཁང་བྱུང་བ་ནས་བཟུང་ཐུན་མོང་ཚོགས་པའི་དབང་ཐང་རིམ་གྱིས་ཉམས་དམས་སུ་སོང་ཡོད། སྡེ་དམངས་ཀྱི་ས་ཞིང་འགན་གཙང་ལེན་གྱི་གན་རྒྱ་འཇོག་དུས་སྡེ་དམངས་ལྷན་ཁང་དང་མཉམ་དུ་འཇོག་གི་ཡོད་པ་མ་གཏོགས་ཐུན་མོང་དཔལ་འབྱོར་ཚོགས་པ་དང་མཉམ་དུ་འཇོག་གི་མེད། དོན་དངོས་གནས་བཤད་ན་དེ་སྔོན་གྱི་ཐུན་མོང་དཔལ་འབྱོར་ཚོགས་པ་དེ་ད་སྐབས་མེད་པ་འདྲ། ད་སྐབས་ཤར་ཕྱོགས་ཡར་རྒྱས་སུ་སོང་ཡོད་པའི་ས་ཆ་ནས་ས་ཞིང་མ་རྐང་ལ་བཞག་སྟེ་མ་རྐང་ཁྱིམ་ཚང་རེ་ལ་བགོ་བཤའ་བྱས་ཤིང་། བགོ་བཤའ་བྱས་པའི་རྗེས་སུ་མི་འཕེལ་ན་མ་རྐང་མི་འཕེལ་བ་དང་མི་བྲི་ན་མ་རྐང་མི་བྲི་ཞེས་པའི་ལམ་ལུགས་ཤིག་དར་བཞིན་ཡོད། དེ་ནི་དེ་སྔོན་གྱི་མི་འཕེལ་ན་ས་མི་འཕེལ། མི་བྲི་ན་ས་མི་བྲི་ཞེས་པའི་ལམ་ལུགས་དང་གཅིག་རེད། དེའི་ཕྱིར་ས་ཞིང་གི་གྲངས་ཚད་གཏན་འཁེལ་བྱེད་པ་དེ་ཡང་གནད་དོན་ཞིག་ཡིན།
དེ་ནས་རང་གི་ས་ཞིང་ཐོག་ནས་ཁང་པ་འཛུགས་བསྐྲུན་བྱེད་པ་དེ་རེད། ས་གཞི་དོ་དམ་ཁྲིམས་ཀྱི་དོན་ཚན་༤༣་ལྟར་ན། རོང་འབྲོག་གི་ས་ཞིང་སྟེང་ནས་སོ་ནམ་མི་བྱེད་པར་འཛུགས་སྐྲུན་བྱེད་རྒྱུ་ཡིན་ན། ཐོག་མར་ས་ཞིང་དེའི་ངོ་བོ་ཐུན་མོང་ལ་དབང་བ་དེ་སྲིད་གཞུང་དང་རྒྱལ་ཁབ་ལ་དབང་བར་བསྒྱུར་བའི་རྗེས་སུ་ད་གཟོད་འཛུགས་སྐྲུན་དང་ཉོ་ཚོང་བྱས་ཆོག་ཅེས་གཏན་འཁེལ་བྱས་ཡོད། གནད་དོན་འདི་ན་ཡོད། འབྲོག་པ་རྩྭ་ཆུ་མི་བཟང་བའི་རྩྭ་ས་ཞིག་ཚོང་དཔོན་ནོར་བུ་ས་ཉོས་ནས་ཀོ་ཧྥུ་(高尔夫)སྤོ་ལོ་རྩེད་ས་ཞིག་ཏུ་བསྒྱུར་ཏེ་ཚོང་གཉེར་བྱེད་བསམ་ན་དེ་ནི་ཁྲིམས་དང་འགལ། ཁྲིམས་མཐུན་གྱི་བརྒྱུད་རིམ་ནི་རྒྱལ་ཁབ་ཀྱིས་རྩྭ་ས་དེ་ཁྱེད་ཀྱི་ལག་ནས་བཙན་གྱིས་བླངས་ཏེ་ཚོང་དཔོན་ནོར་བུར་བཙོང་། ཚོང་དཔོན་གྱིས་སྲིད་གཞུང་ལ་སྒོར་འབོར་ཆེན་སྤྲད་པའི་རྗེས་སུ་སྤོ་ལོ་རྩེད་ས་བཟུང་། དེ་ནས་སྲིད་གཞུང་གིས་འབྲོག་པ་དེ་ལ་སྒོར་བཅུ་ཆ་གཅིག་ཙམ་སྤྲད་དེ་དོན་དག་རྫོགས་པར་མཛད། འདི་ནི་རྒྱལ་ཁབ་འདིའི་ས་ཁྲིམས་ཀྱི་ཆོ་འཕྲུལ་ངོ་མ་དེ་རེད། ཡུལ་ལྷ་གཞི་བདག་མ་དགོས་དོན་མི་ཤེས་པའི་བླུན་པོ་ཞིག་གིས་ཀྱང་སྐད་འདི་གོ་ན་གད་མོ་ཤོར་གྱི་རེད། ཚོགས་ཆེན་བཅོ་བརྒྱད་ཀྱི་སྐབས་སུ་གནད་འདི་ལ་འགྱུར་བ་ཅུད་ཟད་བཏང་ཡོད་ཟེར། འོན་ཀྱང་འགྱུར་བ་ཆེན་པོ་ཞིག་ད་དུང་བཏང་མེད། དེ་ནི་གཙོ་བོ་རང་གི་ཁང་གཞིས་བསྐྲུན་པའི་ས་ཐོག་གི་ཁང་ཁྱིམ་དེ་གཞན་ལ་བཙོང་ཆོག་མིན་གྱི་གནད་དོན་རེད། གོང་ནས་བཤད་པ་ནང་བཞིན་རེད། ཁྱེད་ཀྱིས་ཁྱེད་ཀྱི་གན་རྒྱ་ལས་བྱུང་བའི་ས་ཐོག་ནས་ཁང་ཐོག་བརྩེགས་ནས་ཚོང་་གཉེར་བྱས་མི་ཆོག་མོད། རྒྱལ་ཁབ་ཀྱིས་ཁྱེད་ཀྱི་ལག་ནས་ས་དེ་བླངས་ནས་ཁང་ཐོག་བརྩེགས་མཁན་ལ་བཙོང་སྟེ་ཁེ་གཉེར་བྱས་ཆོག་པ་མ་ཟད་ཁྱེད་ལ་སྐད་ཆ་མང་པོ་བཤད་པའི་ཐོབ་ཐང་མེད། ས་ཁྲིམས་ཀྱི་གནད་དོན་གཙོ་བོ་འདི་ལ་ཐུག་ཡོད།
དེ་ནས་གན་རྒྱ་ཡི་སྐོར་རེད། གན་རྒྱ་ཞིག་འཇོག་དགོས་ན་ཕན་ཚུན་གྱི་གོ་གནས་འདྲ་མཉམ་ཡིན་དགོས་པ་མ་ཟད། གན་རྒྱ་དེ་རང་གར་བཤིག་ཆོག་གི་མ་རེད། སྡེ་དམངས་ལྷན་ཁང་ཡིན་ན་འདྲ། ཐུན་མོང་དཔལ་འབྱོར་ཚོགས་པ་ཡིན་ན་འདྲ། གན་རྒྱ་་བཞག་ཕྱིན་ཆད་ནས་བཟུང་དོ་བདག་གི་ཐོབ་ཐང་དེ་ཐོད་པའི་མིག་ལྟར་བསྲུང་དགོས་པ་མ་གཏོགས་གྱང་ཁའི་རྩྭ་ལྟར་འདུག་མི་རུང་། དེ་རིང་ཞང་སྲིད་གཞུང་ཡོང་ནས་དེ་བ་ཚང་གི་རྩྭ་ས་ལེན་དགོས་ཟེར་ན་ཡ་ཟེར། སང་ཉིན་རྫོང་སྲིད་གཞུང་ཡོང་ནས་ད་ལོར་དབྱར་སར་རུ་བཀལ་མི་ཆོག་ཟེར་ན་ཡང་ཡ་ཟེར། དེ་ནི་སྡེ་དམངས་ལྷན་ཁང་དང་ཐུན་མོང་དཔལ་འབྱོར་ཚོགས་པ་དེ་ལ་ནུས་པ་མེད་པའམ་སྙིང་སྟོབས་མེད་པའི་དན་རྟགས་རེད། འབྲོག་པ་དང་སྡེ་བའི་བར་ན་གན་རྒྱ་ཡོད་པ་རེད། གན་རྒྱ་ལས་སླ་བོར་བཤིག་ན་ཁྲིམས་དང་འགལ་ཡོད་པ་མ་ཟད་མི་ཆོས་དང་ཡང་འགལ། ཕོ་རབ་ཚིག་ཐོག འཕར་བ་རྗེས་ཐོག་དགོས་པ་ལས། སྔ་བྲོ་མགོ་ལ་རྭ་བཏགས་ནས་ཤྭ་ཡི་གྲལ་ལ་འགྲོ་བ་དང་། ཕྱི་བྲོ་རྐུབ་ལ་རྩམ་པ་བརྐུས་ནས་དགོ་ཡི་གྲལ་དུ་ཚུད་ན་མི་འགྲིག དེ་མི་གཞི་མ་བཟང་བ་རེད། ནམ་ཡིན་རུང་དྲང་པོས་གཞུང་བསྲངས་ན་སྒོང་ངས་རྟ་འཁྱོག་པའི་སྙིང་སྟོབས་དེ་དགོས། ལྷག་པར་དུ་དེང་གི་དུས་སྐབས་འདིར་འདི་འདྲའི་ཆོད་སེམས་དགོས་པ་རེད། དེ་གནད་དོན་གཅིག་རེད། དེ་ནས་ས་ཞིང་བདག་དབང་གི་ཐོབ་ཐང་རེད། དེའི་སྐོར་ལ་ལོ་རེ་རེའི་ཟླ་དང་པོའི་ནང་དུ་ཏང་ཀྲུང་དབྱང་དང་རྒྱལ་སྲིད་སྤྱི་ཁྱབ་ཁང་གིས་ཀྲུང་དབྱང་གི་ཡིག་ཆ་ཨང་དང་པོ་ཞེས་པ་ཞིག་སྤེལ་ནས་གསལ་བཤད་དང་བཀོད་འདོམས་བྱེད་ཀྱིན་ཡོད། ༢༠༠༧ ལོར་དངོས་ཟོག་བདག་དབང་གི་ཁྲིམས་ཀྱིས་ས་ཞིང་འགན་གཙང་ལེན་ཚོང་གཉེར་ཐོབ་ཐང་ནི་དངོས་ཟོག་བདག་དབང་གི་ཁེ་ཕན་བཀོལ་སྤྱོད་ཀྱི་བདག་དབང་ཐོབ་ཐང་ཡིན་པ་གཏན་འཁེལ་བྱས་པའི་རྗེས་སུ། རོང་འབྲོག་མང་ཚོགས་ཀྱི་གན་རྒྱ་ལས་ཐོབ་པའི་ཐོབ་ཐང་དེ་ཁྲིམས་ལུགས་ཀྱི་ངོས་ནས་ཤུགས་ཆེ་རུ་བཏང་ཡོད། འདིའི་སྐབས་སུ་རང་རང་གི་རྩྭ་ས་དེ་ལ་བདག་དབང་ཐོབ་ཐང་ཐོ་འགོད་བྱེད་དགོས་པ་དེ་ཤེས་དགོས། དེ་ནི་རང་ཉིད་ལ་བརྒྱུད་པའི་བདག་དབང་ཡོད་པ་མཚོན་བྱེད་ཀྱི་ཡིག་ཆ་ཞིག་ཡིན། ཡིག་ཆ་དེའི་ནང་དུ་རང་གི་རྩྭ་སའི་མཚམས་དང་རྒྱ་ཁྱོན་སོགས་བཀོད་ཡོད། དེ་མ་ནོར་བར་བྱ་དགོས་པ་གལ་ཆེ།
རྩྭ་སའི་བདག་དབང་གི་ཐོབ་ཐང་རྣམ་པ་གསུམ་དུ་དབྱེ་ཡོད་པ་དེ་ཡང་ཤེས་དགོས། དེ་ནི་རང་གི་རྩྭ་ས་དེའི་སྟེང་ན་ཡོད་པའི་ཐོབ་ཐང་གསུམ་སོ་སོར་བཀར་ཆོག་པ་དེ་ལ་ཟེར། རང་གིས་ཕྱུགས་ཟོག་འཚོ་མི་ཐུབ། རྩྭ་ས་བདག་སྐྱོང་བྱེད་མི་ཐུབ་ན་གཞན་ལ་གླས་ནས་དོ་དམ་བྱེད་དུ་བཅུག་ན་ཆོག དེ་སྔོན་འདི་ལྟར་བྱས་ན་ཐོབ་ཐང་ཤོར་བའི་ཉེན་ཁ་ཡོད། ད་སྐབས་དེ་ལྟར་བྱས་ཆོག་པ་མ་ཟད་རྩྭ་སའི་ཐོབ་ཐང་དེ་དངུལ་ཁང་སོགས་ནས་བུ་ལོན་ལེན་པར་གཏའ་མར་ཡང་བཞག་ཆོག་ཟེར།
མཐའ་མར་རྩྭ་ས་གཞུང་བཞེས་བྱེད་པའི་སྐོར་རེད། རྩ་ཁྲིམས་ཀྱི་ནང་དུ་སྤྱི་ཕན་གྱི་ཆེད་དུ་མི་སྒེར་གྱི་ས་ཞིང་གཞུང་བཞེས་བྱས་ན་ཆོག་ཅེས་གཏན་འཁེལ་བྱས་ཡོད་པས། ས་གནས་སྲིད་གཞུང་ལ་འབྲོག་པའི་ལག་ནས་རྩྭ་ས་གཞུང་བཞེས་བྱེད་པའི་དབང་ཐང་དེ་ཡོད། ཡིན་ན་ཡང་གཞུང་བཞེས་བྱེད་དགོས་ན་རྒྱུ་མཚན་ཡང་དག་ཅིག་དགོས། དེ་ནི་ས་ཞིང་དེ་ཀུན་ལ་ཕན་པའི་ལས་གཞི་ཞིག་གི་ཆེད་དུ་བཀོལ་སྤྱོད་བྱེད་པ་ཞིག་ཡིན་དགོས། འདི་ནས་ཤེས་དགོས་པ་ཞིག་ནི་ཀོའོ་ཧྥུ་སྤོ་ལོ་རྩེད་ར་སོགས་ནི་ཀུན་ཕན་ལས་གཞི་མིན་པས་རྒྱུ་མཚན་འདི་དག་ལ་ཁག་བཞག་ནས་རྩྭ་ས་གཞུང་བཞེས་བྱས་མི་ཆོག གཞུང་བཞེས་བྱས་ན་ཡུལ་ལྷ་གཞི་བདག་ཀྱང་དགོད་རྒྱུ་ཡོང་གི་རེད། དེ་མ་ཡིན་པར་གཞུང་བཞེས་བྱེད་སྐབས་གཞུང་བཞེས་ཀྱི་དམིགས་ཡུལ་དང་རྒྱུ་མཚན། གུན་གསབ་དང་འཇལ་སྟངས་སོགས་ཞིབ་ཚགས་པོར་བྲིས་ནས་གསལ་བསྒྲགས་སྤེལ་ཏེ། དོ་བདག་མོས་མཐུན་ཡོད་མེད་དང་མོས་མཐུན་མེད་ན་ཅི་ཞིག་བྱེད་དགོས་པ་སོགས་སྤྱི་བསྒྲགས་བྱེད་དགོས། གསང་བའི་སྒོ་ནས་ལས་དོན་འདི་རིགས་སྒྲུབ་མི་ཆོག དེ་རིང་གི་གཏམ་བཤད་འདི་ཙམ་གྱིས། ད་བདེ་མོ་བྱོས།


text:
གཞུང་བཀའ་པོད་ལྔ་ནི་ནང་བའི་གྲུབ་མཐའ་བཞིའི་གཞུང་ལུགས་ཁ་ཚང་ལ་སློབ་གཉེར་བྱེད་པའི་གཞུང་ལུགས་སྟེ། ཚད་མ་རིག་པ་དང་། ཕར་ཕྱིན། དབུ་མ། མངོན་པ་མཛོད། འདུལ་བ་བཅས་ཡིན། འདིར་དེ་དག་ངོ་སྤྲོད་རགས་ཙམ་བྱ་སྟེ།
༡ཚད་མ་ནི་སྟོན་པ་སངས་རྒྱས་ཀྱིས་ཚད་མའི་གཞུང་དངོས་སུ་གསུངས་མེད་ཀྱང་ཁོང་གི་གསུང་རབ་ཏུ་ཚད་མའི་སྐོར་མང་བོ་ཞིག་འབྱུང་བ་ནི་ནང་བའི་ཚད་མའི་ཁུངས་ཡིན། ཚད་མ་ནི་གསར་དུ་རྟོགས་པའི་བློ་མི་བསླུ་བ་ཞིག་ལ་ཟེར་ལ་དེ་བརྗོད་བྱར་བྱེད་པའི་བསྟན་བཅོས་ལ་ཚད་མ་རིག་པ་ཟེར། ནང་བའི་ཚད་མའི་བསྟན་བཅོས་ཀྱི་ཐོག་མ་དགྲ་བཅོམ་པ་ཆོས་སྐྱོབ་ཀྱིས་བརྩམས་པའི་སྨྲ་བའི་སྒྲོམ་ཡིན། དེ་ནས་སློབ་དཔོན་ཕྱོགས་ཀྱི་གླང་བོས་ཚད་མ་ཀུན་བཏུས་ཏེ་ཚད་མ་མདོ་ལེའུ་དྲུག་ཅན་བརྩམས། དེ་ལ་སློབ་དཔོན་ཆོས་གྲགས་ཀྱིས་ཚད་མ་སྡེ་བདུན་བརྩམས་ཤིང་དགོངས་པ་མཐར་ཐུག་པ་ནི་སེམས་ཙམ་པའི་ལུགས་ཡིན། རིགས་པའི་གནད་མང་བོ་ཕྱེས་པ་ལ་བརྟེན་ནས་ཚད་མ་རིག་པ་དར་ཁྱབ་བྱུང་། རྗེས་སུ་དེ་དག་བོད་དུ་བསྒྱུར་ཏེ་འཆད་ཉན་བསྐྱངས་པས་དར་ཁྱབ་ཆེན་པོ་བྱུང་ལ་ཚད་མའི་རྩ་བ་ནི་རྣམ་འགྲེལ་ལ་བྱེད་ཅིང་དེ་ལ་བོད་ཀྱི་འགྲེལ་བ་དང་མཐའ་དཔྱོད་ཤིན་ཏུ་མང་།
༢ཕར་ཕྱིན་ནི་སྟོན་པའི་འཁོར་ལོ་བར་བའི་སྦས་དོན་གྱི་ཆ་ཐམས་ཅད་རྗེ་བཙུན་བྱམས་པས་གསལ་བར་ཕྱེས་ཏེ་གཏན་ལ་ཕབ། དེའི་གཞུང་ནི་བྱམས་ཆོས་སྡེ་ལྔ་ལས་མངོན་རྟོགས་རྒྱན་ཡིན། འདིས་གཙོ་བོ་རྣལ་འབྱོར་སྤྱོད་པའི་ལུགས་ལྟར་བཤད། ཕར་ཕྱིན་ཞེས་པ་ཕ་རོལ་ཏུ་ཕྱིན་པ་ཞེས་པའི་ཚིག་སྡུད་དེ་ཕ་རོལ་ནི་འཁོར་བ་ཕྲ་རགས་རྒྱ་མཚོའི་ཕ་རོལ་སྟེ་དེ་ལ་ཕྱིན་བྱེད་དང་ཕྱིན་ཟིན་གཉིས་ལས། བྱང་ཆུབ་སེམས་དཔའི་ལམ་ཐམས་ཅད་ཕ་རོལ་ཕྱིན་བྱེད་དེ་ལམ་ཤེར་ཕྱིན་དང་སངས་རྒྱས་ཀྱི་མཁྱེན་པ་ནི་ཕ་རོལ་ཕྱིན་ཟིན་འབྲས་བུ་ཤེར་ཕྱིན་དེ་གཉིས་བརྗོད་བྱར་བྱེད་པའི་བསྟན་བཅོས་ལ་གཞུང་ཤེར་ཕྱིན་ཟེར།གཞུང་བཀའ་པོད་ལྔའི་ཕར་ཕྱིན་ནི་གཞུང་ཤེར་ཕྱིན་ཡིན། དེའི་བརྗོད་བྱ་ནི་དངོས་བོ་བརྒྱད་དང་དོན་བདུན་ཅུ་སྟེ་ཤེར་མདོའི་སྦས་དོན་གྱི་ཆ་དག་ཡིན། དེ་ལ་འགྲེལ་བ་མང་ནའང་ཐུན་མོང་གི་སྦྱང་བྱའི་གཞུང་དུ་བྱེད་པ་ནི་སློབ་དཔོན་སེང་གེ་བཟང་བོའི་འགྲེལ་བ་དོན་གསལ་ཡིན་ལ་བོད་དུ་རྗེ་བླ་མའི་ལེགས་བཤད་གསེར་འཕྲེང་དང་རྒྱལ་ཚབ་ཀྱི་རྣམ་བཤད་སྙིང་བོའི་རྒྱན་གྲགས་ཆེ་ལ་མཐའ་དཔྱོད་དང་སྤྱི་དོན་སྣ་ཚོགས་བགྲང་ལས་འདས།
༣ཀླུ་སྒྲུབ་གྱིས་དབུ་མ་ནི་ཤེར་མདོའི་དངོས་བསྟན་སྟོང་ཉིད་ཀྱི་ཆ་སློབ་དཔོན་ཀྱི་དབུ་མ་རིགས་ཚོགས་དྲུག་གིས་རྒྱས་པར་བཀྲལ་བ་བརྟེན་ནས་སངས་རྒྱས་བསྐྱངས་ཀྱིས་ཐལ་འགྱུར་བའི་ལུགས་སུ་བཀྲལ། དཔལ་ལྡན་ཟླ་བས་དབུ་མ་འཇུག་པ་མཛད་དེ། ཐལ་འགྱུར་བའི་སྲོལ་རྒྱས་པར་བྱས། བསྟན་བཅོས་དེ་ནི་དབུ་མའི་རྩ་བ་རེད། དབུ་མ་ལ་སྒྲས་བརྗོད་ཀྱིས་དབྱེ་ན་ཆོས་ཐམས་ཅད་གཞི་དབུ་མ་དང་། དེ་རྟོགས་པའི་ལམ་ཤེར་ཕྱིན་ལམ་དབུ་མ། ཉམས་སུ་བླངས་པའི་འབྲས་བུ་དབུ་མ་ཟེར། དེ་བརྗོད་བྱར་བྱེད་པའི་བསྟན་བཅོས་གཞུང་དབུ་མ་ཟེར། དེ་ལ་འགྲེལ་བ་རྗེ་བླ་མའི་རྣམ་བཤད་དགོངས་པ་རབ་གསལ་གྲགས་ཆེ་ལ་དེ་གཞིར་བཟུང་བའི་མཐའ་དཔྱོད་དང་སྤྱི་དོན་ཤིན་ཏུ་མང་།
༤མངོན་པ་མཛོད་ནི་སྟོན་པ་སངས་རྒྱས་ཀྱིས་གསུངས་པའི་གཞུང་གཅིག་མེད་ནའང་ཐོར་བུར་གསུངས་པ་དག་ཕྱོགས་གཅིག་ཏུ་བསྡུས་ནས་མངོན་པ་སྡེ་བདུན་དང་བྱེ་བྲག་བཤད་མཛོད་ཆེན་མོ་བརྩམས། རྗེས་སུ་དབྱིག་གཉེན་གྱིས་དེ་དག་ལས་གཅེས་གཅེས་རྣམས་བཏུས་ཏེ་མངོན་པ་མཛོད་བརྩམས་པ་ནི་མངོན་པའི་རྩ་བར་བྱེད། འདི་ནི་འཁོར་ལོ་དང་བོ་ལྟ་བའི་ཆ་འགྲེལ་བ་ཡིན་ལ་གྲུབ་མཐའི་གཞུང་ནི་བྱེ་བྲག་སྨྲ་བ་ལྟར་ཡིན། རྒྱ་བོད་ཀྱི་འགྲེལ་བ་མང་ན་ཡང་གྲགས་ཆེ་བ་ནི་མཆིམས་འཇམ་པའི་དབྱངས་ཀྱིས་བརྩམས་པའི་མཛོད་འགྲེལ་མངོན་པའི་རྒྱན་ཡིན།
༥འདུལ་བ་ནི་གདུལ་བྱའི་ལུས་ངག་ཡིད་གསུམ་གྱི་སྤྱོད་པ་མ་རུང་བ་འདུལ་བྱེད་ཀྱི་སོ་སོར་ཐར་བའི་བཤད་པའི་གཞུང་སྟེ་འཁོར་ལོ་དང་བོའི་སྤྱོད་པའི་ཆ་གསལ་བར་བྱེད་པ་ཡིན་ལ་གཞུང་དོན་བྱེ་བྲག་སྨྲ་བ་ལྟར་འཆད་པ་ཡིན། སྟོན་པའི་གསུང་ལུང་སྡེ་བཞི་སོགས་འདུལ་བའི་གཞུང་ཤིན་ཏུ་མང་ལ་དེ་དག་སྡོམ་པའི་ཚུལ་དུ་སློབ་དཔོན་ཡོན་ཏན་འོད་ཀྱིས་འདུལ་བ་མདོ་རྩ་མཛད་པ་ནི་འདུལ་བའི་རྩ་བར་བྱེད།དེ་ལ་གཞི་སྟོད་དང་གཞི་སྨད་གཉིས་ཡོད་ཅིང་། བརྗོད་བྱ་སྡོམ་པ་མ་ཐོབ་པ་འཐོབ་པར་བྱེད་པ་དང་ཐོབ་པ་མི་ཉམས་པ། ཉམས་པ་ཕྱིར་འཆོས་པའི་ཐབས་སྟོན་ནོ།། དེ་ལ་འགྲེལ་བ་མང་མོད་གྲགས་ཆེ་བ་ནི་ཀུན་མཁྱེན་མཚོ་སྣ་བས་མཛད་པའི་འདུལ་ཊཱིཀ་ཉི་མའི་འོད་ཟེར་ཡིན།
版权所有:西藏民族大学图书馆 更新
地址:陕西省咸阳市文汇东路六号 邮编:712082 电话:029-33755418 邮箱:lib@xzmu.edu.cn
您是第 2807748 位访客


text:
- མདུན་ངོས་སུ། »
- གཞན་རྩོམ། , ཚན་རིག་ཤེས་བྱ། »
- ཅི་འདྲ་ཞིག་ལ་”སྙི་བའི་ཚན་རིག” ཟེར།
སྤེལ་མཁན། : wadanamso 4/08/2015
མིག་སྔར་རང་རྒྱལ་གྱིིས་ཧུར་བརྩོན་ཆེན་པོས་སྙི་བའི་ཚན་རིག་ཞིབ་འཇུག་དར་སྤེལ་བྱེད་བཞིན་ཡོད་པ་རེད། འོ་ན། ག་འདྲ་ཞིག་ལ་སྙི་བའི་ཚན་རིག་ཟེར་བ་དང་། དེར་ཕན་ནུས་ཅི་འདྲ་ཞིག་ཡོད་དམ་ཞེ་ན།
“སྙི་བའི་ཚན་རིག” ནི་ཅི་འདྲ་ཞིག་ལ་ཟེར་མིན་འདི་ད་དུང་ཡང་དག་པའི་མཚན་ཉིད་ངེས་གཏན་ཞིག་བྱུང་མེད། སྙི་བའི་ཚན་རིག་ཅེས་པ་དེ་ནི་མིང་ཚིག་གཡར་མ་ཞིག་ཡིན་པ་དང་དེ་དང་ “སྲ་བའི་ཚན་རིག” གཉིས་བལྟོས་བཅས་ཀྱི་སྒོ་ནས་བརྗོད་པ་ཞིག་རེད། མི་ཚོས་གློག་རྡུལ་རྩིས་རྒྱག་འཕྲུལ་ཆས་ཀྱི་ ”སྙི་ཆས” དང་ ”སྲ་ཆས” ཞེས་པའི་ཐ་སྙད་གཉིས་པོ་གཡར་ཏེ་དེང་རབས་ཀྱི་རིག་གཞུང་ཚན་ཁག་གསར་པར་ “སྲ་བའི་ཚན་རིག” དང་ “སྙི་བའི་ཚན་རིག” ཞེས་བརྗོད་ཀྱི་ཡོད། དཔེར་ན་དངོས་ཁམས་རིག་པ་དང་། རྫས་འགྱུར་རིག་པ་། ཚན་རིག་ལག་རྩལ་གྱི་ལྷུ་ཚིགས་རྣམས་སྒྲིག་འཛུགས་དང་། དོ་དམ། འཆར་བཀོ། བཀོད་སྒྲིག །སྔོན་དཔག་སོགས་བྱེད་པ་དེར་ “སྙི་བའི་ཚན་རིག” ཟེར་བ་ལྟ་བུ་ཡིན་ཞིང་། “སྙི་བའི་ཚན་རིག” ཅེས་པ་དེ་སྤྱི་ཚོགས་དང་། དཔལ་འབྱོར། ཚན་རིག་ལག་རྩལ་བཅས་འཕེལ་རྒྱས་འཚམ་པོར་འགྲོ་རྒྱུར་ཞིབ་འཇུག་བྱེད་པའི་ཕྱོགས་བསྡུས་རང་བཞིན་ལྡན་པའི་ཚན་རིག་ཅིག་རེད། དེའི་ནུས་པ་གཙོ་བོ་ནི་དེང་རབས་སྤྱི་ཚོགས་ཀྱི་རྙོག་འཛིང་ཆེ་བའི་སྲིད་ཇུས་གནད་དོན་གསལ་བཤད་བྱས་ནས། ཐབས་ཇུས་ཚན་རིག་ཅན་དང་དོ་དམ་་དེང་རབས་ཅན་དུ་འགྱུར་བ་བྱེད་རྒྱུར་ཞབས་འདེགས་སུ་ཞུ་རྒྱུ་དེ་རེད།
སྙི་བའི་ཚན་རིག་ནི་དུས་རབས་བཅུ་དགུ་པའི་དུས་སྨད་དུ་དར་བ་ཞིག་ཡིན་ཞིང་ད་ལྟ་རང་བྱུང་ཚན་རིག་དང་སྤྱི་ཚོགས་ཚན་རིག །ཨར་ལས་ལག་རྩལ་སོགས་རིག་པའི་རྣམ་གྲངས་མང་པོ་སྣོལ་བའི་གསར་དར་གྱི་ཚན་རིག་ཞིག་ཏུ་འཕེལ་རྒྱས་སོང་ཡོད། ཕྱོགས་བསྡུས་ཀྱི་རང་བཞིན་ཁྱད་ཆོས་སུ་མཚོན་པའི་ཚན་རིག་དེ་བརྡ་འཕྲིན་ཚན་རིག་དང་། རྒྱུད་རིམ་བཟོ་སྐྲུན། སྤྱི་ཚོགས་བཟོ་སྐྲུན་སོགས་ཀྱི་གཞུང་ལུགས་སམ་བྱེད་ཐབས་ཁག་མང་པོ་བེད་སྤྱོད་བྱས་ནས་སྡེ་ཁག་བརྒལ་ཞིག་རིག་པའི་རྣམ་གྲངས་མང་བའི་ཕྱོགས་བསྡུས་ཀྱི་ཞིབ་འཇུག་བྱེ་པ་ཞིག་རེད། དེའི་ཞིབ་འཇུག་བྱ་ཡུལ་མང་ཆེ་བ་ནི་རྒྱལ་ཁབ་ཀྱི་དཔལ་འབྱོར་དང་སྤྱི་ཚོགས་དང་ཚན་རིག་ལག་རྩལ་འཕེལ་རྒྱས་གཏོང་རྒྱུར་འབྲེལ་བ་དམ་ཟབ་ཡོད་པའི་ཆེ་མཐོང་མ་ལག་ཆེན་པོ་ཞིག་རེད། དུས་མཚུགས་སུ་གློག་རྡུལ་རྩིས་རྒྱག་འཕྲུལ་ཆས་སོགས་སྔོན་ཐོན་ལག་རྩལ་བྱ་ཐབས་བཀོལ་སྤྱོད་བྱས་ནས་ངོ་བོ་གཏན་འཁེལ་གྱི་་དབྱེ་ཞིབ་དང་ཚད་གཞི་གཏན་འཁེལ་གྱི་དབྱེ་ཞིབ་ཟུང་འབྲེལ་བྱས་པ་དང་། དཔེ་མཚོན་གྱི་ཞིབ་འཇུག་དང་འཕེལ་ཕྱོགས་ཀྱི་ཞིབ་འཇུག་ཟུང་འབྲེལ་བྱས་ཏེ་གནས་ཚུལ་འཕེལ་ཕྱོགས་ནས་ཞིབ་འཇུག་བྱ་ཡུལ་ལ་ཕྱོགས་ཡོངས་ནས་རྟོག་ཞིབ་དང་། ཞིབ་དཔྱད། དཔག་རྩིས་བཅས་བྱེད་པར་བརྟེན་ནས་གདམ་ཀ་བྱས་ཆོག་པའི་ཇུས་གཞི་བཏོན་ནས་མི་ཚོས་ཐབས་ཇུས་གཏན་ལ་འབེབས་རྒྱུའི་གཞི་འཛིན་ས་བྱེད་ཆོག་པས། ཐབས་ཇུས་འཛོལ་བའི་རྐྱེན་གྱིས་དཔལ་འབྱོར་དང་སྤྱི་ཚོགས་ཀྱི་གྱོང་གུན་ཚབས་ཆེན་བཟོ་བ་རྣམས་སྔོན་འགོག་བྱེད་ཐུབ། དེར་བརྟེན་ཕྱི་རྒྱལ་དུ་སྙི་བའི་ཚན་རིག་ཞིབ་འཇུག་ལས་ཁངས་ལ་ “བློ་གྲོས་ཚོགས་པ” དང་ “ཚན་རིག་གི་ཇུས་བཀོད” ཟེར་གྱི་ཡོད་པ་རེད།
ཉེ་བའི་ལོ་ཤས་ནང་རང་རྒྱལ་གྱི་སྙི་བའི་ཚན་རིག་ཞིབ་འཇུག་བྱེད་མཁན་ཚོས་འབད་བརྩོན་ཆེན་པོ་བྱས་པས་ “སྙི་བའི་ཚན་རིག” འདི་རྒྱལ་ཁབ་ཀྱི་ཆེ་མཐོང་དཔལ་འབྱོར་དང་སྤྱི་ཚོགས་འཕེལ་རྒྱས་གཏོང་བའི་ཐབས་ཇུས་ནང་ནུས་པ་ཧ་ཅང་ཆེན་པོ་ཐོན་ཡོད་ཅིང་།་རང་རྒྱལ་གྱི་སྙི་བའི་ཚན་རིག་ཞིབ་འཇུག་ལས་ཀ་འདི་ཉམས་མེད་གོང་འཕེལ་འགྲོ་ངེས་ཡིན།
ངག་དབང་ཕུན་ཚོགས་ཀྱིས་བསྒྱུར།
ཤེས་བྱའི་ཟེགས་མ་དེབ་ཨང་39ལས་བཏུས།


text:
མཚོ་སྔོན་གསར་འགྱུར་དྲ་བའི་འཕྲིན། ཉེ་ཆར། ཞིང་ཆེན་ཏང་ཨུའི་རྩ་འཛུགས་པུའུ་ཡིས་ཞིང་ཆེན་ཏང་ཨུའི་སྐོར་ཞིབ་ཚོ་ཆུང་གིས་སྐོར་ཞིབ་ཀྱི་བརྡ་ལན་ལས་དོན་ཁག་དང་ཟུང་འབྲེལ་སྒོས། ཞིང་ཆེན་ཏང་ཨུའི་སྐབས་བཅུ་གསུམ་པའི་རེབ་ཐེངས་གཉིས་པའི་སྐོར་ཞིབ་བྱ་ཡུལ་གྱི་མཚོ་བྱང་དང་། ཡུལ་ཤུལ། རྨ་ལྷོ། མགོ་ལོག་བཅས་ཁུལ་བཞི་དང་དེ་བཞིན་ཁོངས་གཏོགས་གི་རྫོང་དང་། ཞིང་ཆེན་འགྲིམ་འགྲུལ་སྐྱེལ་འདྲེན་ཐིང་། མཚོ་སྔོན་ཉིན་རེའི་ཚགས་པར་ཁང་། ཞིང་ཆེན་ཁྲིམས་འཛིན་ཐིང( ཞིང་ཆེན་བཙོན་ཁང་དོ་དམ་ཅུས། ) གི་ཏང་ཨུས( ཏང་ཙུའུ) 15ཡི་འཇོན་མི་འདེམས་བཀོལ་གྱི་བརྟག་དཔྱད་གནས་ཚུལ་ལ་ཕྱིར་ལན་སྤྲད་པར་མ་ཟད། ད་དུང་དག་ཐེར་ལེགས་བཅོས་ཀྱི་བསམ་འཆར་དང་གྲོས་གཞི་བཏོན་པ་རེད།
ཕྱིར་ལན་སྤྲད་པའི་བསམ་འཆར་ནང་། ཞིང་ཆེན་ཏང་ཨུའི་རྩ་འཛུགས་པུའུ་ཡིས་མངགས་གཏོང་བྱས་པའི་འཇོན་མི་འདེམས་བཀོལ་གྱི་ཞིབ་བཤེར་ཚོ་ཆུང5ཡིས། སྐོར་ཞིབ་བྱ་ཡུལ་ས་ཁུལ་དང་ལས་ཁུངས་ཀྱིས་མི་སྣ་འདེམས་སྒྲུག་དང་བཀོལ་སྤྱོད་བྱེདཔའི་ཁྲོད་དུ་གནས་པའི་མི་སྣ་བཀོལ་སྤྱོད་བྱེད་པའི་ཁ་ཕྱོགས་ཡང་དག་མིན་པ་དང་། ཏང་རྩ་འཛུགས་ཀྱི་འགོ་ཁྲིད་ཀྱིས་གནད་འགག་དམ་འཛིན་གྱི་ནུས་པ་འདོན་སྤེལ་བྱེད་ནུས་མི་འདང་བ། སྒྲིག་འགལ་གྱིས་ལས་བྱེད་པའི་གོ་གནས་ཇེ་མཐོར་བཏང་བ། ལས་བྱེད་པའི་མི་དོན་ཡིག་ཚགས་ལ་ཞིབ་དཔྱད་ནན་པོ་མི་བྱེད་པ། “ བརྒལ་བ་གསུམ་དང་རྙོག་འཛིང་གཉིས” བསྐྱར་འཕར་བྱེད་ཚུལ་བྱུང་བ། ལས་བྱེད་པར་ལྟ་སྐུལ་དོ་དམ་བྱེད་པའི་ལམ་ལུགས་ལག་བསྟར་ནུས་ལྡན་མིན་པ། ལས་བྱེད་པ་འདེམས་སྒྲུག་བསྐོ་སྤྱོད་གོ་རིམ་ནན་པོ་མིན་པ། འགོ་ཁྲིད་ལས་བྱེད་པའི་ལས་དོན་མི་སྒྲུབ་པ་འགན་འཁྲི་མི་འཁུར་པ་སོགས་ཕྱོགས8ཀྱི་གནད་དོན19ཕྱིར་བཏོན་ཏེ། དུས་བཀག་ལྟར་དག་ཐེར་ལེགས་བཅོས་བྱ་རྒྱུ་མ་ཟད།ད་དུང་དག་ཐེར་ལེགས་བཅོས་བྱེད་པའི་མཇུག་འབྲས་དེ་ཞིང་ཆེན་ཨུ་ཡོན་ལྷན་ཁང་གི་རྩ་འཛུགས་པུའུ་ལ་ཞུ་དགོས་པའི་བླང་བྱ་བཏོན་ཡོད།
སྐོར་ཞིབ་བྱེད་པའི་ས་ཁུལ་གྱི་ཏང་ཨུའི( ཏང་ཙུའུ)གཙོ་འགན་འཁུར་བའི་བློ་མཐུན་གྱིས་སོ་སོར་མིང་རྟགས་བཀོད་ནས་འཇོན་མི་འདེམས་བཀོལ་གྱི་ཞིབ་བཤེར་ཚན་ཆུང་གིས་ཕྱིར་ལན་སྤྲོད་པའི་བསམ་འཆར་རྩིས་ལེན་བྱས་ཤིང་། འཇོན་མི་འདེམས་བཀོལ་གྱི་ཞིབ་བཤེར་ཚན་ཆུང་གིས་བཏོན་པའི་གནད་དོན་ལྟར་དག་ཐེར་ལེགས་བཅོས་ཀྱི་ཇུས་གཞིར་ནན་ཏན་གྱིས་ཞིབ་འཇུག་བྱས་ནས་བཟོ་དགོས་ལ། གནད་དོན་རེ་རེ་བཞིན་དག་ཐེར་ལེགས་བཅོས་ཀྱི་བྱེད་ཐབས་འདོན་རྒྱུ། འགན་འཁྲི་འཁུར་མཁན་གཏན་འཁེལ་བྱས་ནས་དུས་ལྟར་དག་ཐེར་ཡོ་བསྲང་བྱས་ཏེ། དོན་དངོས་སུ་གནས་པའི་གནད་དོན་གནད་འཁེལ་དུ་དག་ཐེར་ལེགས་བཅོས་བྱ་རྒྱུ་ཡིན་ཟེར།
རྒྱུས་ལོན་བྱུང་བ་ལྟར་ན། རྗེས་ཕྱོགས། ཞིང་ཆེན་ཏང་ཨུའི་རྩ་འཛུགས་པུའུ་ཡིས་གནད་དོན་ལ་དམ་པོར་དམིགས་པ་དང་། སློབ་སྟོན་བྱེད་པར་ཤུགས་སྣོན་རྒྱག་པ། རྗེས་འདེད་སྐུལ་འདེད་གཏོང་བ་བཅས་ལ་ཤུགས་རྒྱག་རྒྱུ་དང་། དག་ཐེར་ཡོ་བསྲང་གནད་ལ་མི་འཁེལ་པའི་གནད་དོན་དག་ལ། མུ་མཐུད་དུ་དག་ཐེར་ཡོ་བསྲང་བྱ་རྒྱུར་སྐུལ་འདེད་གཏོང་བ། དག་ཐེར་ཡོ་བསྲང་གི་ལས་འགན་ཁག་དོན་ཐོག་ཏུ་འཁྱོལ་བར་འགན་ལེན་ཏན་ཏིག་བྱ་རྒྱུ་རེད།
ལོ་ཙཱ་བ། གཡང་སྐྱིད།


text:
ཚེས་30ཉིན་གྱི་སྔ་དྲོ། རང་སྐྱོང་ལྗོངས་ཀྱིས“ཀྲུང་དབྱང་ཁེ་ལས་ཀྱིས་བོད་ཀྱི་དབུལ་སྒྲོལ་འགག་སྒྲོལ་ལ་རམ་འདེགས་བྱེད་པའི”བྱེད་སྒོའི་གྲ་སྒྲིག་ལས་དོན་གྱི་སྐུལ་སློང་བཀོད་སྒྲིག་ཚོགས་འདུ་འཚོགས་པ་རེད། ལྗོངས་ཏང་ཨུད་ཀྱི་ཧྲུའུ་ཅི་གཞོན་པ་རང་སྐྱོང་ལྗོངས་ཀྱི་རྒྱུན་ལས་ཀྲུའུ་ཞི་གཞོན་པ་ཀྲོང་ཡན་གྱིས་ཚོགས་འདུའི་ཐོག་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་མཛུབ་ཁྲིད་དུ་བྱེད་པ་དང་། ཕྱོགས་ཡོངས་ནས་ཏང་གི་ཚོགས་ཆེན་བཅུ་དགུ་པ་དང་སྐབས་བཅུ་དགུ་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གཉིས་པ་དང་གསུམ་པའི་དགོངས་དོན་དང་ཀྲུང་དབྱང་གི་བོད་ཀྱི་ལས་དོན་སྐོར་གྱི་བཞུགས་མོལ་ཚོགས་འདུ་ཐེངས་དྲུག་པའི་དགོངས་དོན་ལག་བསྟར། སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་མཐའ་སྐྱོང་བོད་བརྟན་གྱི་འཐབ་ཇུས་དགོངས་པ་གལ་ཆེན་དང་མི་རིགས་མཐུན་སྒྲིལ་ལ་ཤུགས་སྣོན་བརྒྱབ་ནས་མཛེས་སྡུག་ལྡན་པའི་བོད་ལྗོངས་བསྐྲུན་རྒྱུའི་མཛུབ་སྟོན་གལ་ཆེན་ལག་བསྟར་གཏིང་ཟབ་བྱེད་པ། “འབྲེལ་བ་ཆ་བཅུ་གསུམ”ཐག་གཅོད་ཡག་པོ་བྱ་རྒྱུ་དེ་རྩ་བའི་ཐབས་ལམ་དུ་བརྩིས་པ། གཙོ་གནད་ལས་འགན་ལ་དམིགས་པ། ཕྱོགས་ཁག་གི་སྟོབས་ཤུགས་གཅིག་སྡུད། “ཀྲུང་དབྱང་ཁེ་ལས་ཀྱིས་བོད་ཀྱི་དབུལ་སྒྲོལ་འགག་སྒྲོལ་ལ་རམ་འདེགས་བྱེད་པའི་བྱེད་སྒོའི་ལས་དོན་ཁག”ཏན་ཏིག་བསྒྲུབས་པ་བཅས་བྱས་ནས་རང་ལྗོངས་ཀྱི་དབུལ་སྒྲོལ་འགག་སྒྲོལ་གྱི་དམག་འཐབ་ཡག་པོ་རྒྱག་པ་དང་རྒྱལ་ཁ་ལེན་རྒྱུ་དང་། མཐོ་སློབ་སློབ་ཐོན་སློབ་མ་དང་ཁྱིམ་ཚང་དབུལ་པོའི་ངལ་ནུས་སྔར་ལས་ལེགས་པ་དང་། དེ་བས་བརྟན་པོ། དེ་བས་སྤུས་ཚད་མཐོ་བ་བཅས་ཀྱི་སྒོ་ནས་ལས་ཞུགས་ཐུབ་ཆེད་འབུལ་འོས་པའི་ལེགས་སྐྱེས་འབུལ་དགོས་ཞེས་ནན་བཤད་གནང་བ་རེད།
ཀྲོང་ཡན་གྱིས་རྒྱལ་སྲིད་སྤྱི་ཁྱབ་ཁང་གཞུང་ཁོངས་རྒྱུ་ནོར་ལྟ་སྐུལ་དོ་དམ་ཨུ་ཡོན་ལྷན་ཁང་དང་ཀྲུང་དབྱང་གི་ཁེ་ལས་ཁག་གིས་ཐོག་མཐའ་བར་གསུམ་དུ་ཆབ་སྲིད་ལ་སྣང་ཆེན་དང་སྤྱི་ཡོངས་ལ་ལྟ་རྟོག་བྱས་ནས་བོད་སྐྱོར་ལས་དོན་དེ་ཆབ་སྲིད་ཀྱི་ལས་འགན་གལ་ཆེན་ལ་བརྩིས་ཏེ་མ་དངུལ་དང་། རྣམ་གྲངས། ལག་རྩལ། ཤེས་ལྡན་མི་སྣ། ལས་ཞུགས་སོགས་ཐད་ནས་རྒྱབ་སྐྱོར་ཤུགས་ཆེན་བྱས་པར་བརྟེན་བོད་ཀྱི་དཔལ་འབྱོར་དང་སྤྱི་ཚོགས་འཕེལ་རྒྱས་ལ་སྐུལ་འདེད་ནུས་ལྡན་ཐེབས་པ་མ་ཟད། བོད་ཀྱི་ཞི་མཐུན་བརྟན་ལྷིང་གི་སྤྱི་ཚོགས་རྨང་གཞི་བརྟན་དུ་ཕྱིན་ཡོད་ཅེས་གསུངས་ཤིང་། ཁོང་གིས་རང་སྐྱོང་ལྗོངས་ཏང་ཨུད་དང་། སྲིད་གཞུང་། ཧྲུའུ་ཅི་ཝུའུ་དབྱིང་ཅེ། ཀྲུའུ་ཞི་ཆེ་དགྲ་ལྷ་བཅས་ཀྱི་ཚབ་ཞུས་ནས་ཀྲུང་དབྱང་ཁེ་ལས་ཀྱིས་དུས་ཡུན་རིང་པོའི་ནང་བོད་ཀྱི་ལས་དོན་ཁག་ལ་ཐུགས་ཁུར་དང་། རྒྱབ་སྐྱོར། རོགས་རམ་བཅས་གནང་བར་བླ་ན་མེད་པའི་གུས་འདུད་ཞུས་པ་དང་བོད་འཕེལ་རྒྱས་མྱུར་པོ་དང་ཡུན་རིང་བདེ་འཁོད་ཆེད་ལེགས་སྐྱེས་གལ་ཆེན་ཕུལ་མཁན་གཞུང་ཁོངས་ཁེ་ལས་དང་རྒྱ་ཆེའི་ལས་བྱེད་ལས་བཟོ་ཚོར་སྙིང་དབུས་ནས་ཐུགས་རྗེ་ཆེ་ཞུས་པ་རེད།
ཀྲོང་ཡན་གྱིས་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་ནང་གྲངས་ཉུང་མི་རིགས་གཅིག་ཀྱང་ཉུང་མི་རུང་ལ་གཅིག་ཀྱང་རྗེས་སུ་ལུས་མི་རུང་ཞེས་གསུངས་ཡོད། རང་ལྗོངས་ནི་རྒྱལ་ཡོངས་ཀྱི་ཞིང་ཆེན་རིམ་པའི་གཅིག་སྡུད་ཡུག་སྦྲེལ་གྱི་ཤིན་ཏུ་དབུལ་བའི་ས་ཁུལ་འབའ་ཞིག་དེ་ཡིན་པས་དབུལ་སྒྲོལ་འགག་སྒྲོལ་གྱི་ལས་འགན་ཧ་ཅང་དཀའ་ཚེགས་ཆེན་པོ་ཡོད། ཏང་གིས་བོད་དུ་སྲིད་སྐྱོང་བའི་ཀ་རྟེན་གལ་ཆེན་དང་རྒྱབ་བརྟེན་སྟོབས་ཤུགས་ཡིན་པའི་གཞུང་ཁོངས་ཁེ་ལས་དང་ལྷག་པར་དུ་བོད་སྡོད་ཀྲུང་དབྱང་ཁེ་ལས་ཀྱིས“འདུ་ཤེས་བཞི”ཆེ་རུ་གཏོང་བ་དང་ཆབ་སྲིད་ཀྱི་ཚུགས་གནས་མཐོ་རུ་བཏང་སྟེ་སྤྱི་ཁྱབ་ཧྲུའུ་ཅིའི་མཐའ་སྐྱོང་བོད་བརྟན་གྱི་འཐབ་ཇུས་དགོངས་པ་གལ་ཆེན་གྱི་ཆབ་སྲིད་ཀྱི་མཐོ་ཚད་ཐོག་ནས་ཆབ་སྲིད་ཀྱི་འགན་འཁྲི་དང་སྤྱི་ཚོགས་ཀྱི་འགན་འཁྲི་དེ་བས་ཡག་པོ་བསྒྲུབ་པ་དང་། བོད་ཀྱི་དབུལ་སྒྲོལ་འགག་སྒྲོལ་ལ་རོགས་རམ་བྱ་རྒྱུ་དེ“རྨང་གཞི་བརྟན་གཏོང་དང་། མི་སེམས་གཅིག་སྒྲིལ། བརྟན་ལྷིང་སྲུང་སྐྱོང་། མཐའ་མཚམས་སྲ་བརྟན”བཅས་ཀྱི་ཆབ་སྲིད་ལས་འགན་གལ་ཆེན་ལ་བརྩིས་ནས་རོགས་སྐྱོར་དང་ཁ་གཏད་རོགས་སྐྱོར་བྱ་རྒྱུར་སྔར་བས་ཤུགས་སྣོན་བརྒྱབ་ཐོག་རང་ལྗོངས་ཀྱི་དབུལ་སྒྲོལ་འགག་སྒྲོལ་གྱི་དམག་འཐབ་ཡག་པོ་རྒྱག་པ་དང་རྒྱལ་ཁ་ལེན་རྒྱུ་དང་རྒྱལ་ཡོངས་དང་མཉམ་དུ་ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པར་གཞུང་ཁོངས་ཁེ་ལས་ཀྱི་སྟོབས་ཤུགས་བསྣན་དགོས་ཞེས་ནན་བཤད་གནང་བ་རེད།
ཀྲོང་ཡན་གྱིས་ན་ནིང“ཀྲུང་དབྱང་ཁེ་ལས་ཀྱིས་དམངས་ཕྱུག་བོད་དར་ལ་རོགས་རམ་བྱེད་པའི”བྱེད་སྒོའི་གན་རྒྱ་བཞག་པའི་རྣམ་གྲངས་དོན་ཐོག་ཏུ་འཁྱོལ་རྒྱུར་མགྱོགས་མྱུར་སྐུལ་འདེད་གཏོང་བ་དང་། འདི་ལོ་བཞག་པའི་རྣམ་གྲངས་ཁ་གསལ་ཡོང་བ་བྱས་ཏེ་ཐོན་ལས་འཕེལ་རྒྱས་དང་དམངས་འཚོ་ལེགས་བཅོས་ཀྱི་དོན་སྙིང་གལ་ཆེན་ལྡན་པའི་རྣམ་གྲངས་ཁག་གཅིག་ཇུས་འགོད་དང་དོན་འཁྱོལ་ལ་དམ་འཛིན་ནན་པོ་བྱེད་དགོས་པ་དང་། རང་སྐྱོང་ལྗོངས་ཀྱི་ཚོང་འགུགས་མ་འདྲེན་གྱི་གཟིགས་སྐྱོང་སྲིད་ཇུས་དོན་འཁྱོལ་ནན་ཏན་བྱས་ནས་ལྗང་མདོག་ལམ་བུ་བཏོད་དེ་ཀྲུང་དབྱང་ཁེ་ལས་ཀྱིས་བོད་དུ་མ་འཇོག་ལས་དར་བྱེད་པར་ཁོར་ཡུག་བཟང་པོ་གཏོད་དགོས་པའི་བླང་བྱ་བཏོན་གནང་བ་དང་འབྲེལ་ཁོང་གིས་ཀྲུང་དབྱང་ཁེ་ལས་ཀྱིས་ཐེམ་ཁུངས་བོད་ནས་ཡིན་པའི་མཐོ་སློབ་ཀྱི་སློབ་ཐོན་སློབ་མ་བསྡུ་བ་དང་ཁྱིམ་ཚང་དབུལ་པོའི་ངལ་རྩོལ་ནུས་ཤུགས་ལས་ཞུགས་ཐུབ་པའི་ཐད་ཚད་བརྒལ་གསར་པ་མངོན་འགྱུར་བྱེད་པ་དང་། ཐབས་བརྒྱ་ཇུས་སྟོང་གིས་ལས་ཞུགས་ཀྱི་ཐབས་ལམ་བཏོད་པ། ཐབས་བརྒྱ་ཇུས་སྟོང་གིས་སློབ་མའི་བྱང་ཚད་དང་འཚམ་པའི་སྤུས་ལེགས་ཀྱི་ལས་གནས་མཁོ་འདོན་བྱེད་པ། སློབ་གྲྭ་དང་ཁེ་ལས་མཉམ་ལས་བྱས་ནས་ཤེས་ལྡན་མི་སྣ་གསོ་སྐྱོང་ལ་ཤུགས་སྣོན་རྒྱག་པ་བཅས་བྱས་ནས་ལྕག་འདེབས་དཔྱད་ཞིབ་ལ་ཤུགས་སྣོན་ཏན་ཏིག་རྒྱག་རྒྱུའི་རེ་བ་ཡོད། རང་སྐྱོང་ལྗོངས་ཀྱི་འབྲེལ་ཡོད་སྡེ་ཚན་ཁག་གིས་ཀྲུང་དབྱང་ཁེ་ལས་ཀྱིས་ལས་མི་བསྡུ་བའི་བྱེད་སྒོར་གནད་སྨིན་ཞབས་འདེགས་ཞུས་ཏེ་ལས་དོན་ཁག་ལ་ཕན་འབྲས་དངོས་ཐོན་རྒྱུའི་འགན་ལེན་བྱེད་དགོས་ཞེས་གསུངས་པ་རེད།


text:
གང་ཟག་ཅིག་ལ་གཞུང་ངམ་སྒེར་གྱིས་ཉེས་འཛུགས་བྱས་ཚེ། ཁྲིམས་རའི་མདུན་ནས་གང་ཟག་དེ་ལ་ཉེས་པ་མེད་པའམ་ཉེས་པ་ན་སྨད་ཆེས་ན་སྨད་ཡིན་པ་སོགས་རྒྱུ་མཚན་དུ་བྱས་ཏེ་གང་ཟག་དེ་ཉེས་མེད་དམ་དཀར་འདོན་ནམ་གུ་ཡངས་སོགས་ཡོང་བར་དགག་སྒྲུབ་གནང་བཀག་བྱེད་མཁན་གྱི་ཁྲིམས་རྩོད་པ་ཞིག་ལ་དག་སེལ་ཁྲིམས་རྩོད་པ་ཟེར། དཔེར་ན་བཀྲ་ཤིས་ཀྱིས་མི་གཞན་ཞིག་རྨས་པས་རྨས་མའི་ཁྱིམ་བདག་གམ་གཞུང་གཏུག་པས་(ཞིབ་དཔྱོད་མི་སྣ)བཀྲ་ཤིས་ལ་བསམ་བཞིན་རྨས་ཉེས་ཀྱི་སྐྱོ་བསྔོགས་སམ་ཉེས་འཛུགས་བྱས་པའི་ཚེ། ཁྲིམས་རྩོད་པས་བཀྲ་ཤིས་ཀྱིས་བྱས་པ་མིན་པའམ་བཀྲ་ཤིས་ཀྱིས་རང་ཉིད་སྲུང་སྐྱོབ་ཀྱི་ཆེད་དུ་བྱས་པའམ། བཀྲ་ཤིས་ཀྱི་ཤེས་པ་རང་བཞིན་ཏུ་གནས་མེད་པའམ་ཐེ་ཚོམ་སོགས་རྒྱུ་མཚན་དུ་བྱས་ཏེ་བཀྲ་ཤིས་ཉེས་
མེད་ཡིན་པའམ་ཉེས་ཡང་ཡིན་པ་རྩོད་སྒྲུབ་བྱས་ཏེ་བཀྲ་ཤིས་སྲུང་སྐྱོབ་བྱེད་མཁན་དེ་ལ་དག་སེལ་ཁྲིམས་རྩོད་པ་ཟེར། ལས་ཚུལ་བསམ་གྱིས་མི་ཁྱབ་སྟེ། ཐམས་ཅད་མཁྱེན་པ་ཁོ་ནས་མཁྱེན་ཞེས་གསུངས་ཡོད་པ་བཞིན། ཕམ་ཉེས་སྤང་ལྟུང་ལྷག་མ་སོགས་ཀྱི་བྱེད་པོ་ཞིག་ཡིན་ན་དེ་ལ་ལས་ཉོན་གྱི་སྒྲིབ་པ་དང་སྤྱི་ཚོགས་ཀྱི་ངན་ཤན་སོགས་ལ་ཁག་འཇོག་ས་ཡོད་པ་མ་ཟད་ཁྲིམས་ལུགས་ཀྱི་ཁག་འཇོག་སའང་ཡོད་པས། གནད་འདི་དག་དག་སེལ་ཁྲིམས་རྩོད་པས་ཤེས། དཔེར་ན་གྱོད་ཡས་རླངས་འཁོར་བསྐོར་ནས་ལམ་འགྲམ་གྱི་མི་ཞིག་རྨས་ཚེ། གཞུང་གཏུག་པས་གྱོད་ཡར་བསམ་བཞིན་རྨས་ཉེས་ཀྱི་ཉེས་འཛུགས་སྐྱོ་བསྔོགས་བྱས་ན། དག་སེལ་ཁྲིམས་རྩོད་པས་སྔ་མ་དགག་སྟེ་འགྲིམ་འགྲུལ་གོད་ཆག་ཉེས་(交通肇事罪)སུ་སྒྲུབ་ནས་ཁྲིམས་དཔོན་གྱི་མོས་མཐུན་བྱུང་བའམ་བློ་ཁ་བསྒྱུར་ན། གྱོད་ཡ་ལ་ཉེས་ཆད་ཡང་བ་ཕོག་པ་ལྟ་བུའོ། དེའི་ཕྱིར་གཞུང་ངམ་སྒེར་གྱིས་ཉེས་འཛུགས་བྱས་པའམ། གཞུང་གིས་དྲག་ཤུལ་ཐབས་ཚུལ་(强制措施)གྱིས་བཟུང་བཀྱིག་བཀག་གསུམ་བྱས་ཡོད་པའི་གང་ཟག་ཅིག་ཡིན་ན། གང་ཟག་དེའམ་དེའི་ཉེ་དུས་དག་སེལ་ཁྲིམས་རྩོལ་པ་ཞིག་གླས་ནས་གང་ཟག་དེའི་ཁེ་ཕན་དང་ཐོབ་ཐང་ལ་སྲུང་སྐྱོབ་བྱེད་དུ་བཅུག་ན་ཆོག


text:
1
སྨན་ཁང་གི་མཚན་མོ་རེ་རེ་ནི་ནད་པ་ཚོའི་ཚེ་སྲོག་གི་དབུགས་རྒྱུན་ལ་འཐམ་པའི་སྐར་ཆ་རེ་རེ་ཡིན། བདག་ཉིན་གང་གི་བྲེལ་འཚུབ་ཀྱི་ལས་གནས་དང་བྲལ་ཏེ་དྲོད་ཁོལ་གྱི་རང་ཁྱིམ་དུ་སླེབས་མ་ཐག ཡང་བསྐྱར་སྒོ་རྡུང་བ་ནི་ཆེས་སུན་སྣང་སྐྱེ་བའི་ལས་ཀ་ཉག་ཅིག་གོ། །
“ཐག་ཐག་ཐག ཐག་ཐག་ཐག ”ངོ་མ་སྒོ་བརྡུངས་བྱུང་། དོ་དགོང་ཡང་དུས་རྒྱུན་བཞིན་མྱུར་སྐྱོབ་ཁང་དུ་ནམ་བསྐྱལ་དགོས་བྱུང་བསམ་བཞིན་སྒོ་ཕྱེས་པ་ན། བློ་ཡུལ་ལས་འདས་པ་ཞིག་ལ་དུས་རྒྱུན་གྱི་འགྲུལ་བ་བྲེལ་འཚུབ་ཅན་དབུགས་རྒྱུན་གཅོད་ལ་ཁད་ཀྱིས་ཡོང་མཁན་དེ་ཚོ་མིན་པར་རང་སྨན་ཁང་གི་མགོ་གཙོ་ཡིན་པས། ང་རང་ཧད་དེ་འཚམས་འདྲི་ཞུ་རྒྱུའང་བརྗེད་སོང་།མགོ་གཙོས“ང་ནི་སྔོན་གྱི་མགོ་གཙོ། ད་སྐབས་ཀྱི་གྲོགས་པོ་ཡིན་ལ།དོ་དགོང་ཁྱེད་ཀྱི་འགྲུལ་བ་ཞིག་གི་ཚུལ་གྱིས་ཁ་བརྡ་བྱེད་པར་ཡོང་བ་ཡིན”ཟེར། ཁོའི་སྐད་ཆ་དང་རྣམ་འགྱུར་གྱིས་བདག་ལ་ཡིད་ཆེས་བསྩལ་པས་རང་དབང་མེད་པར་ཡིད་འཐད་པའི་མགོ་ལྕོག་ལྡེམ་ཞིང་མྱུར་དུ་ཤོག་ཕོར་ཞིག་བླངས་ཏེ་ཇ་བླུགས། ཅུང་འགོར་རྗེས། ཁོས་མདུན་གྱི་ཅོག་ཙེའི་སྟེང་གི་ཅ་ལག་འགའ་རང་འགུལ་གྱིས་ཕར་འཇོག་ཚུར་འཇོག་བྱེད་ཞོར་ལག་ཁུག་ནས་ཆང་དམ་བུ་ཞིག་བཏོན་ཏེ་ཡུན་གྱིས་ཁ་བརྡའི་མགོ་བརྩམས།“ང་ལའང་ཁྱེད་ཚོ་བཞིན་ཚད་ལྡན་གྱི་དགེ་རྒན་བཟང་པོ་ཞིག་དང་འཕྲད་པའི་གོ་སྐབས་བྱུང་ཡོད་ན་ཅིས་མ་ཆོག མི་ལ་ལས་ཤིག་ཡོད་ན་ལམ་ཞིག་ཡོད་ཟེར་ཡང་། ངས་རང་ལམ་ངན་པ་འདི་རང་གིས་བཟོས་པ་ཡིན། འོན་ཀྱང་། ངའི་རང་ཉིད་འདི་འདྲའི་ལམ་ངན་ཐབས་ཆག་ཅིག་ལ་ཇི་ལྟར་ཞུགས་པའང་གསལ་པོར་བཤད་དཀའ། ཨུ་ཤུ།”ཁོས་ཡིད་ཆད་པའི་དངན་པ་ཞིག་འཐེན་པ་དང་ཆབས་ཅིག་དུ་བ་རྐང་གཅིག་ལ་མེ་བསྒྲོན་བྱུང་།“སྐབས་དེར་ང་རང་མུ་མཐུད་དུ་སློབ་གྲྭར་སོང་ནས། ཚད་ལྡན་གྱི་སློབ་གསོ་ཞིག་མྱོང་བའི་གོ་སྐབས་བྱུང་ཡོད་ཚེ། འདི་འདྲའི་ལས་ཆད་ཅིག་ག་ལ་ཐོབ་སྲིད། དོན་དམ་པར་ངའི་ཕུགས་བསམ་གྱི་གཤོག་ཟུང་དེ་དུས་ནམ་ཞིག་ལ་ཆད་སོང་བའང་མི་ཤེས……”
ཕྱི་རོལ་གྱི་མུན་པའི་ཡོལ་རས་ཇེ་མཐུག་ནས་ཇེ་མཐུག་ཏུ་ཕྱིན། རྫོང་ཁྲིམས་འཛིན་ལས་ཁུངས་སོགས་རེ་གཉིས་མ་གཏོགས་གཡས་གཡོན་མདུན་རྒྱབ་ཀྱི་ཁང་བརྩེགས་ཚང་མའི་གློག་སྒྲོན་འཇའ་རིས་ལྟ་བུ་དག་རེ་རེ་བཞིན་ནག་ཚུབ་སེར་གཟིམས་པ་དང་། རང་ཁྱིམ་གྱི་གྱང་ངོས་སུ་བཀལ་བའི་ཆུ་ཚོད་འཁོར་ལོའི་ཐག་ཐག་གི་སྒྲ་ཙམ་ལས་ཕྱི་རོལ་གྱི་སྒྲ་སོགས་ཅི་ཡང་ཐོས་རྒྱུ་མེད་པར་འཇམ་ཅག་གེར་གྱུར།
2
ཀྱག་ཀྱོག་དང་རྙོག་འཛིང་ཆེ་བའི་ལོ་ཟླའི་འགྲུལ་བཞུད་ཁྲོད། འཁུར་དུ་ལྕི་བའི་བྱ་གཞག་མང་པོ་ཞིག་གིས་ཁོའི་ན་གཞོན་གྱི་སེམས་ཁམས་དྭངས་མོར་བསུབ་མེད་ཀྱི་རྨ་ཁ་ཟབ་མོ་ཞིག་ཅིས་ཀྱས་བཟོས་ཡོད་པས།ཕྱིར་དྲན་གྱི་ཡོལ་བ་འཕྲལ་དུ་ཕྱེ་བར་སེམས་ལས་ཤིན་ཏུ་ལྕི་བར་སྣང་། ཁོའི་ཁྱིམ་རྒྱུད་དུ་སྔོན་ཆད་སྲོལ་རྒྱུན་གསོ་རིག་ལ་མཁས་པའི་སྐྱེས་ཆེན་བྱོན་མྱོང་ཡོད་དེ། ཁོའི་ཨ་ཕའང་ཆུང་དུས་ནས་ལེ་ལོའི་དབང་གིས་སྨན་གཞུང་ལ་བརྩོན་པ་མ་བྱས་པ་མ་གཏོགས་། ཨ་མྱེས་ཀྱི་བག་ཆགས་ཀྱིས་སྨན་རྫས་འདུལ་སྦྱོང་སོགས་ལ་ལག་བྱང་ཙམ་ཡོད་པས། རིམ་བཞིན་སྡེ་བའི་རྐང་རྗེན་སྨན་པར་གྱུར། འོན་ཀྱང་མི་རྒྱུད་གོང་མ་རྣམས་དང་མི་འདྲ་ས་ནི་ཁོ་རང་སྨན་ཚོང་བྱེད་པར་ཧ་ཅང་དགའ་བས། ཁོམ་ལོང་རེ་བྱུང་ཚེ་ཨ་མྱེས་ལ་གསང་སྟེ་ལྐོག་ནས་ནད་ལ་ལྟ་བ་དང་སྨན་ཡང་མང་ཙམ་སྟེར་ངེས། དེ་ལས་ཀྱང་དགའ་ཕྱོགས་ཁྱད་པར་ཅན་ཞིག་ཡོད་པ་ནི།དགོང་མོར་གླུ་ཁང་དང་གར་ཁང་དུ་སོང་ནས་ཆང་དང་བུད་མེད་ལ་གང་འདོད་ལོངས་སུ་སྤྱོད་རྒྱུ་དེའོ། །
དེ་ཡང་ཁོ་ཚང་གི་དཔལ་འབྱོར་ཡོང་འབབ་ཤིན་ཏུ་ལེགས་པའི་སྟོན་ཁ་ཞིག་ལ། ཨ་ཕས་ཁོ་རང་ཁུལ་གསོ་རིག་ལག་རྩལ་སློབ་གྲྭའི་སློབ་གཙོ་ཆེ་གེ་མོ་ཞིག་ལ་མཚམས་སྦྱོར་བྱས་པ་བརྒྱུད།རྒྱུགས་ལའང་ཞུགས་མ་དགོས་པར་བརྡ་སྦྱོར་ལག་ཏུ་ལོན་པ་ནི་ཁྱིམ་ཚང་སུ་ཞིག་ལའང་བྱུང་མ་མྱོང་བའི་བཀྲ་ཤིས་པའི་གཏམ་བཟང་ཁོ་ནར་གྱུར།
ཁོ་ལ་མཚོན་ན་མི་ཚེ་གང་པོར་ཁྱིམ་ཚང་གི་བཟའ་མི་ཚོ་དང་ས་གནས་ཀྱི་ནད་པ་ཁ་ཤས་ལས་མི་གཞན་ལ་འབྲེལ་འདྲིས་ཀྱི་གོ་སྐབས་བྱུང་མེད་པར། ཕྱིའི་ཁོར་ཡུག་གི་ཆ་ནས་ཀྱང་རྟ་ནོར་ལུག་གསུམ་ལས་ཅི་ཡང་མཐོང་མྱོང་མེད་པས། ཁུལ་ཐོག་གི་ཁང་བརྩེགས་མཐོན་པོ་དང་གློག་སྒྲོན་ཁྲ་ཁྲ། ཚོང་རྫས་སྣ་ཚོགས་ཀྱིས་ཁོ་རང་སྐད་ཅིག་ཉིད་དུ་འཇིག་རྟེན་གཞན་ཞིག་ལ་སླེབས་པ་ལྟ་བུའི་སྣང་བ་སྐྱེ་རུ་བཅུག ཉིན་མོར་ཁྲོམ་སྲང་དུ་ཉུལ་ནས་གྱོན་པ་སྣ་ཚོགས་ཉོས་པ་དང་། དགོང་མོར་ཆང་ཁང་དུ་སོང་ནས་ཆང་རག་ལ་རོལ་བས་གྲོང་ཁྱེར་གྱི་འཚོ་བ་ནི་ཅི་འདྲའི་སྐྱིད་པོ་ཞིག་ཡིན་པའི་སྣང་བ་བྱིན། སྐབས་དེར་ང་ཚོའི་འཛིན་གྲྭར་ལོ་གྲངས་ཉི་ཤུར་བུད་མེད་པའི་སློབ་གྲོགས་གཅིག་ཀྱང་མེད་ལ། ཁོ་རང་དེ་ཚོའི་གྲས་ནས་ཀྱང་ལོ་ཆེ་ཤོས་གཅིག་པུ་ཡིན། འཛིན་གྲྭའི་སློབ་གྲོགས་རྣམས་འཚོགས་ནས་ཆང་འཐུང་བ་དང་ཐ་མག་འཐེན་པ། མཚན་མོར་ཚང་མ་མཉམ་དུ་ལུས་འཁྲུད་ལྟེ་གནས་སུ་ཕྱིན་ཏེ་འཕུར་མཉེད་བྱེད་པ་སོགས་མ་རབས་ཀྱི་བྱ་བ་གང་ལའང་ཐོག་མའི་སྣེ་ཁྲིད་དུ་མ་གྲོས་རང་མཐུན་དུ་སོང་བས། འཛིན་གྲྭ་གཞན་དང་ས་གནས་བར་ལ་རྒྱ་བརྩད་དེ་རྡུང་རེས་བྱེད་པའི་གཏམ་རྒྱུད་གཅིག་འཕྲོ་གཅིག་མཐུད་དུ་བྱུང་། སློབ་གྲྭའི་དགེ་སློབ་ཡོངས་ལ་མཚོན་ན་ཁོའི་མིང་མི་ཤེས་པའི་མི་གཅིག་ཀྱང་མེད།ཐེངས་ཤིག་སྒོར་མོ་ཚང་མ་ཅི་ཡིན་འདི་ཡིན་མ་ཤེས་པར་བརླགས་ཚར་བས།ཨ་ཕར་ཁ་པར་བཏང་སྟེ་སྒོར་སྟོང་གཅིག་བསྐུར་ཡོང་ནའང་།ཉིན་མཚན་དབྱེར་མེད་ཀྱིས་ཆང་ཁང་དུ་ལོངས་སྤྱོད་བྱེད་མཁན་ཞིག་ལ་མཚོན་ན།དངུལ་གྲངས་དེས་ཉིན་གཅིག་གི་ཟས་རིན་ལའང་མ་འདང་། ཡིན་ནའང་། ཁོས་སེམས་ཁྲལ་བྱེད་མི་དགོས་པ་ཞིག་ནི།སློབ་གྲྭའི་ཉེ་འཁོར་གྱི་ཟ་ཁང་དང་ཚོང་ཁང་གི་སྦྱིན་བདག་སུས་ཀྱང་ཁོའི་ཁྱིམ་ཚང་གི་རྒྱབ་ལྗོངས་དང་ཨ་ཕའི་གནས་ཚུལ་གསལ་པོར་ཤེས་པས།་དངོས་པོ་ཅི་ཞིག་མཁོ་ན་དུས་ལྟར་དོམ་ལ་འཇོག་ངེས། ཐ་ན་ཆད་གྲངས་བྱང་བུའི་ཐོག་མཛུབ་ཐེལ་གཅིག་ཀྱང་གནོན་མི་དགོས།
ཉིན་ཞིག་ལ།ཁོའི་ཨ་ཕ་ཁུལ་ཐོག་ལ་སྨན་རྫས་ཉོ་རུ་ཡོང་བའི་ཞོར་དུ་དོམ་ཐོ་རྩིས་བརྒྱབ་རྗེས། ཐེངས་འདིའི་འགྲོ་སྒོ་ནི་འུ་ཚང་སྨན་ཁང་གི་ཟླ་རེའི་ཡོང་སྒོ་ལས་བརྒལ་འདུག་ཅེས་འཁང་ར་ཡང་ཡང་བྱས་པ་དང་། སྔོན་གྱི་སྦྱིན་བདག་རྣམས་ལའང་ཕྱིན་ཆད་དོན་མེད་དུ་རྩིས་མི་རྒྱག་པའི་གསལ་འདེབས་ནན་མོ་བྱས་པ་ན། ཁོའི་ནམ་རྒྱུན་གྱི་འཚོ་བ་དེའང་དེ་འདྲའི་ཕུན་སུམ་ཚོགས་པོ་ཞིག་མ་བྱུང་བས། ཉིན་དེ་ནས་བཟུང་དངོས་པོ་ཆུང་ཆུང་རེ་དགོས་ཚེ་སྔར་གྱི་སྦྱིན་བདག་རྣམས་ལ་འབྲེལ་བ་བྱེད་རྒྱུ་དང་། དེ་ལས་ཅུང་གོང་ཆེ་བའི་ཅ་ལག་རེ་མཁོ་ཚེ་བརྐུ་རྒྱུ་དང་འཕྲོག་རྒྱུའི་སྤོབས་པ་རྒྱས་ཏེ་རིམ་བཞིན་ལག་པ་ཇེ་རིང་དང་གཤིས་ཀ་ཇེ་གྱོང་དུ་འགྱུར་མགོ་བརྩམས།
3
ཁོའི་ངོ་གདོང་ལ་ཕྱིས་འགྱོད་ཀྱི་མུན་པ་འཐིབས་ཤིང་། ཁ་ནས་ཤུགས་རིང་ནར་ནར་དུ་འབྱིན་བཞིན་ཆང་རག་ཕོར་གང་རྔམ་འཐུང་བྱས་རྗེས། ཁ་བརྡ་མུ་མཐུད་དུ་བྱེད་པར་སེམས་ངལ་གྱིས་མནར་བས་ཨེན་ཙམ་ལ་ཁ་ཅི་ཡང་གྲག་རྒྱུ་མེད་པར་ཁུ་སུམ་མེར་བསྡད། འཇམ་ཅག་གེའི་ཁང་མིག་འདིར་ཐག་ཐག་གི་སྒྲ་ཙམ་ཡང་མེད་པར་དུས་རྒྱུན་ལས་ཀྱང་ལྷིང་འཇགས་སེར་གནས་ཤིང་། མུ་མཐའ་བྲལ་བའི་རྩྭ་ཐང་གི་མཚན་མོའི་རྣམ་པ་དང་ཡེ་ནས་མཚུངས།
“ད་ལྟ་རང་གི་བུ་ཆུང་ཡང་སློབ་མཐར་ཕྱིན་ཏེ་གཉོམ་ལག་རྒྱས་ཡོང་དུས། ངའི་སེམས་སུ་དངོས་གནས་འགྱོད་གདུང་དང་ངོ་ཚ་དག་བཟོད་བསྲན་བྲལ་བ་ཞིག་སྐྱེ་ཡོང་གིན་འདུག མི་ལོ་སུམ་ཅུར་སྨན་པ་བྱེད་ཁུལ་བྱས་ཏེ་གཞན་ལ་མགོ་སྐོར་བཏང་ཞིང་སྨན་རྫས་རྫུན་མ་བཙོངས་ཏེ། ཡོང་འབབ་ཡོད་ཚད་ཀྱིས་ཀྱང་ཤོ་བརྒྱབ་པ་དང་ཆང་བཏུངས་ནས་མི་ཚེ་དོན་མེད་དུ་བཏང་བས། ཁ་སང་དེ་རིང་ལུང་ཁུག་འདིར་ང་ལ་དགའ་མཁན་ཞིག་ཕར་ཞོག ངས་གཞན་ལ་ཕན་ཐོགས་ཡོད་མཁན་ཞིག་ཕར་ཞོག ཐ་ན་རང་གི་རུ་སྡེ་དང་ཁ་ཡ་ན་ཟླའི་ཁྲོད་ནའང་ཡིད་ཆེས་མཁན་གྱི་མི་གཅིག་ཀྱང་མི་འདུག ད་ང་ངོ་མ་ཚར་འདུག སྐྱོན་ཅན་རྒྱལ་པོས་མི་ཁེབས། སྡུག་ཅན་བླ་མས་མི་དྲོངས་ཟེར་བ་ཅིས་མ་བདེན། ”
ཁོས་དེ་ལྟར་ཆུ་བཞུར་བཞུར་དུ་བཤད་བྱུང་བས། ངས་ཕྱིར་ཇི་ལྟར་མཐུན་སྦྱོར་བྱེད་དགོས་པའང་མ་ཤེས་པ་མགོ་ལྕོག་ལྡེམ་ལྡེམ་ཙམ་བྱེད་པ་ལས་ཅི་བྱ་གཏོལ་མེད་ངང་བསྡད།
ཁོས་ཡང་བསྐྱར་མདུན་ཅོག་སྟེང་གི་ཆང་ཕོར་གང་ཧུབ་འཐུང་ཞིག་བྱས། གསལ་ལ་དམར་མདངས་འཚེར་བའི་གློག་འོག་ན།ཁོའི་ཀླད་པ་སྤྱི་ཐེར་ལུག་གྲོད་ཆུ་བླུགས་ངོས་ཀྱི་རྨ་ཁ་སྲན་ལེབ་འདྲ་བ་དེ་དག་འོད་ལྟར་འཚེར་འདུག་ལ། དཀྱེལ་ཡངས་པའི་ཐོད་རུས་ཀྱི་གཉེར་མ་གྲངས་མེད་རྩིད་སྐུད་ལྟར་གོ་རིམ་མེད་པར་གཡས་རྒྱུག་གཡོན་རྒྱུག་གིས་འཁྱིལ། དམར་ལ་དཔངས་མཐོ་བའི་སྣ་གདོང་ནི་མིག་ཀོང་ཡོངས་སུ་གཡོགས་པའི་ཤེལ་མིག་དཀར་པོ་དེ་ཡར་འདེགས་པ་བྱེད་ལ་ཆེད་དུ་བཟོས་པའི་ཡོ་བྱད་ཅིག་དང་འདྲ་བར་སྣང་། ཙིག་ཁུང་ལྟར་ནག་ཅིང་ཕྲ་བའི་སྣ་བུག་གཉིས་ཀའི་གཤམ་གྱི་ཁ་སྤུའི་ཉག་མ་རེ་རེ་ཐན་པས་བསྲེགས་མ་ཐག་གི་འཇག་མའི་ཚོམ་བུ་ལྟར་ཐར་ཐོར་དུ་སྐྱེས་འདུག ལུས་མདོག་ནག་ཅིང་ཤ་སྐམ་པ། སྐད་གདངས་དམའ་ལ་ཤུགས་མེད་པ། སྐྱེར་སྡོང་སྐམ་པོ་རླུང་གིས་སྒུལ་བ་བཞིན་འདར་སིག་སིག་བྱེད་པའི་ལག་པ་གཉིས་བཅས་མཐོང་མ་ཐག ཁོ་ནི་ཚེ་རབས་སྔ་མར་ཉེས་ཅན་བཙོན་མ་ཚབས་ཆེན་ཞིག་གམ་ཡང་ན་མགོ་གཡོག་རྫུན་བཟོ་བྱེད་མཁན་ཞིག་ཡིན་སྟབས། ལས་ཀྱི་འབྲས་བུ་ཡོད་ཚད་གཅིག་ཀྱང་མ་ལུས་པར་གྲོ་བཏབ་པ་ལ་གྲོ་སྐྱེ་བ་ནང་བཞིན་ཚེ་འདི་ལ་ཡོངས་སུ་སྨིན་པ་དང་གཉིས་སུ་མ་མཆིས། དེ་ལྟར་ངའི་དྲན་པའི་མེ་ལོང་ངོས་སུ་ཁོས་མི་ཚེའི་ནད་བཅོས་ལས་ཀའི་ཁྲོད་སྒྲུབ་པའི་བྱ་ངན་སྤྱོད་ངན་དག་གློག་བརྙན་བཞིན་ཤར་འོང་། དུས་དེར་བདག་ལ་ཉེས་པ་འདི་དག་རང་གིས་བསགས་པ་དང་འདྲ་བའི་སྣང་བ་སྐྱེས་པས་རང་དབང་མེད་པར་འདང་རྒྱག་གི་ཁྲོད་དུ་ལྷུང་།
“ད་ངོ་མ་ཚང་མ་ཚར་འདུག སྔོན་ལ་དྲན་ན་བློ། རྗེས་སུ་ཤེས་ན་འགྱོད་ཟེར་བ་ངོ་མ་ཅིས་མ་བདེན། ད་ལྟ་འཇིག་རྟེན་འདིར་རང་ལ་ཡིད་ཆེས་ཐུབ་པའི་མི་ཞིག་གང་ན་ཡོད། ”
མཚན་མོ་འདིར་གྲང་ངར་ཆེ་ལ། གར་འོང་མི་ཤེས་པའི་འཁྱག་རླུང་ཕྲ་མོས་ངེད་གཉིས་ལ་ཁོག་འདར་ཡང་ཡང་བརྒྱག་ཏུ་འཇུག
4
དེ་ལྟར་རིམ་གྱིས་དཔལ་འབྱོར་གྱི་ཡོང་སྒོ་འཚོལ་ས་གཙོ་བོ་དེ་ཕ་ཡུལ་གྱི་ཕྱོགས་སུ་བསྒྱུར། མཐུན་སྒྲིལ་རྩྭ་ཐང་གི་མི་དམངས་སྨན་ཁང་ནི་ཁོའི་ཚོང་རྫས་ཀྱི་ཁྲོམ་ར་ཆེ་ཤོས་དེ་ཡིན། ཁོས་སོས་དལ་བག་ཕེབས་ཀྱིས་གཙང་ཞིང་དཀར་བའི་སྨན་ལྭ་གྲ་དག་དེ་གོམས་འགྲོས་ལྟར་གྱོན་ཞིང་། གྱང་ངོས་སུ་སྨན་བླ་བདེ་གཤེགས་བརྒྱད་ཀྱི་ཞལ་ཐང་བྱིན་རླབས་ཅན་བཤམས་པའི་གཞུང་ལས་ཁང་དུ་འགྲིམ་འགྲུལ་སྟབས་བདེ་མིན་ཞིང་རང་ལ་ཆེས་ཡིད་ཆེས་མཁན་གྱི་ས་གནས་ཀྱི་ནད་པ་དག་ལ་བསྒུགས་ནས་ལོ་ངོ་སུམ་ཅུ་ཕྱིན་སོང་།
ཐེངས་ཤིག་ལ། བོད་ལྭ་གསར་རྐྱང་གྱོན་ཞིང་ངོ་གདོང་ཕྱེད་ཀ་ཙམ་སྐེ་དཀྲིས་དམར་པོས་གཡོགས་པའི་བུད་མེད་དར་མ་ཞིག་གིས་གཞུང་ལས་ཁང་གི་སྒོ་འབྱེད་ཙམ་བྱས་རྗེས་འཚབ་འཚུབ་ངང་འཕྲལ་དུ་ཕྱིར་འཁོར་སོང་། ཅུང་འགོར་རྗེས་གསར་བུ་དར་མ་ཞིག་ནང་དུ་འཛུལ་འོངས་ནས་ཕར་ལྟ་ཚུར་ལྟ་བྱེད་ཞོར་མི་གཅིག་ཀྱང་མེད་པ་ཤེས་རྗེས་ད་གཟོད་ངའི་ཅོག་ཙེའི་འགྲམ་དུ་བཏུད། མ་གཞི་ཁོ་བཟའ་ཟླ་གཉིས་ལ་རེག་དུག་གི་ཐོག་མའི་དུས་ཀྱི་ནད་རྟགས་ཡོད་དེ། བོད་ཀྱི་སྲོལ་རྒྱུན་ལག་ལེན་གྱི་བཅོས་ཐབས་ལྟར་ན་ཁྱོ་ཤུག་གཉིས་ཀྱིས་ཟླ་གཅིག་རིང་སྨན་བཏུངས་པས་ཆོག་ཀྱང་། དེ་ལྟའི་བཅོས་ཐབས་སྟབས་བདེ་ནི་དཔལ་འབྱོར་ཡོང་འབབ་ཁོ་ནར་དམིགས་མཁན་ཞིག་ལ་མཚོན་ན་ཕན་ཐོགས་ཅི་ཡང་མེད་པས།ཁོས་འཕྲལ་དུ་ཁུལ་སྨན་ཁང་ན་ཕྱག་ལས་གནང་བཞིན་པའི་དུས་རྒྱུན་རང་གི་བློ་འདྲི་ས་སྟེ་ཁུ་བོ་སྨན་པ་བདེ་ལེགས་ལ་འབྲེལ་གཏུགས་བྱས། ཞོར་དུ་ནད་པ་གཉིས་ལ་ནད་ཀྱི་འབྱུང་ཁུངས་དང་ཚབས་ཆེའི་རང་བཞིན་ལྡབ་འགྱུར་གྱིས་འུད་བརྗོད་དང་། འགྲོ་དངུལ་འབོར་ཆེན་བཏང་སྟེ་སྔ་མོར་གསོ་བཅོས་མ་བྱས་ཚེ་སྲོག་ལ་ཉེན་ཁ་ཆེ་ཚུལ། ནད་འདི་རིགས་ལ་འགོ་ཁྱབ་རང་བཞིན་ལྡན་པས་མི་གཞན་ལ་གང་བྱུང་དུ་བཤད་མི་རུང་བ་སོགས་ངག་ཐོག་དང་ཡིག་ཐོག་གཉིས་ནས་གསལ་བཤད་ཆ་ཚང་ཞིག་བྱས་པ་ན། ཁོ་གཉིས་ཀྱང་སྔར་ལས་སྐྲག་ཐག་ཆོད་སོང་། “སྨན་པ་དྲིན་ཆེན་པོ། ངེད་གཉིས་ཀྱི་སྲོག་ལ་ཉེན་ཁ་མེད་ན། གནས་སྐབས་ཀྱི་སྒོར་མོའི་འགྲོ་སྒོ་ཙམ་ལ་ལྟ་སྲོལ་ཞིག་གང་ན་ཡོད”ཅེས་པུས་མོ་ས་ལ་བཙུགས་ནས་ཞུ་བ་ཡང་ཡང་བྱས་པས་ཁོའི་བསམ་དོན་དག་ཡིད་བཞིན་དུ་འགྲུབ་སོང་།
ལོ་དེ་དག་གི་རིང་ལ། ཁོའི་ཨ་ཕའི་གོ་གནས་ཡར་ངོའི་ཟླ་བ་བཞིན་འཕར་ཏེ་རྫོང་འཕྲོད་བསྟེན་ཅུས་ཀྱི་ཅུས་ཀྲང་དུ་གྱུར་པས། རང་རྫོང་གི་ཁྱབ་ཁོངས་སུ་ངེད་སྨན་ཁང་གི་སྨན་རྫས་ལ་ལྟ་རྟོག་བྱེད་མཁན་མི་གཅིག་ཀྱང་ག་ལ་ཡོད། ཐ་ན་ཞིང་ཆེན་དང་ཁུལ་རིམ་པའི་མགོ་ཁྲིད་མི་སྣ་ཡོང་ནའང་ཨ་ཕས་འཛུམ་དམུལ་དམུལ་གྱིས་འགྲེལ་བཤད་བྱེད་པ་ལས་གནད་དོན་གང་ལའང་རྩད་གཅོད་གཅིག་ཀྱང་བྱེད་མི་སྲིད། ད་དུང་ལོ་མཇུག་གི་རྫོང་ཡོངས་ཀྱི་བྱ་བའི་སྤྱི་སྡོམ་ཁྲོད་དཔལ་ཡོན་སྡེ་ཚན་གྱི་བྱ་དགའ་ཐེངས་གཅིག་ལའང་འཆོར་དུ་མི་འཇུག་པ་རེད།
ཁུ་བོས་ཁོའི་ནད་ཐོག་གསོ་བཅོས་ཀྱི་ཆུ་ཚད་ངོ་མ་དེ་ཤེས་པས། སྨན་ཁང་དུ་ཡོང་ཐེངས་རེར་ནད་པ་སུ་ཡིན་རུང་ནད་ཁང་དུ་ཞག་སྡོད་བྱེད་དགོས་ཚུལ་དང་། བརྟག་ཐབས་གསོ་བཅོས་གསལ་པོ་མི་ཤེས་ན་ནད་པ་ཕོ་མང་ཤས་ཀྱི་ནད་ནི་ཕོ་བ་སྨུག་པོ་དང་། སྣོད་མཁྲིས་གཉན་ཚད་སོགས་ལ་ངོས་བཟུང་ཆོག་པ་དང་། ནད་པ་མོ་རིགས་ཀྱི་ནད་གཞི་བུ་སྣོད་གཉན་ཚད་དང་མཁལ་གྲང་ལ་ངོས་འཛིན་དགོས་པ། ཅུང་ཚབས་ཆེ་བ་ཚང་མ་མུ་མཐུད་དུ་ཁུལ་ཐོག་ཏུ་འབྲེལ་བ་བྱོས་དང་ལོ་མཇུག་ཏུ་ཁུ་བོས་ཁྱེད་ལ་ཡོང་སྒོའི་ཐོག་ཕམ་ཁ་སྟེར་མི་སྲིད་ཅེས་ཡང་ཡང་བཤད་པ་དག་ད་དུང་ཡང་རྣ་ལམ་དུ་གྲག་བཞིན་པ་འདྲ། ཕྱིར་དྲན་སྐྱུག་རྫོབ་དང་ཡ་ང་བའི་བྱ་སྤྱོད་དེ་དག་མིག་ལམ་དུ་རི་མོ་ཇི་བཞིན་ཤར་བ་ལོས་ཡིན། ཁོ་རང་འགྱོད་པ་དང་ཡིད་ཆད་པའི་ཉམས་འགྱུར་ཅིག་གདོང་ལ་ངང་ངམ་ཤུགས་ཀྱིས་ཤར་འདུག
ཁོས་སེམས་ངལ་གྱིས་མནར་གཅོད་དྲག་པོ་མ་བཟོད་པར“ཉེས་ཅན་རྒྱལ་པོས་མི་ཁེབས། སྐྱོན་ཅན་བླ་མས་མི་དྲོངས”ཞེས་ཁེར་ལབ་བརྒྱབ་རྗེས་ཡང་ཆང་ཕོར་གང་པོ་དེ་དབུགས་ཐེངས་གཅིག་གིས་རྔམ་འཐུང་བྱས།
5
ཁོའི་ལྗིད་ཏིག་ཏིག་གི་མགོ་བོ་སྤྱི་རྒྱ་སྟོང་གིས་དཔྱངས་པ་ཇི་བཞིན་མར་བྲང་ངོས་སུ་ལྷུང་བར་བལྟས་ན། ད་དུང་སུ་ལའང་བཤད་སྲོལ་མེད་པའི་ནག་ཉེས་རི་རབ་འདྲ་རེ་ཡོད་པ་སྨོས་ཅི་དགོས་སྙམ། “སྨན་པ་སྐལ་བཟང་ལགས། ངས་དེ་རིང་ཁ་ཁོག་པ་དང་གློ་རྒྱུ་མ་མེད་པར་ཁྱེད་ལ་བསྟན་ཡོད། ཁྱེད་ཚོ་ཚང་མ་ངེད་སྨན་ཁང་གི་ལས་མི་གསར་པ་དང་ན་གཞོན་རེ་བ་ཅན་ཏག་ཏག་རེད། དེ་རིང་ནས་བཟུང་ངེད་སྨན་ཁང་གི་མ་འོངས་པའི་བདེ་ཐང་གི་བྱ་གཞག་ཡོད་ཚད་ཁྱེད་ཚོར་བཅོལ། ཁྱེད་ཚོ་ང་འདྲ་བའི་མི་ཁྱི་ལྟ་བུ་ཞིག་ཏུ་མི་འགྱུར་བར།ངའི་ཕ་མེས་ཡང་མེས་ལྟར་སེམས་ཅན་ནད་པ་ཉམ་ཐག་པ་རྣམས་ནད་ཀྱི་སྡུག་བསྔལ་ལས་འདོན་ཐུབ་པའི་ངེས་པ་དོན་གྱི་གསོ་བ་བོ་རྒྱུད་ན་སྙིང་རྗེ་ཅན་ཞིག་བྱེད་རྒྱུ་ནི་ངའི་ཆེས་མཐའ་མཇུག་གི་རེ་བ་ཡིན། ”
ཁོའི་རེ་སྙེག་དང་ཡིད་ཆེས་ཀྱི་མིག་མཐར་མཆི་མ་འཁོར་བཞིན་ལག་པ་གཉིས་ངའི་ལག་པར་དམ་པོར་འཇུས་བྱུང་། དེ་ནི་ཁོས་མི་ཚེ་འདིའི་དྲོད་ཁོལ་ཡོད་ཚད་ང་ལ་སྤྲོད་འདོད་པ་འདྲ། ངའི་ལུས་ཡོངས་ཚ་བེར་བེར་གྱི་ཚོར་བས་ཁྱབ་སྟེ་མུ་མཐུད་དུ་ཁོར་ཨ་ལན་སྟེར་བའི་ལུས་ཤུགས་ཀྱང་མེད་པར་དངན་པའི་དབུགས་རིང་ཞིག་འཐེན་ཞོར་མགོ་བོ་དུད་ཙམ་བྱས་པ་ཡིན།
“ངས་དངོས་གནས་ནག་ཉེས་ཚབས་ཆེན་བཟོས་ཡོད། ས་འདི་ན་ངའི་ཉེས་པ་ཁེབས་པའི་མི་ཞིག་གང་ན་ཡོད། ན་ནིང་ཟླ་དྲུག་པ་ནས་ཞིང་ཆེན་རིམ་པའི་སྐོར་ཞིབ་ཚོགས་པ་རང་རྫོང་དུ་ཐོན་པ་ནས་བཟུང་། ངས་ཉིན་མཚན་མེད་པར་བསམ་གཞིག་གྲངས་མེད་བཏང་མཐར། ད་གཟོད་རང་གིས་བསགས་པའི་ཉེས་པ་དག་མེ་ལོང་ལ་ཤར་བ་ནང་བཞིན་ཤེས་སོང་། སང་ཉིན་ང་མི་དམངས་ཁྲིམས་ཁང་དུ་རང་འགུལ་གྱིས་མགོ་འདོགས་སུ་འགྲོ་རྒྱུའི་སེམས་ཐག་བཅད་ཡོད། གནའ་མིའི་ཁ་དཔེ་ལ། རང་སྐྱོན་རང་གིས་བརྗོད་ན་དཔའ་བོ་ཡིན་ཟེར། ཁྱེད་ཚོས་ཀྱང་མ་འོངས་པར་ང་ལྟ་བུའི་མི་ནག་ཉེས་ཅན་ཞིག་ཏུ་རང་གིས་མི་གཏོང་བར”ཞེས་མུ་མཐུད་དུ་བསྐྱར་ཟློས་མང་བའི་སྐད་ཆ་འགའ་བཤད་འདོད་ཀྱང་ཨ་རག་གི་བཟི་ཁས་སྨྲ་ལྕེའང་ལྡབ་ལྡིབ་ཏུ་བཏང་འདུག་པས་ཚིག་འབྲུ་གསལ་པོ་ཞིག་གོ་མ་ཐུབ། དེའི་དུས། ངས་ཁོས་ང་རང་ཆེད་དུ་འཚོལ་དགོས་པའི་དམིགས་ཡུལ་གསལ་པོར་ཤེས་པ་དང་། མཚན་མོ་དེ་ནི་ངེད་གཉིས་ཀྱི་ཆེས་མཐའ་མཇུག་གི་ཁ་བརྡའི་སེམས་གཏམ་ཐེངས་ཤིག་ཡིན་པའང་གཞི་ནས་རྟོགས།
འགྱོད་གདུང་དང་དངངས་སྐྲག་གིས་མུ་མཐུད་དུ་ཁ་བརྡ་བྱེད་པའི་སྨྲ་སྒོ་དུམ་སེར་བཅད་པས། ངེད་གཉིས་དཀར་ཞིང་གསལ་བའི་གློག་འོད་ཀྱིས་གང་བའི་ཁང་ཁྱིམ་དུ་ཀྲོང་ངེར་ལངས་པའི་གྲིབ་གཟུགས་ནག་རིལ་མ་གཉིས་དང་ཀུན་ནས་མཚུངས་སོ། །
རྩོམ་སྒྲིག་པ། མཁའ་མཚོ་སྐྱིད།


text:
ཉེ་བའི་ལོ་ཤས་རིང་གཞིས་རྩེ་གྲོང་ཁྱེར་གཞུང་ལམ་འགྲིམ་འགྲུལ་ལས་འཛོལ་གྱི་དམངས་དོན་གནོད་འཚེའི་གུན་གསབ་རྩོད་གཞིའི་མི་དམངས་འདུམ་འགྲིག་ཨུ་ཡོན་ལྷན་ཁང་གིས“གཞི་རིམ་ལ་ཕྱོགས་པ་དང་མང་ཚོགས་ལ་སྟབས་བདེ་སྐྲུན་པའི”ཞབས་ཞུའི་འདུ་ཤེས་མཐའ་འཁྱོངས་བྱས་ནས་ལས་ཀའི་ཁྲོད“ཡོངས་བསྒྲགས་དང་། འདྲ་མཉམ། དྲང་བཞག”བཅས་ཀྱི་རྩ་དོན་གཞིར་བཟུང་། འགྲིམ་འགྲུལ་ལས་འཛོལ་གྱི་རྩོད་གཞི་ཚང་མ་ནན་ཏན་ངང་ཞིབ་བཤེར་ཐག་གཅོད་བྱས་ཏེ། རྒྱ་ཆེའི་མི་དམངས་མང་ཚོགས་ཀྱི་རྩོད་གཞི་འདུམ་འགྲིག་བྱེད་གང་ཐུབ་བྱས་པ་དང་། རང་ངོས་ཀྱི་འགན་ནུས་འདོན་སྤེལ་བྱས་ཏེ་གསར་གཏོད་རྣམ་པའི་ལས་དོན་སྤེལ་བས་ལས་ཀའི་ཕན་འབྲས་མངོན་གསལ་དོད་པོ་ཐོན་ཡོད། འདུམ་འགྲིག་ཨུ་ཡོན་ལྷན་ཁང་བཙུགས་ཚུན་ལས་འཛོལ་རྩོད་གཞི་ཁག་316འདུམ་འགྲིག་བྱས་པས་འདུམ་འགྲིག་བྱེད་ཚད་100%ཟིན་པ་དང་གྲོས་མཐུན་ལག་བསྟར་བྱེད་ཚད་100%ཟིན་ཡོད་པ་རེད།
རང་ངོས་ཀྱི་ལེགས་ཆ་འདོན་སྤེལ་བྱས་ནས་ལས་ཀའི་ཕན་འབྲས་འགན་ལེན་བྱས་པ། ལས་འཛོལ་འདུམ་འགྲིག་ཨུ་ཡོན་ལྷན་ཁང་གིས་མི་དམངས་མང་ཚོགས་ཀྱི་རང་ངོས་དོ་དམ་དང་། རང་ངོས་ཞབས་ཞུ། རང་ངོས་གཅུན་འདོམས་བཅས་ཀྱི་ནུས་པ་འདོན་སྤེལ་གང་ལེགས་བྱས་པ་དང་། དོ་བདག་ལ་ངང་རྒྱུད་རིང་པོས་གནས་ལུགས་འགྲེལ་བཤད་བརྒྱབ་སྟེ་འགལ་བ་དང་རྩོད་གཞི་ཚང་མ་ནན་ཏན་ངང་བསལ་ཡོད།
ལས་ཀའི་བསམ་ཕྱོགས་གསར་གཏོད་བྱས་ནས་ལས་སྒོའི་ཆུ་ཚད་མཐོ་རུ་བཏང་བ། ལས་འཛོལ་འདུམ་འགྲིག་ཨུ་ཡོན་ལྷན་ཁང་གིས་ལས་འཛོལ་འདུམ་འགྲིག་ལས་ཀའི་བསམ་ཕྱོགས་གསར་གཏོད་ཧུར་ཐག་བྱས་པ་དང་། ལས་འཛོལ་འདུམ་འགྲིག་གི་ལས་གནས་ཚད་ལྡན་ཅན་འཛུགས་སྐྱོང་ལ་ཤུགས་སྣོན་རྒྱག་རྒྱུ་གཙོ་གནད་དུ་བྱས་ནས། ཟླ་བ་མི་རེ་ངོ་རེར་ཕན་ཚུན་དཔྱད་གདེང་ཀྱི་བྱ་ཐབས་སྤྱད་དེ་ཧེ་བག་འཚོལ་ཞིབ་བྱས་ཤིང་། ཕྱོགས་གཉིས་ཀའི་གྱོད་སྒྲུབ་འཇོན་ཐང་མཐོ་རུ་སོང་ཡོད། ས་ཁུལ་གཞན་དུ་རྟོག་ཞིབ་དང་སློབ་སྦྱོང་ལ་མི་སྣ་ཆེད་དུ་མངགས་ནས་ལས་ཀའི་བྱེད་ཐབས་བཟང་པོ་དང་ལེན་དང་སློབ་སྦྱོང་བྱེད་པར་བཏང་བ་རེད།
ལས་ཀའི་ལམ་ལུགས་འཐུས་སྒོ་ཚང་དུ་བཏང་ནས་འཁོར་སྐྱོད་བྱེད་སྟངས་ཚད་ལྡན་ཁ་གསལ་བཟོས་པ། སྒྲིག་སྲོལ་དང་ལམ་ལུགས་བཟོ་རྒྱུ་ནི་ལས་དོན་སྤེལ་བའི་རྨང་གཞི་ཞིག་ཡིན། མིག་སྔར་ལས་འཛོལ་འདུམ་འགྲིག་ཨུ་ཡོན་ལྷན་ཁང་གིས་ཚོགས་འདུའི་སློབ་སྦྱོང་ལམ་ལུགས་དང་། སྙན་སེང་གོང་ཞུའི་ལམ་ལུགས། ལས་གནས་འགན་འཁྲིའི་ལམ་ལུགས། ཆ་འཕྲིན་གོང་ཞུའི་ལམ་ལུགས། རྩོད་གཞི་ཐོ་འགོད་ལམ་ལུགས། ཡིག་ཚགས་དོ་དམ་ལམ་ལུགས་སོགས་སྒྲིག་སྲོལ་དང་ལམ་ལུགས་མང་པོ་བཟོས་ནས་ལམ་ལུགས་འཐུས་ཚང་དང་དོ་དམ་ཚད་ལྡན་ཡོང་བ་བྱས་པ་རེད།


text:
པའུ་ཏོ་ཆུ་བོའི་འགྲམ་དུ་གཞིས་ཆགས་པའི་ཨེམ་བེ་རཱ་མི་རིགས། ཁོ་ཚོའི་སྐད་ཨེམ་བི་རཱ་པའུ་ཏོ་ནི་འཇིག་ཉེན་ཅན་གྱི་སྐད་དུ་བགྲངས་འདུག
ཕཱ་རི་སི་ཡི་ཞིབ་འཇུག་པ་ཝེད་ནེས་རྡེ་ཡིས་ཨོ་སི་ཁྲི་ལི་ཡཱ་དང་བྱང་ཨ་མེ་རི་ཁའི་ཡུལ་ཕྱོགས་འགའི་སྐད་ཡིག་གི་ཉམས་ཉེན་སྣང་ཚུལ་དཔེ་རུ་འདྲེན་ཞོར། དཔལ་འབྱོར་གྱི་དར་རྒྱས་ནི་མི་རིགས་གྲངས་ཉུང་གི་སྐད་ཡིག་གི་དགྲ་གཤེད་དུ་གྱུར་ཡོད་ཟེར་བ་དང་སྲོག་ཆགས་དང་སྐྱེ་དངོས་ལ་བྱུང་བའི་འཇིག་ཉེན་གྱི་ཚད་གཞི་ལ་གཞིགས་ཏེ། འཛམ་གླིང་སྟེང་གི་སྐད་ཡིག6909ཡོད་པ་ལས་བཞི་ཆ་གཅིག་ལ་ཉེན་ཁ་བྱུང་བར་བཤད།
ཨ་རི་དང་ཡོ་རོབ་ཀྱི་ཞིབ་འཇུག་པ་དག་གིས་གྲུབ་པའི་ཚོགས་པ་ཞིག་གིས་དབྱིན་ཇིའི་སྐྱེ་དངོས་རིག་པའི་ཚགས་པར་ལ་སྤྲིངས་པའི་འཕྲིན་ལྟར་ན། “དེང་སང་སྐད་རིགས་སྣ་ཚོགས་ལ་འཇིག་ཉེན་བྱུང་བའི་མྱུར་ཚད་ནི་མི་ཚང་མས་དོ་སྣང་བྱེད་བཞིན་པའི་སྐྱེ་དངོས་ཀྱི་སྣ་མང་རང་བཞིན་ནུབ་པའི་ཚད་ལས་ཀྱང་བརྒལ་ཡོད”ཟེར་བ་དང་། དཔལ་འབྱོར་དར་རྒྱས་སུ་ཕྱིན་ཡོད་པའི་ཡུལ་གྲུ་ཁག་ཏུ་བཀོལ་མཁན་ཉུང་བའི་སྐད་རིགས་དག་ལ་བཤད་མཁན་གྱི་གྲངས་འབོར་ཉུང་དུ་གྱུར་བས་འཇིག་ཉེན་ལ་ཕྲད་ཡོད་ཅིང་། ཨཱ་ལ་སི་ཀ་ལྟ་བུར་མཚོན་ན། སྤྱི་ལོ༢༠༠༩ལོར་ཨཱ་ཐ་བྷ་སི་ཀན་གྱི་སྐད་ཆ་བཤད་མཁན་མི༢༤ལས་མེད་ལ། ལོ་ཆུང་བྱིས་པ་ཚོས་སྔ་ས་ནས་སྦྱོང་གི་མེད། དེ་བཞིན་ཨོ་ཁི་ལཱ་ཧོ་མར་ཡོད་པའི་ཕི་ལཱིན་ཨིན་ཊྀ་ཨན་པའི་ཝི་ཆི་ཏ་སྐད་ནི་སྤྱི་ལོ༢༠༠༨ལོ་ལ་ཐོགས་མེད་དུ་བཤད་མཁན་གཅིག་ལས་ལྷག་མེད་ཚུལ་བཤད་ཡོད།
ཡང་ཚོགས་པ་དེས་བྲིས་དོན། ཨོ་སི་ཁྲུ་ལི་ཡཱར། ཉེ་སྔོན་ཉམས་ཟིན་པའི་གཞིས་ཆགས་སྐད་མཱར་ཀུ་དང་ཧ་ལམ་འཇིག་ཟིན་པའི་རཱེམ་པ་རུན་ག་གཉིས་ནི་རྩ་མེད་དུ་འགྲོ་བཞིན་འདུག་ཅིང་། དཔལ་འབྱོར་དར་རྒྱས་སུ་སོང་བའི་ས་ཁུལ། དཔེར་ན་བྱང་ཨ་མེ་རི་ཀ་དང་ཨོ་སི་ཁྲུ་ལི་ཡ་གཉིས་ལ་མཚོན་ན་སྐད་རིགས་མང་པོ་ཉམས་ཟིན་ཡོད། འོན་ཏེ། གཞི་ཁྱོན་ཆུང་བ་དང་བཀོལ་མཁན་ཉུང་བའི་སྐད་རིགས་སྔར་བཞིན་ས་ཁུལ་འདི་དག་ཏུ་ཡོད་པས་ན། འཇིག་ཉེན་ཆེ་བའི་དབང་གིས་སྐད་རིགས་འདི་དག་ལ་ངེས་པར་དུ་དོ་སྣང་བྱེད་དགོས་འདུག དེ་བཞིན་འཕེལ་རྒྱས་སུ་འགྲོ་བཞིན་པའི་འཛམ་གླིང་གི་ཡུལ་ཕྱོགས། དཔལ་འབྱོར་དར་རྒྱས་དམིགས་བསལ་གྱིས་མྱུར་བ་དག་གི་ཁྲོད་ཀྱང་ཉེན་ཁ་དེ་རིགས་ཡོད། དཔེར་ན། ཚ་དྲོད་ཁུལ་སྦར་ཛིལ་དང་ཧི་མ་ལ་ཡའི་རི་རྒྱུད་ཁུལ་བལ་ཡུལ་དེ་འདྲ་རེད་ཟེར།
ཞིབ་འཇུག་ཚོགས་པ་འདིས་སྐད་རིགས་བཤད་མཁན་གྱི་གྲངས་འབོར་དང་དེ་དག་གི་གནས་ཡུལ། མི་འབོར་གྱི་འཕེལ་འགྲིབ་བཅས་ཀྱི་གཞི་གྲངས་ཕྱོགས་གཅིག་ཏུ་བསྡུ་རུབ་བྱས་པ་དང་དེ་ནས་ཁོ་ཚོས་རྒྱལ་སྤྱི་ཅན་དང་ཡང་ན་ཁོར་ཡུག ཡང་ན་སྤྱི་ཚོགས་དང་དཔལ་འབྱོར་གྱི་འགྱུར་ལྡོག་སོགས་ཀྱི་ཤུགས་རྐྱེན་ལ་བསམ་བློ་བཏང་ཡོད་ཅིང་། གཞི་གྲངས་ཀྱི་བསྡུར་ཚད་ཀྱིས་བསྟན་པ་ནི། “མི་རེའི་ཆ་སྙོམས་ཀྱི་རྒྱལ་ནང་གི་ཐོན་སྐྱེད་སྤྱིའི་བསྡུར་ཚད་ནི་སྐད་རིགས་ཀྱི་སྣ་མང་རང་བཞིན་མར་འགྲིབ་པ་དང་འབྲེལ་བ་ཡོད་པ་ཤེས་པ་སྟེ། ཇི་ལྟར་དཔལ་འབྱོར་འཕེལ་རྒྱས་སོང་བ་དེ་ལྟར་དུ་སྐད་རིགས་ཀྱི་སྣ་མང་རང་བཞིན་མར་འགྲིབ་ཀྱི་འདུག”ཞེས་དབྱིན་ཇིའི་ཁཱམ་པོ་རི་ཇི་སློབ་ཆེན་གྱི་གསར་འགོད་མཉམ་སྒྲོག་ཞིག་ཏུ་བཤད་འདུག
སློབ་ཆེན་དེ་གའི་སྲོག་ཆགས་སྡེ་ཁག་གི་ཡིན་པའི་ཞིབ་འཇུག་འདིའི་རྩོམ་སྒྲིག་པ་གཞོན་པ་ཊ་ཚུ་ཡཱ་ཨམཱ་ཏོ་ཡིས་འགྲེལ་བཤད་བྱེད་རྒྱུར། དཔལ་འབྱོར་འཕེལ་རྒྱས་སུ་སོང་བ་དང་བསྟུན་ནས། རྟག་པར་སྐད་ཡིག་གཅིག་རྒྱལ་ཁབ་ཅིག་གི་ཆབ་སྲིད་དང་སློབ་གསོའི་ཁྱབ་ཁོངས་སུ་གཙོ་བོ་དེར་འགྱུར་ངེས་ལ། དཔལ་འབྱོར་དང་ཆབ་སྲིད་ཀྱི་སྟོབས་ཀྱིས་མི་རྣམས་བཙན་གྱིས་གཙོ་བོར་གྱུར་བའི་སྐད་ཡིག་དེ་ལ་བསྟུན་དགོས་པར་འགྱུར། དེ་བས་ཐབས་ཀྱི་དམ་པ་ནི། སྐད་གཉིས་སློབ་གསོ་སྟེ། འཛམ་གླིང་སྟེང་གི་སྐད་རིགས་ཀྱི་སྣ་མང་རང་བཞིན་སྲུང་འཛིན་བྱེད་ཕྱིར་སྐད་གཉིས་སློབ་གསོ་ལ་སྐུལ་མ་བྱེད་དགོས། དེ་མིན་ང་ཚོས་ཞིབ་འཇུག་གིས་མིའི་རིགས་ཀྱི་སྣ་མང་རིག་གནས་ཀྱི་འགོ་ཁུངས་ཅི་ཡིན་དང་སྲུང་འཛིན་ཇི་ལྟར་བྱེད་དགོས་པའི་ཕྱོགས་ལའང་རྩ་བའི་ངོས་ཟིན་ཞིབ་འཐོབ་པར་བྱས་རྗེས་བཞག་ཡོད་ཟེར།
ཁ་བྱང་ཕྱི་མོ། དཔལ་འབྱོར་གྱི་འཕེལ་རྒྱས་ཀྱིས་བཀོལ་མཁན་ཉུང་བའི་སྐད་ཡིག་འཆི་ལམ་དུ་འདེད།
(རྩོམ་འགན་པ། རྟ་མགྲིན)


text:
༄༅།།ཀྲུང་དབྱང་ཁེ་ལས་ཀྱི་དབུལ་སྐྱོར་ཐེབས་རྩས་ཞིང་ཆེན་9རུ་ཡན་ལག་ཐེབས་རྩ་བཙུགས་ནས་
གཞི་ཁྱོན་བསྡོམས་འབོར་སྒོར་དུང་ཕྱུར་54ཟིན་པ།
གསར་འགྱུར་སྤེལ་དུས། (2018ལོའི་ཟླ་ 04ཚེས་16ཉིན། 15:24) (རྩོམ་སྒྲིག་འགན་འཁུར་པ། མཁའ་འགྲོ།)
མི་དམངས་དྲ་བའི་འཕྲིན། འདི་ལོའི་ཟླ་3པའི་བར། ཀྲུང་དབྱང་ཁེ་ལས་ཀྱི་ས་ཁུལ་དབུལ་པོའི་ཐོན་ལས་མ་འཇོག་ཐེབས་རྩ(ཀྲུང་དབྱང་དབུལ་སྐྱོར་ཐེབས་རྩ)ཡིས་གཙོ་གནད་ཞིང་ཆེན་9རུ་ཡན་ལག་ཐེབས་རྩ་བཙུགས་པར་གཞི་ཁྱོན་བསྡོམས་སྒོར་དུང་ཕྱུར་54ཟིན་ཡོད། ཡན་ལག་ཐེབས་རྩ་ཁག་གིས་ས་གནས་ཀྱི་ཞིང་ཆེན་རིམ་པའི་མ་དངུལ་གཏོང་བསྡུའི་ལས་སྟེགས་དང་མཉམ་ལས་ཀྱིས་སྤྱི་ཚོགས་མ་རྩ་སྐུལ་སློང་བྱས་ཏེ་ས་ཁུལ་དབུལ་པོའི་ཐོན་ལས་འཕེལ་རྒྱས་ལ་ཐུན་མོང་ཐོག་རྒྱབ་སྐྱོར་བྱས་ནས་དབུལ་སྒྲོལ་འགག་སྒྲོལ་དང་མི་འབོར་དབུལ་པོ་རྒྱུན་མཐུད་དབུལ་སྒྲོལ་ཐུབ་རྒྱུར་རོགས་སྐྱོར་བྱས་ཡོད་པ་རེད།
འདི་ནི་གསར་འགོད་པས་ཚེས་12དང་ཚེས་13ཉིན་འཚོགས་པའི“ཀྲུང་དབྱང་ཁེ་ལས་ཀྱི་ས་ཁུལ་དབུལ་པོའི་ཐོན་ལས་མ་འཇོག་ཡན་ལག་ཐེབས་རྩའི་མནའ་འབྲེལ་གྱི་2018ལོའི་སྤེལ་རེས་ཚོགས་འདུའི”ཐོག་ནས་ཤེས་རྟོགས་ཐུབ་པའི་ཆ་འཕྲིན་ཡིན་པ་རེད།
ཀྲུང་དབྱང་ཁེ་ལས་ཀྱི་དབུལ་སྐྱོར་ཐེབས་རྩ་ཀུང་སིའི་སྤྱི་ཁྱབ་ཅིང་ལི་ཝང་ཝེ་ཏུང་གིས་ངོ་སྤྲོད་བྱས་པར་གཞིགས་ན། ཀུའེ་ཀྲོའུ་དང་། ཧོ་ནན། ཅང་ཤིས། ཧུའུ་ནན། ཧྲའན་ཤིས། ཨན་ཧུའེ། ཡུན་ནན། མཚོ་སྔོན། ཧེ་ལུང་ཅང་སོགས་ཞིང་ཆེན་དགུ་པོ་ནི་གཅིག་སྡུད་ཡུག་སྦྲེལ་གྱི་དམིགས་བསལ་དཀའ་ངལ་ཆེ་བའི་ས་ཁུལ་དང་། མཐའ་མཚམས་ས་ཁུལ། ནུབ་རྒྱུད་ས་ཁུལ། མི་རིགས་ས་ཁུལ། གསར་བརྗེའི་ཁུལ་རྙིང་པ་སོགས་སུ་གནས་པའི་རྐྱེན་གྱིས་མི་འབོར་དབུལ་པོ་ཅུང་མང་བ་དང་། དམངས་འཚོའི་གནད་དོན་མངོན་གསལ་དོད་པ། ཐོན་ལས་ཁ་ཚ་དགོས་གཏུགས་ངང་འཕེལ་རྒྱས་གཏོང་དགོས་པ་བཅས་ཡིན་སྟབས། ཀྲུང་དབྱང་ཁེ་ལས་ཀྱི་དབུལ་སྐྱོར་ཐེབས་རྩས་ཞིང་ཆེན་དེ་དག་ཏུ་ཡན་ལག་ཐེབས་རྩ་བཙུགས་པ་དང་འབྲེལ། ན་ནིང་གི་ཟླ་10པར་ཡན་ལག་ཐེབས་རྩའི་མནའ་འབྲེལ་ཐུན་མོང་ཐོག་བཙུགས་པ་རེད།
འདི་ལོའི་ཟླ་3པའི་བར། ཀྲུང་དབྱང་ཁེ་ལས་ཀྱི་དབུལ་སྐྱོར་ཡན་ལག་ཐེབས་རྩའི་མནའ་འབྲེལ་གྱིས་ཁྱོན་རྣམ་གྲངས་13ལ་མ་དངུལ་བཏང་བར་དངུལ་འབོར་སྒོར་དུང་ཕྱུར་12.84དང་། གྲབས་གསོག་རྣམ་གྲངས་40ལྷག་ཙམ་ཟིན་ནས་སྔོན་དཔག་བྱས་ན་སྤྱི་ཚོགས་ཀྱི་མ་རྩ་སྒོར་དུང་ཕྱུར་210ལྷག་ཙམ་ས་ཁུལ་དབུལ་པོར་གཏོང་རྒྱུར་ཁྲིད་སྟོན་ཐུབ་རྒྱུ་རེད། དངོས་ཡོད་ཕན་འབྲས་ནས་བལྟས་ན། མིག་སྔར་མ་འཇོག་བྱས་པའི་རྣམ་གྲངས་ཀྱིས་ས་ཆ་དེ་གའི་ཡུལ་སྐོར་ལས་རིགས་དང་། འབྲོག་ལས། བཟོ་ལས། ནུས་རྒྱུ་གསར་པ་སོགས་ཀྱི་ལས་རིགས་འཕེལ་རྒྱས་འགྲོ་རྒྱུར་སྐུལ་ཁྲིད་ཐུབ་པ་དང་། ས་ཁུལ་དབུལ་པོའི་རང་ངོས་འཕེལ་རྒྱས་ནུས་པ་ཆེ་རུ་ཕྱིན་ཡོད།
“ཀྲུང་དབྱང་ཁེ་ལས་ཀྱི་དབུལ་སྐྱོར་ཐེབས་རྩའི་སྤྱིའི་བཀོད་སྒྲིག་གཞིར་བཟུང་འདི་ལོར་ད་ཡོད་ཀྱི་ཡན་ལག་ཐེབས་རྩས་མ་འཇོག་ཚང་མ་ལེགས་གྲུབ་བྱ་དགོས་ཤིང་། མ་དངུལ་ལྷག་མ་རྣམས་ས་ཁུལ་དབུལ་པོའི་ཐོན་ལས་དབུལ་སྐྱོར་གྱི་རྣམ་གྲངས་ཐད་གཏོང་དགོས”ཝང་ཝེ་ཏུང་གིས་ཡན་ལག་ཐེབས་རྩ་ཁག་གིས་མ་འཇོག་ཉེན་ཁ་ཚོད་འཛིན་བྱེད་པའི་སྔོན་འགྲོའི་འོག་མ་འཇོག་གི་མྱུར་ཚད་མགྱོགས་སུ་བཏང་སྟེ་ཐེབས་རྩའི་དབུལ་སྐྱོར་ཕན་འབྲས་སྔ་ཙམ་འདོན་སྤེལ་ཐུབ་པར་བྱེད་དགོས་ཞེས་བཤད།
2016ལོའི་ཟླ་10པར་བཙུགས་པའི་ཀྲུང་དབྱང་ཁེ་ལས་ཀྱི་དབུལ་སྐྱོར་ཐེབས་རྩ་ནི་རྒྱལ་སྲིད་སྤྱི་ཁྱབ་ཁང་གཞུང་ཁོངས་རྒྱུ་ནོར་ཨུ་ལྷན་གྱིས་སྣེ་ཁྲིད་པ་དང་། ནོར་སྲིད་པུའུ་དང་རྒྱལ་སྲིད་སྤྱི་ཁྱབ་ཁང་དབུལ་སྐྱོར་གཞུང་དོན་ཁང་གིས་འཛུགས་རྒྱུའི་སྐུལ་སློང་ནང་ཞུགས་པ་ཞིག་ཡིན་ཞིང་། མིག་སྔར་རྐང་བདག་104ཟིན་ནས་གཞུང་ཁོངས་རྒྱུ་ནོར་ཨུ་ལྷན་གྱིས་ལྟ་སྐུལ་དོ་དམ་བྱེད་པའི་ཀྲུང་དབྱང་ཁེ་ལས་ཚང་མ་དང་། ནོར་སྲིད་པུའི་མ་དངུལ་འདོན་པའི་འགན་འཁྲི་འཁུར་བའི་ཀྲུང་དབྱང་གི་ཁེ་ལས་ཁ་ཤས་ལ་ཁྱབ་པ་དང་། དུས་ཐེངས་གཉིས་པོའི་མ་དངུལ་བསྡུ་བའི་གཞི་ཁྱོན་སྒོར་དུང་ཕྱུར་154ཟིན་ཡོད། ཐེབས་རྩ་དེ་རྒྱལ་ཁབ་གསར་སྤེལ་མ་འཇོག་ཚོགས་པ་ཚད་ཡོད་ཀུང་སིས་ཆེད་མངགས་བཙུགས་པའི་ཆེད་ལས་ཅན་གྱི་ཐེབས་རྩ་དོ་དམ་སྒྲིག་གཞི་སྟེ། རྒྱལ་ཁབ་མ་འཇོག་ཁེ་གཏོད་ཐོན་ལས་ཐེབས་རྩ་དོ་དམ་ཚད་ཡོད་ཀུང་སིས་མངགས་བཅོལ་ལྟར་དོ་དམ་བྱེད་པ་ཞིག་ཡིན།


text:
སྐྱེ་ཁམས་རིག་པས་ཞིབ་འཇུག་ལྟར་བཤད་ན་བུད་མེད་ནི་རང་བཞིན་གྱི་སྐྱེས་པ་དང་བསྡུར་ན་ལུས་སྟོབས་ཞན་པ། ནུས་ཤུགས་དམའ་བ། སྐད་ངག་ཕྲ་བ། སེམས་ཁམས་ལ་འགྱུར་བ་དང་ཚོར་བ་འབྱུང་སྐྱེན་པ་ཞིག་ཀྱང་ཡིན་པར་བཤད། དེ་བཞིན་ནད་རིགས་འབྱུང་སླ་བ་ཞིག་ཀྱང་ཡིན་པར་བཤད་ཡོད། དེའི་ཕྱིར་བུད་མེད་ཀྱི་བདེ་ཐང་ནི་སྐྱེས་པ་ལས་ཀྱང་ཧ་ཅང་གལ་ཆེ་བ་ཞིག་ཡིན། གལ་ཏེ་བུད་མེད་ལ་བདེ་ཐང་མེད་པ་ཡིན་ན། འབྱུང་འགྱུར་གྱི་བུ་ཕྲུག་དང་། ད་ལྟའི་ཁྱོ་ག་སོགས་ཀྱི་བདེ་ཐང་ལ་ཤུགས་རྐྱེན་ཆེན་པོ་བཟོ་བཞིན་ཡོད་པས་འདི་ནི་མིའི་རིགས་སྤྱིའི་བདེ་ཐང་དང་འབྲེལ་བ་དམ་ཟབ་ཏུ་གྱུར་ཡོད། འདི་ལ་སྤྱི་ཚོགས་ཡོངས་ཀྱིས་ཐུགས་ཁུར་དང་དོ་སྣང་བྱེད་འོས་པ་ཞིག་རེད། བུད་མེད་བདེ་ཐང་ཡོང་མིན་དེའང་བུད་མེད་རྐྱང་པའི་དོན་དག་ཅིག་མིན་པར་སྐྱེས་པ་ཚོའི་འཕྲོད་བསྟེན་དང་། བདག་སྐྱོང་ལེགས་མིན། ཕྱོགས་གཉིས་ཀྱི་རིམས་འགོག་འདུ་ཤེས་སོགས་ལ་ཡང་འབྲེལ་བ་དམ་པོ་ཆགས་ཡོད། ལྷག་ཏུ་བོད་ཡུལ་གྱི་བུད་མེད་དག་གིས་རང་ལུས་ལ་བདག་སྐྱོང་ལེགས་པོ་མི་ཤེས་པ་དང་། སྤོབས་པ་ཆུང་བ། ཆ་རྐྱེན་ཞན་པ་བཅས་ཀྱི་དབང་གིས་མང་ཆེ་བ་ལོ་ན་ཆུང་དུས་ནས་མོ་ནད་ཅན་དུ་འགྱུར་ནས་ཡོད། དེས་ན་གཤམ་གྱི་དོན་ཚན་དག་ནི་ཆེད་ལས་ཞིབ་འཇུག་པས་དཔྱད་འབྲས་གལ་ཆེན་དག་གཞན་ལས་བཤུས་ཏེ་སྤེལ་བ་ཡིན། མ་མཐའ་ཡང་བུད་མེད་ཅིག་ཡིན་ན་རྒྱུན་ཤེས་འདི་འདྲ་མ་ཤེས་ཐབས་མེད་ཡིན།
དང་པོ། ཟླ་མཚན་འབབ་དུས་ཀྱི་དོ་སྣང་བྱ་ཡུལ་གྱི་སྐོར།1.ཟླ་མཚན་འབབ་དུས་ལུས་ལ་མི་བདེ་བ་དང་ཟུག་གཟེར་རེ་ཡོད་པ་ནི་རྒྱུན་ལྡན་ཡིན་ཡང་། བུད་མེད་ལ་ལས་སྨན་པར་ཟླ་མཚན་འབབ་བཞིན་པ་གསང་ནས། ཟླ་མཚན་འབབ་སྐབས་འཐུང་མི་རུང་བའི་སྨན་རིགས་འཐུང་བས་ནད་གཞི་ཇེ་སྡུག་དང་ནད་འདྲེན་བཞིན་པ་མང་པོ་ཡོད།
2.ཟླ་མཚན་འབབ་དུས་ལས་ཚེགས་ཆེ་བའི་རིགས་ལས་མི་རུང་ལ། ཆུ་འཁྱགས་སོགས་གྲང་བའི་རིགས་ལ་རེག་པ་དང་། བརླན་གཤེར་དང་གྲང་ལྷགས་ཆེ་བའི་ས་ནས་འདུག་པ་དང་ཉལ་བ་སོགས་མི་རུང་། དྲོད་ལྡན་གྱི་གོས་དང་བཅུད་ཆེན་གྱི་ཟས་བསྟེན་དགོས། དུས་ཚོད་བདུན་བརྒྱད་ཀྱི་གཉིད་ཚད་རྫོགས་དགོས་པ་དང་། ལྷག་ཏུ་རྩིས་འཕྲུལ་ཁ་པར་སོགས་གློག་གི་རྦ་རླབས་ཤུགས་ཆེན་ཡོད་པའི་རིགས་ཡུན་རིང་གཏན་ནས་བཀོལ་མི་རུང་བ་དང་། ལུས་འབྲེལ་ནི་དེ་བས་ཀྱང་བྱ་མི་རུང་ངོ་། །
གཉིས། འཚོ་བའི་གོམས་གཤིས་སྐབས་ཀྱི་གནད་དོན་སྐོར།
1.ནུ་ཤུབས་དང་ནང་གོས་སོགས་རྒྱུ་བཟང་ཙམ་གྱོན་དགོས་ཤིང་། ནུ་ཤུབས་དང་གསང་དོར་གཉིས་ཆེ་ཆུང་རན་པོ་སྤྱད་པ་གལ་ཆེ། ནུ་ཤུབས་ཉིན་མཚན་ཀུན་ཏུ་གྱོན་མི་རུང་། ནང་གོས་གསར་བ་ཐོག་མར་བཀྲུས་ནས་སྤྱད་དགོས། གོས་གཞན་པ་དང་མཉམ་དུ་བཀྲུ་མི་རུང་། ནུ་ཤུབས་དང་གསང་དོར་ཉིན་རེ་བཞིན་གཙང་མས་བརྗེ་དགོས།
2.བུད་མེད་ལ་ལས་མོ་ནད་ན་བའི་སྔ་རྟགས་བྱུང་རུང་། དེར་སྣང་འཇོག་མི་བྱེད་པའམ། ངོ་ཚ་བ་དང་མི་ཁོམ་པ། མོ་དང་རྩིས་མི་བཟང་བ། ས་ཐག་རིང་བ། སྐད་མི་ཤེས་པ་སོགས་ཀྱི་དཀའ་ཁག་ལ་དམིགས་ཏེ་རང་གི་ནད་རང་གིས་སྣང་མེད་བཟོས་པ་ནི། རང་ཉིད་འཆི་ལམ་ལ་འགྲོ་བའི་སྔ་ལྟས་ངན་པ་འགྲུབ་བཞིན་ཡོད་པས་ངེས་པར་དུ་སྨན་ཁང་སོགས་ལ་འགྲོ་ཐབས་བྱ་དགོས།
3.བུད་མེད་མང་པོ་ཞིག་གིས་མཚན་མ་རྒྱུན་དུ་གཙང་སྦྲ་མི་བྱེད་པར་ཚི་དྲེག་དང་རྩ་རྡུལ། སྤུ་ཉག སྐྱེས་པའི་ཕོ་མཚན་དང་ལྷན་དུ་སྤུ་རྡུལ་བཅས་པ་བུད་མེད་ཀྱི་ཁོག་ཏུ་གཞུགས་ནས་ནད་རིགས་མང་པོ་བྱུང་བཞིན་ཡོད་པས་རང་ལུས་ཀྱི་གཙང་སྦྲ་ལ་ཤུགས་སྣོན་རྒྱག་དགོས། ལུས་འབྲེལ་བྱེད་པའི་གོང་འོག་ཏུ་རྒྱུན་པར་སོ་སོས་མཚན་མ་ཆུ་གཙང་གིས་བཀྲུས་ན་ཧ་ཅང་བཟང་།
4.ཟླ་མཚན་འབབ་དུས་ཀྱི་གཙང་རས་དང་གཙང་ཤོག་སོགས་ཀྱི་རྒྱུ་སྤུས་བཟང་དགོས་པ་དང་། མོ་ནད་མི་ཉུང་བ་ཞིག་གཙང་རས་སོགས་ཀྱི་རྫས་མི་གཙང་བས་འདྲེན་གྱིན་ཡོད་པ་གསལ་བོ་བཤད་ཡོད་པས། རང་གི་འཚོ་བའི་གོམ་གཤིས་མི་ལེགས་པ་དག་ལ་བཟོ་བཅོས་བརྒྱབ་ན་ད་གཟོད་བདེ་ཐང་གི་འཚོ་བ་སྤྲོ་སྐྱིད་ལྡན་པ་ཞིག་རོལ་ཐུབ།